
Αθήνα, σήμερα στις 19 Οκτωβρίου 2026, ημέρα Δευτέρα και ώρα 14.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση.
Εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:
«Με την παρούσα σάς ενημερώνουμε, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 19 Οκτωβρίου 2026, ότι οι επίκαιρες ερωτήσεις που θα συζητηθούν είναι οι εξής:
Η υπ’ αρ. 74/12-10-2026 επίκαιρη ερώτηση θα απαντηθεί από τον Αναπληρωτή Υπουργό Υποδομών και Μεταφορών κ. Γεώργιο Κώτσηρα. 
Η υπ’ αρ. 77/12-10-2026 επίκαιρη ερώτηση θα απαντηθεί από τον Υφυπουργό Εξωτερικών κ. Ιωάννη-Μιχαήλ Λοβέρδο. 
Η υπ’ αρ. 60/11-10-2026 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου. 
Οι υπ’ αρ. 35/5-10-2026, 43/7-10-2026, 52/9-10-2026, 69/12-10-2026 και 72/12-10-2026 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση. 
Η υπ’ αρ. 49/8-10-2026 επίκαιρη ερώτηση θα απαντηθεί από την Υφυπουργό Περιβάλλοντος και Ενέργειας κ. Μαρία-Ελένη Σούκουλη-Βιλιάλη. 
Η υπ’ αρ. 61/11-10-2026 επίκαιρη ερώτηση θα απαντηθεί από τον Υφυπουργό Πολιτισμού κ. Ιάσονα Φωτήλα. 
Οι υπ’ αρ. 48/8-10-2026, 68/12-10-2026 και 70/12-10-2026 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό. 
Η υπ’ αρ. 42/7-10-2026 επίκαιρη ερώτηση θα απαντηθεί από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα. 
Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο Προεδρεύων στη διαδικασία όσο και οι ερωτώντες Βουλευτές.» 
Θα ξεκινήσουμε με τη δεύτερη με αριθμό 42/7-10-2026 επίκαιρη ερώτηση πρώτου κύκλου του Βουλευτή Δωδεκανήσου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Γεωργίου Νικητιάδη προς τον Υπουργό Ναυτιλίας και Νησιωτικής Πολιτικής με θέμα: «Άμεση διασφάλιση της αποζημίωσης των ζημιωθέντων από την πυρκαγιά στο πλοίο "BLUE CARRIER 2" και της ομαλής τροφοδοσίας των Δωδεκανήσων».
Παρακαλώ, κύριε Νικητιάδη. Έχετε τον λόγο.
ΓΕΩΡΓΙΟΣ ΝΙΚΗΤΙΑΔΗΣ: Ευχαριστώ, κύριε Πρόεδρε. 
Πριν ξεκινήσω, να εκφράσω τη βαθιά μου λύπη για το νέο τραγικό συμβάν. Βρήκαν τον θάνατο δώδεκα άνθρωποι απελπισμένοι που προσπαθούσαν να αναζητήσουν μια καλύτερη τύχη σε αυτόν τον κόσμο και δυστυχώς κάποιοι εγκληματίες, κάποιοι κακούργοι στην κυριολεξία, αλλά δυστυχώς και κάποιοι που με εγκληματική αμέλεια δεν φροντίζουν να φεύγουν από τις χώρες τους κάποιοι διακινητές, οδήγησαν στον θάνατο αυτούς τους ανθρώπους. Πραγματικά, είναι τραγικό. 
Έρχομαι τώρα στην ερώτησή μου. Κύριε Υπουργέ, τα γεγονότα είναι γνωστά, σε σχέση με το αντικείμενο της ερώτησης. Στις 25 Σεπτεμβρίου στο γκαράζ του φορτηγού οχηματαγωγού «BLUE CARRIER 2» εκδηλώθηκε σοβαρή πυρκαγιά, με συνέπεια να διακοπεί άμεσα το ταξίδι του, ενώ έπλεε βόρεια της Μυκόνου. Τεράστια ζημιά! Το πλοίο, κατά την εκδήλωση της πυρκαγιάς, μετέφερε εκατόν εξήντα έξι φορτηγά και είκοσι εννέα Ι.Χ., συνολικώς εκατόν ενενήντα πέντε οχήματα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Στο φορτίο των φορτηγών περιλαμβάνονταν πάρα πολλά προϊόντα, γαλακτοκομικά προϊόντα, είδη σούπερ μάρκετ, εξοπλισμός, ρουχισμός, έπιπλα, καύσιμα και πολλά άλλα εμπορεύματα. Τεράστια ζημιά για τους επαγγελματίες στην Κω και στη Ρόδο, γιατί εκεί κατευθυνόταν το πλοίο. Τεράστια ζημιά για τους ιδιοκτήτες των οχημάτων, φορτηγών οχημάτων Δ.Χ. και Ι.Χ. αυτοκινήτων. Υπολογίζεται ότι στη Ρόδο η ζημιά ανέρχεται σε περίπου 20 εκατομμύρια και στην Κω σε περίπου 10 εκατομμύρια. 
Όμως, δεν είναι μόνο αυτά. Ταυτοχρόνως, έχουμε και τον κίνδυνο διακοπής της εφοδιαστικής αλυσίδας, ένα τεράστιο ζήτημα. 
Έτσι εγώ θέτω δύο ερωτήματα με την επίκαιρη που συζητείται σήμερα. Πρώτον, τι έχετε κάνει για να διασφαλιστεί απροσκόπτως η κίνηση των εμπορευμάτων προς τα νησιά του Αιγαίου, ειδικά αυτή την περίοδο που έχουμε ακόμη πάρα πολύ τουρισμό και, δεύτερον, εάν σας έχει απασχολήσει καθ’ οιονδήποτε τρόπο η πιθανή αποζημίωση ή χρηματοδότηση ατόκως για μία περίοδο όλων αυτών των συμπατριωτών μας στην Κω και στη Ρόδο, που δεν είναι τίποτα τεράστιες επιχειρήσεις, είναι πολύ μικρές επιχειρήσεις και θα χρειαστούν ένα κεφάλαιο για να ανταποκριθούν, μέχρι που να ξεμπερδέψουμε με τις ασφαλιστικές εταιρείες.
Και επειδή, κύριε Υπουργέ, ξέρω ότι δεν είστε νομικός -εγώ έχω την ιδιότητα του νομικού-, σας βεβαιώνω ότι αν σκαλώσει το πράγμα νομικά, μπορεί και να περάσουν πέντε και έξι χρόνια και αυτοί οι άνθρωποι να μην έχουν πάρει την αποζημίωσή τους. Ερωτάστε, λοιπόν, γι’ αυτά τα δύο θέματα. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε. 
Θα απαντήσει ο Υφυπουργός Ναυτιλίας και Νησιωτικής Πολιτικής, ο κ. Στέφανος Γκίκας. 
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Ευχαριστώ, κύριε Πρόεδρε. 
Αγαπητέ συνάδελφε και συνάδελφοι, επιτρέψτε μου κι εγώ να ξεκινήσω εκφράζοντας τη βαθιά μου θλίψη αλλά και την οργή για τις δύο τραγωδίες που είχαμε σήμερα με συνέπεια την απώλεια δώδεκα ανθρώπινων ζωών. Δυστυχώς, αυτοί οι αδίστακτοι εγκληματίες διακινητές δεν ερυθριούν και στοιβάζουν αυτούς τους ανθρώπους σε αυτά τα σκάφη με αποτέλεσμα να έχουμε, δυστυχώς, αυτές τις τραγωδίες. Γίνονται οι προβλεπόμενες έρευνες των περιστατικών και όταν υπάρξει κάτι περαιτέρω, θα ανακοινωθούν. 
Τώρα, σε σχέση με την ερώτηση, κατ’ αρχάς να πω ότι και το Πυροσβεστικό Σώμα και το ελληνικό Λιμενικό Σώμα-Ελληνική Ακτοφυλακή από την πρώτη στιγμή έκαναν αυτά τα οποία προβλέπεται σε τέτοιες περιπτώσεις. Το Κέντρο Συντονισμού Έρευνας και Διάσωσης ενημερώθηκε από το Olympia Radio, επικοινώνησε με τον πλοίαρχο, επιβεβαίωσε την παρουσία είκοσι οκτώ μελών και ενός επιβάτου στο «BLUE CARRIER 2» και έδωσε εντολή για εκπομπή σήματος «Mayday». 
Εντός οκτώ λεπτών διατάχτηκε ο απόπλους πλωτών μέσων και η εφαρμογή του τοπικού σχεδίου έκτακτης ανάγκης. Συνολικά κινητοποιήθηκαν έξι περιπολικά σκάφη του Λιμενικού Σώματος-Ελληνικής Ακτοφυλακής από τις Λιμενικές Αρχές Άνδρου, Τήνου, Μυκόνου, Νάξου και τη Μονάδα Υποβρυχίων Αποστολών, ένα αντιρρυπαντικό σκάφος από τη Σύρο, πέντε πλωτά μέσα και δύο ελικόπτερα του Πυροσβεστικού Σώματος μέσω του ΕΣΚΕΔΙΚ, καθώς επίσης τρία παραπλέοντα εμπορικά πλοία και τρία ρυμουλκά, ενώ ελικόπτερα της Πολεμικής Αεροπορίας ετέθηκαν σε μέγιστη ετοιμότητα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)  
Κύριο μέλημά μας υπήρξε η προστασία της ανθρώπινης ζωής και έτσι πράγματι οι είκοσι εννέα επιβαίνοντες εγκατέλειψαν συντεταγμένα το πλοίο με σωστικές λέμβους και μεταφέρθηκαν με ασφάλεια στην Τήνο με δύο σκάφη του Λιμενικού Σώματος-Ελληνικής Ακτοφυλακής. 
Ακολούθως, το Κέντρο Επιχειρήσεων του Λιμενικού Σώματος, σε συνεργασία με την Πυροσβεστική Υπηρεσία και εξειδικευμένες εταιρείες επιθαλάσσιας αρωγής και αντιρρύπανσης, που κατέφθασαν με μέριμνα της διαχειρίστριας εταιρείας, προέβησαν στην πλήρη κατάσβεση της πυρκαγιάς και στη διασφάλιση της ευστάθειας του πλοίου, που σε αυτές τις περιπτώσεις είναι κρίσιμος παράγων. Δεν καταγράφηκε καμία απολύτως θαλάσσια ρύπανση και το πλοίο κατέπλευσε ασφαλώς ρυμουλκούμενο στα Ναυπηγεία Ελευσίνας στις 7 Οκτωβρίου. 
Τώρα, επί του πρώτου ερωτήματός σας για τις αποζημιώσεις των ζημιωθέντων εμπόρων και μεταφορέων, στη χώρα μας ισχύει ένα αυστηρό και πλήρες θεσμικό πλαίσιο ασφαλιστικής κάλυψης των ναυτικών απαιτήσεων. Κάθε πλοίο ολικής χωρητικότητας ίσης ή μεγαλύτερης από 300 κόρους που καταπλέει σε ελληνικό λιμένα ή δραστηριοποιείται στα ελληνικά χωρικά ύδατα, υποχρεούται να διαθέτει σε ισχύ ασφάλιση που να καλύπτει τις ναυτικές απαιτήσεις οι οποίες υπόκεινται σε περιορισμό ευθύνης. 
Στις απαιτήσεις αυτές εμπίπτουν ρητά οι αξιώσεις από απώλεια ή ζημία σε πράγματα που συνέβησαν πάνω στο πλοίο ή σε άμεση σχέση με την εκμετάλλευσή του, καθώς και κάθε βλάβη από απώλεια ή καθυστέρηση στη θαλάσσια μεταφορά φορτίου επιβατών και αποσκευών. Το ύψος της ασφάλισης ανά συμβάν αντιστοιχεί στα αυξημένα διεθνή όρια περιορισμού της ευθύνης. Το «Blue Carrier 2» διέθετε σε ισχύ…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Ορίστε, κύριε Νικητιάδη, έχετε τον λόγο.
ΓΕΩΡΓΙΟΣ ΝΙΚΗΤΙΑΔΗΣ: Ευχαριστώ, κύριε Πρόεδρε.
Κύριε Υπουργέ, ό,τι μου είπατε, τα 3/4 τα έχουμε διαβάσει στις εφημερίδες και το 1/4 είναι μία γενική διατύπωση κάποιου συναδέλφου μου νομικού που μας εξηγεί για το ασφαλιστικό δίκαιο και τι ισχύει στις συγκεκριμένες περιπτώσεις.
Εγώ δεν έθεσα κρισιμότατα ερωτήματα, αναμένοντας αυτές οι υπηρεσίες σας να σας πουν κάτι πιο συγκεκριμένο. Ξαναλέω ότι εκείνο που σας είπαν και μας διαβάσατε εδώ είναι ό,τι γράφουν οι εφημερίδες. Εγώ, λοιπόν, έχω πολύ σοβαρά ερωτήματα πέρα από το ότι δεν μου απαντάτε στο βασικό ερώτημα, δηλαδή μου λέτε ότι υπάρχει ασφαλιστική και εγώ σας είπα ότι μπορεί να τραβήξουν τέσσερα και πέντε χρόνια οι δικαστικοί αγώνες, δεν υπάρχει νόμος που να λέει «δώσε πρώτα τη ζημιά και αν κερδίσεις στα δικαστήρια, θα την πάρεις πίσω».
Άρα, το ερώτημά μου ήταν πολύ συγκεκριμένο: Σκοπεύει η Κυβέρνηση να αναζητήσει τρόπο να χρηματοδοτηθούν αυτοί οι άνθρωποι για τρία, τέσσερα, πέντε χρόνια μέχρι που να πάρουν την αποζημίωση και να τη γυρίσουν πίσω είτε με μία εγγύηση του Δημοσίου είτε με κάποιον άλλο τρόπο; Επ’ αυτού δεν μου απαντήσατε. Εκλαμβάνω ότι δεν το εξετάζετε.
Από εκεί και πέρα, δεν έγινε κάποια καταγραφή σε αυτά που μου είπατε και δεν υπάρχουν συμπεράσματα. Πέρα δηλαδή από το γεγονός ότι δεν μου απαντάτε στο κύριο ερώτημα, εγώ έχω να θέσω σημαντικά ερωτήματα που δεν είναι της επίκαιρης, αλλά ανέμενα ότι θα περιγράφονταν στην εισαγωγή σας και σας προτρέπω να αναζητήσετε από τις υπηρεσίες σας επιτέλους να δουλέψουν λίγο και να απαντούν πάνω σε αυτά που απασχολούν τον κόσμο: Έχετε καμία εικόνα των αιτίων που προκάλεσαν την πυρκαγιά στο πλοίο; Πού βρίσκονται οι έρευνες; Τι σας έχουν πει τα αρμόδια λιμεναρχεία μέχρι σήμερα;
Δεύτερον, έχετε εικόνα του συνόλου των ζημιών που έχουν προκληθεί; Θέσατε κάποιο ερώτημα για την καταγραφή των ζημιών, για να δούμε αν τις ξέρετε ή εκφεύγει των ενδιαφερόντων σας το ύψος των ζημιών;
Τρίτον, μπορείτε να μας πείτε ποια είναι η ασφαλιστική εταιρεία που καλύπτει το πλοίο; Ποια είναι; Την ξέρετε; Δεν έχει πουθενά δημοσιευτεί το όνομα.
Τέταρτον, σας έχει απασχολήσει με αφορμή το συμβάν μία ενδεχόμενη αλλαγή του ασφαλιστικού δικαίου, διότι η περίπτωση του «Carrier» αναδεικνύει σημαντικά νομικά προβλήματα;
Κύριε Υπουργέ, άκουσα όσα μου είπατε, εγώ παρακολουθώ, δεν πήρα ουσιαστικά απάντηση και γι’ αυτό δράττομαι της ευκαιρίας για άλλη μια φορά να σας πω για εκείνο το περίφημο μεταφορικό ισοδύναμο, που το έχετε κάνει φάντασμα, που από το 2023 έχετε να δώσετε λεφτά, που έχει αναδειχθεί το Υπουργείο σας στον πρώτο μπαταχτσή της χώρας. «Μπαταχτσής» ελπίζω να ξέρετε τι σημαίνει, είναι αυτός που δεν πληρώνει τις οφειλές του, τα χρέη του και εσείς από το 2023 -πάμε τώρα στο 2027 σε λίγο καιρό- δεν έχετε δώσει ακόμη το μεταφορικό ισοδύναμο. Επαναλαμβάνω, εκφεύγει του αντικειμένου, αλλά δεν μπορώ όταν βλέπω τις υπηρεσίες σας να έρχονται και να μας αντιγράφουν, να μην βοηθούν τον Υπουργό, τον πολιτικό, να μην αναδεικνύουν τα πραγματικά προβλήματα και να μου λένε ό,τι λένε οι εφημερίδες, να μην θέσω και αυτά τα ζητήματα.
Ευχαριστώ, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε.
Ορίστε, κύριε Υπουργέ, έχετε τον λόγο.
ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής): Κατ’ αρχάς, τώρα με ρωτήσατε πάρα πολλές ερωτήσεις που δεν προβλέπονται μέσα στην ερώτησή σας. Εγώ θα σας απαντήσω στα δύο συγκεκριμένα ερωτήματα και από εκεί και πέρα, αν προλάβω, θα πω και μια κουβέντα για το μεταφορικό ισοδύναμο.
Να σας πω, λοιπόν, ότι είπαμε πως το ύψος της ασφάλισης ανά συμβάν αντιστοιχεί στα αυξημένα διεθνή όρια περιορισμού της ευθύνης. Το «Blue Carrier 2» διέθετε εν ισχύι το απαιτούμενο πιστοποιητικό ασφάλισης, εκδοθέν από τον πάροχο ασφάλισης, γεγονός που κατοχυρώνει τη νομική βάση για την ικανοποίηση των απαιτήσεων των ζημιωθέντων. Άρα, λοιπόν, η μία θέση είναι αυτή.
Τώρα, αναφορικά με το δεύτερο σκέλος της ερώτησης που δεν πρόλαβα στην πρωτολογία μου, για την αναπλήρωση δηλαδή του μεταφορικού κενού και την απρόσκοπτη τροφοδοσία της Κω και της Ρόδου και των υπολοίπων νησιών, το Υπουργείο Ναυτιλίας και Νησιωτικής Πολιτικής παρενέβη αμέσως, αξιοποιώντας τα εργαλεία που παρέχει ο Κώδικας 4948/2022.
Σύμφωνα, λοιπόν, με το ισχύον πλαίσιο, οι πλοιοκτήτριες εταιρείες υποβάλλουν έως τις 31 Ιανουαρίου κάθε έτους δηλώσεις ελεύθερης δρομολόγησης για τη δρομολογιακή περίοδο από 1η Νοεμβρίου μέχρι 31 Οκτωβρίου του επόμενου.
Τι κάναμε εμείς; Στο πλαίσιο αυτό με αποφάσεις της Διεύθυνσης Θαλασσίων Συγκοινωνιών στην τρέχουσα δρομολογιακή περίοδο 2025-2026 η Γραμμή «Πειραιάς-Κως-Ρόδος» εξυπηρετείται ήδη από επιβατηγά οχηματαγωγά πλοία με νέα δρομολόγια εβδομαδιαία ελεύθερης δρομολόγησης και αμέσως μετά το συμβάν του «Blue Carrier 2» εγκρίναμε επιπλέον τρία έκτακτα δρομολόγια επιβατικών μεταγωγών πλοίων έως τις 9 Οκτωβρίου, τρία έκτακτα από το διάστημα από 11 έως 31 Οκτωβρίου, έκτακτα δρομολόγια επίσης από δύο φορτηγά οχηματαγωγά πλοία, ήτοι από 8 έως 12 Οκτωβρίου 2026, ένα δρομολόγιο από Πειραιά για Κω και δύο για Ρόδο και από 25 έως 31 Οκτωβρίου ένα δρομολόγιο για Κω και ένα για Ρόδο.
Παράλληλα, με τη νέα δρομολογιακή περίοδο 2026-2027 έχουν ήδη προγραμματιστεί έξι εβδομαδιαία δρομολόγια και δύο εβδομαδιαία δρομολόγια από δύο φορτηγά οχηματαγωγά πλοία στη Γραμμή «Πειραιάς-Κως-Ρόδος».
Επιπροσθέτως, η Ρόδος και η Κως συνδέονται με τον Πειραιά καθ’ όλη τη διάρκεια του έτους μέσω έξι επιδοτούμενων -επιδοτούμενων, το τονίζω- γραμμών δημόσιας υπηρεσίας, τρεις γραμμές μέσω Θήρας-Ανάφης-Ηρακλείου-Σητείας-Κάσου-Καρπάθου και Χάλκης προς Ρόδο, ένα δρομολόγιο εβδομαδιαίως ανά γραμμή με το «Blue Star Chios» και τρεις γραμμές μέσω Πάτμου-Λειψών-Λέρου-Αστυπάλαιας-Καλύμνου-Κω-Νισύρου-Τήλου και Σύμης προς Ρόδο, ένα δρομολόγιο επίσης εβδομαδιαίως με το «Blue Star Patmos».
Με τις άμεσες αυτές εγκρίσεις έκτακτων δρομολογίων και προσεγγίσεων η εφοδιαστική αλυσίδα των Δωδεκανήσων θωρακίστηκε πλήρως και αποτράπηκε κάθε κίνδυνος ελλείψεων στην αγορά.
Τώρα, όσον αφορά το πού βρίσκονται οι έρευνες, οι έρευνες, βεβαίως, βρίσκονται σε εξέλιξη. Όταν οριστικοποιηθεί το πόρισμα -διότι είναι πολλοί μπλεγμένοι στη διαδικασία της έρευνας- βεβαίως, αυτά θα γίνουν γνωστά και σε εσάς και σε όλους.
Σε ό,τι αφορά τώρα στο μεταφορικό ισοδύναμο, επιτρέψτε μου να σας πω ότι, ναι, υπήρξε η καθυστέρηση αυτή για το μεταφορικό ισοδύναμο επιχειρήσεων. Γνωρίζουμε τους λόγους. Από εκεί και πέρα, όμως, για το μεταφορικό ισοδύναμο επιβατών έχουμε εξοφλήσει όλο το 2025, μέχρι το τέλος του χρόνου θα εξοφληθεί και ένα σημαντικό μέρος του 2026.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Συνεχίζουμε τώρα με την έβδομη με αριθμό 77/12-10-2026 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας Πλεύσης Ελευθερίας κ. Αλεξάνδρου Καζαμία προς τον Υπουργό Εξωτερικών με θέμα: «Ποιες ήταν οι ενέργειες της Κυβέρνησης μετά τις νέες αποκαλύψεις για τη φερόμενη συμπεριφορά της Αμερικανίδας πρέσβεως στην Αθήνα;».
Ορίστε, κύριε συνάδελφε, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Λοβέρδο, ανέμενα να έρθει ο κ. Γεραπετρίτης να απαντήσει αυτήν την ερώτηση -έτσι είχε δηλώσει αρχικά- αλλά τελευταία στιγμή φαίνεται πως προέκυψε κάτι το οποίο τον οδήγησε στο να στείλει εσάς στη Βουλή να μου απαντήσετε.
Σε κάθε περίπτωση, η ερώτηση που σας υπέβαλα -υπέβαλα στον ίδιο, βέβαια και στην ηγεσία του Υπουργείου σας, του Υπουργείου Εξωτερικών- σχετίζεται με την υποχρέωση της πρώην πλέον πρέσβειρας των Ηνωμένων Πολιτειών στην Αθήνα σε παραίτηση στις 14 Οκτωβρίου.
Εγώ είχα υποβάλει αυτή την ερώτηση την Δευτέρα προτού εκείνη παραιτηθεί, αλλά θεωρώ ότι παραμένει επίκαιρη και ίσως ακόμη πιο επίκαιρη απ’ ό,τι ήταν όταν την καταθέσαμε, διότι υπάρχουν πολλά σκοτεινά σημεία σχετικά με τις δραστηριότητές της εδώ στην Ελλάδα στη διάρκεια της σύντομης θητείας της και κυρίως για τον ρόλο που έπαιξε η Ελληνική Κυβέρνηση για να την προστατεύσει. Η Ελληνική Κυβέρνηση έκανε το παν για να προστατεύσει την κ. Γκίλφοϊλ όσο ήταν εδώ.
Στις 10 Οκτωβρίου η Wall Street Journal η οποία είχε ήδη δημοσιεύσει σειρά άρθρων για τις δραστηριότητές της εδώ, σε ερευνητικό ρεπορτάζ είπε ότι η κ. Γκίλφοϊλ είχε αναπτύξει προνομιακές σχέσεις με Έλληνες επιχειρηματίες οι οποίες την οδήγησαν στο να χρησιμοποιεί τα ιδιωτικά τους τζετ, επιχειρηματίες που δραστηριοποιούνται στον ενεργειακό κλάδο που με τις πρωτοβουλίες της υποστήριζε εδώ. Η εφημερίδα Guardian, στη βάση των ρεπορτάζ της Wall Street Journal που αποκάλυπταν αυτά τα στοιχεία, έκρινε πως η συμπεριφορά της συγκροτεί μια αναρμόζουσα και πιθανώς παράνομη δραστηριότητα. 
Επίσης, σύμφωνα με τον Guardian, όταν παραβρέθηκε εδώ ο Υπουργός Εξωτερικών των Ηνωμένων Πολιτειών ο κ. Ρούμπιο υπήρξε ιδιαίτερα ενοχλημένος με την συμπεριφορά της Αμερικανίδας πρέσβεως τότε και μάλιστα αρνήθηκε να διαψεύσει τα δημοσιεύματα όταν, σε δηλώσεις του από το Αεροδρόμιο Ελευθέριος Βενιζέλος, είπε ότι δεν γνωρίζει καν αν αυτά τα δημοσιεύματα είναι ή δεν είναι αληθινά. Λίγα εικοσιτετράωρα αργότερα φάνηκε ότι η Κυβέρνηση των Ηνωμένων Πολιτειών τα πίστεψε και γι’ αυτό την υποχρέωσε σε παραίτηση. 
Σε όλο αυτό το διάστημα η Ελληνική Κυβέρνηση αρνήθηκε να καλέσει την κ. Γκίλφοϊλ στο Υπουργείο Εξωτερικών να δώσει εξηγήσεις. Αυτό είπε ο κ. Γεραπετρίτης σε επίκαιρη ερώτηση εδώ πριν από δέκα μέρες.
Και σας ρωτώ: Εν μέσω αυτού του ορυμαγδού καταγγελιών από τις 25 Σεπτεμβρίου, το Υπουργείο Εξωτερικών γιατί ποτέ δεν κάλεσε την Αμερικανίδα Πρέσβη για να δώσει εξηγήσεις;
Και δεύτερον, μετά που βγήκαν τα δημοσιεύματα, κάνατε διαβήματα;
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Καζαμία.
Θα απαντήσει ο Υφυπουργός Εξωτερικών κ. Ιωάννης Λοβέρδος. Παρακαλώ.
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): 
Ευχαριστώ πολύ, κύριε Πρόεδρε.
Αγαπητέ κύριε Καζαμία, καταρχάς θέλω να σας μεταφέρω τη συγνώμη του Υπουργού Εξωτερικών του κ. Γεραπετρίτη ο οποίος επρόκειτο πράγματι να έρθει να απαντήσει στην ερώτησή σας, αλλά δυστυχώς λόγω ανειλημμένων υποχρεώσεων δεν μπόρεσε και γι’ αυτό δεν είναι σήμερα εδώ όπως θα επιθυμούσε.
Νομίζω ότι, δόξα τω Θεώ, μαζί μπορούμε να μιλήσουμε και να μιλήσουμε ανοιχτά. Βλέπετε δεν έχω ούτε καν χειρόγραφο στα χέρια μου. Θα σας απαντήσω, όπως πάντα μιλούσα από Βήματος της Βουλής, από καρδιάς. 
Άκουσα και αυτά που είπατε, διάβασα και το περιεχόμενο της ερώτησής σας και ομολογώ ότι δεν καταλαβαίνω τη σκοπιμότητά της. Σε τι αποσκοπεί, πέραν του ότι είναι λίγο ξεπερασμένη πλέον εκ των πραγμάτων γιατί όπως ξέρετε η κ. Γκίλφοϊλ δεν είναι πλέον πρέσβης των Ηνωμένων Πολιτειών στην Αθήνα, έχει παραιτηθεί μετά από υπόδειξη του Λευκού Οίκου. 
Εγώ αυτό που μπορώ να σας πω μετά πάσης βεβαιότητας -και αυτό επιβεβαιώθηκε και κατά την πρόσφατη επίσκεψη στις 7 Οκτωβρίου του κ. Μάρκο Ρούμπιο, Υπουργού Εξωτερικών των Ηνωμένων Πολιτειών, στην Αθήνα- είναι ότι οι ελληνοαμερικανικές σχέσεις είναι στο καλύτερο δυνατό επίπεδο που έχουν υπάρξει ποτέ. Είναι τόσο καλές οι ελληνοαμερικανικές σχέσεις που μπορεί κάποιος να τους ενοχλεί και στην Ελλάδα και στο εξωτερικό. Όμως, είναι αποτέλεσμα μιας ουσιαστικής και συνεπούς πολιτικής που ακολούθησε το Υπουργείο Εξωτερικών και η Ελληνική Κυβέρνηση προς την κατεύθυνση αυτή και που κατόρθωσε να αναβαθμίσει την ελληνική θέση γεωπολιτικά, γεωστρατιωτικά και γεωενεργειακά όλο αυτό το διάστημα. 
Νομίζω ότι αυτή είναι η καλύτερη απάντηση που μπορεί να δοθεί σε αυτό που είπατε. 
Εμείς δεν κρίνουμε ποιον πρέσβη θα στείλει η Ουάσιγκτον στην Αθήνα, όπως δεν κρίνει η Ουάσιγκτον ποιον πρέσβη θα στείλουμε εμείς στην Ουάσιγκτον. Αυτό είναι θέμα της Κυβέρνησης. Ο κάθε πρέσβης που έρχεται στην Ελλάδα και είναι εκπρόσωπος της Αμερικανικής Κυβέρνησης είναι καλοδεχούμενος και συνεργαζόμαστε άψογα μαζί του. 
Τώρα, για τα άλλα δημοσιεύματα που μου λέτε, δεν είναι αρμοδιότητα ούτε της Κυβέρνησης, ούτε του Υπουργείου Εξωτερικών για το τι έκανε στην ιδιωτική ζωή της η κ. Γκίλφοϊλ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Παρακαλώ, κύριε Καζαμία.
ΑΛΕΞΑΝΔΡΟΣ ΚΑΖΑΜΙΑΣ: Κύριε Λοβέρδο, στην αρχή της ερώτησής μου παρατήρησα ότι ο κ. Γεραπετρίτης θα έπρεπε να είναι εδώ, όχι επειδή θεωρώ πως εσείς δεν μπορείτε να συζητήσετε, αλλά επειδή φοβόμουν ακριβώς αυτό που κάνατε, ότι δεν είχατε παραβρεθεί στη Βουλή να ισχυριστείτε ότι δεν υπήρχε λόγος να κληθεί η κ. Γκίλφοϊλ. Και δυστυχώς δεν έχετε δώσει τη δέουσα σοβαρότητα σε αυτό το ζήτημα. Παραστήσατε εδώ, χαλαρά και άνετα, ότι δεν καταλάβατε γιατί σας ρωτάω διότι η κ. Γκίλφοϊλ έχει ήδη φύγει. 
Κύριε Λοβέρδο, η Κυβέρνησή σας -σας ξαναλέω- προστάτευε την κ. Γκίλφοϊλ με δηλώσεις και χωρίς να την καλεί να δώσει εξηγήσεις, τη στιγμή που τα δημοσιεύματα έβριθαν με καταγγελίες για συμπεριφορά η οποία -σας ξαναλέω- είναι στα όρια του νόμου, πιθανόν και παράνομη. Και εσείς δεν κάνατε τίποτα. Την προστατεύατε!
Και θα γίνω πιο συγκεκριμένος, μήπως καταλάβετε αυτή τη φορά, γιατί παριστάνετε ότι δεν έγινε και τίποτα. Η κ. Γκίλφοϊλ -σας ξαναλέω- χρησιμοποιούσε ιδιωτικά αεροπλάνα εταιρειών των οποίων τα συμφέροντα τα προωθούσε. Γνωρίζετε ή δεν γνωρίζετε ως Υφυπουργός Εξωτερικών ότι, σύμφωνα με τη Συνθήκη της Βιέννης για τη συμπεριφορά των διπλωματών στις ξένες χώρες, δεν δικαιούται διπλωμάτης να δρα επιχειρηματικά για ίδια συμφέροντα; Το να χρησιμοποιεί ιδιωτικό αεροπλάνο είναι ίδιο συμφέρον - άρθρο 42! Το έχετε υπόψη σας; Περιμένω να μου απαντήσετε γιατί δεν κάνατε τίποτα για αυτό. 
Επίσης, όσο για τα δημοσιεύματα αυτά, κύριε Λοβέρδο, που γελάτε, -αλλά φοβάμαι ότι γελάτε γιατί δεν είστε σοβαρός όσον αφορά μια πολύ σοβαρή υπόθεση και είναι ντροπή αυτό- ο κ. Τραμπ, ο Πρόεδρος των Ηνωμένων Πολιτειών, ξέρετε τι δήλωσε στους δημοσιογράφους όταν αποφάσισε να υποχρεώσει την κ. Γκίλφοϊλ σε παραίτηση; Είπε; «Δεν μας άρεσαν αυτά που διαβάζαμε». Εσάς, όμως, που τα διαβάζατε, σας άρεσαν;  
Γιατί εκείνος έδρασε με βάση αυτά τα δημοσιεύματα και πήρε μια ιστορική για τη χώρα μας απόφαση, καθώς δεν έχει υπάρξει μετά τον Β΄ Παγκόσμιο Πόλεμο περίπτωση Αμερικανού ή Αμερικανίδας πρέσβεως που να έχει υποχρεωθεί σε παραίτηση από την Ουάσινγκτον. Εδώ συνέβη αυτό και είναι ακραίο συμβάν.
Εσείς, απ’ ό,τι φαίνεται, τα βλέπατε όλα και κάνατε τα στραβά μάτια. Αφήνατε την κ. Γκίλφοϊλ να μην πληρώνει λογαριασμούς σε ιδιώτες. Υπάρχει δημοσίευμα που αναφέρεται σε λογαριασμό για σαμπάνιες και δείπνα 1.500 ευρώ τα οποία δεν προστατεύονται από την ασυλία των διπλωματών. Πρέπει οι διπλωμάτες εδώ να υπακούουν στους νόμους. Και πάλι κάνετε πως δεν ξέρετε τίποτα. Υπάρχουν και άλλα δημοσιεύματα που μιλούν για χρήση απαγορευμένων ουσιών. Αυτά δεν είναι προσωπική ζωή, αυτά είναι φερόμενες παρανομίες σοβαρές. 
Οφείλατε να τα διερευνήσετε, αλλά ξέρετε γιατί δεν τα διερευνήσατε και γιατί δεν τα διερευνάτε και παριστάνετε πως τώρα η υπόθεση τελείωσε; Διότι είστε μία Κυβέρνηση εξαρτημένη από τις Ηνωμένες Πολιτείες. Είστε υποτελείς! Φοβάστε να ασκήσετε τα δικαιώματα που επιβάλλονται από τις διεθνείς Συνθήκες στο κράτος υποδοχής ενός διπλωμάτη, αν αυτός ο διπλωμάτης είναι από μεγάλη δύναμη. Αυτή είναι η πραγματικότητα. Την προστατεύατε! 
Και πρέπει να ξαναδούμε αν όντως είπε -γιατί ο  κ. Παπασταύρου όταν ήρθε εδώ δεν το αρνήθηκε-  ότι «μπορεί να ρίξουμε την Κυβέρνηση και σε αυτήν τη χώρα».
Κύριε Λοβέρδο, πρέπει να απαντήσετε πιο σοβαρά!
Ευχαριστώ!
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Κύριε Υπουργέ, έχετε τον λόγο. 
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Κύριε Καζαμία, σας απαγορεύω να χρησιμοποιείτε χαρακτηρισμούς αν είμαι σοβαρός ή όχι. Αυτό δεν θα το κρίνετε εσείς. 
Το ίδιο θα μπορούσα να πω κι εγώ, αλλά δεν το κάνω γιατί εγώ σέβομαι αυτήν την Αίθουσα την οποία εσείς δεν σέβεστε. Λυπάμαι πάρα πολύ. 
ΑΛΕΞΑΝΔΡΟΣ ΚΑΖΑΜΙΑΣ: Απαντήστε σοβαρά.
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Και να μην μιλάτε όταν μιλάω εγώ. 
ΑΛΕΞΑΝΔΡΟΣ ΚΑΖΑΜΙΑΣ: Θα απαντήσετε σοβαρά; 
ΠΡΟΕΔΡΕΥΩΝ (Ιωάννης Πλακιωτάκης): Κύριε Καζαμία, σας παρακαλώ. Σας άκουσε ο Υπουργός.
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Εσείς δείχνετε έλλειψη σοβαρότητας. Δείχνετε με την αντίδρασή σας ότι ακολουθείτε το παράδειγμα της Προέδρου σας. Νομίζετε ότι μπορείτε να κάνετε τσίρκο την Βουλή! Ε, δεν θα σας το επιτρέψουμε!
ΑΛΕΞΑΝΔΡΟΣ ΚΑΖΑΜΙΑΣ: Εσείς το κάνετε.
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Δεν θα σας το επιτρέψουμε. Συνεχίστε, συνεχίστε για να αποδείξετε του λόγου το αληθές. 
[bookmark: _Hlk243314720]ΑΛΕΞΑΝΔΡΟΣ ΚΑΖΑΜΙΑΣ: Απαντήστε στην ερώτηση.
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Λοιπόν, εγώ θα απαντήσω μόνον και μόνον διότι αυτό είναι το χρέος μου ως πολιτικού ανδρός μέσα σε αυτό το Κοινοβούλιο, που είναι το προπύργιο του κοινοβουλευτισμού. Και κοινοβουλευτισμός σημαίνει διάλογος, δεν σημαίνει χαρακτηρισμοί και φωνές και κραυγές. Έτσι το έχετε πάρει εσείς στην Πλεύση Ελευθερίας, αλλά κάνετε λάθος.
Λοιπόν, σε ό,τι αφορά πάλι θα επανέλθω. Χαμογέλασα προηγουμένως διότι πράγματι αυτά τα οποία λέτε -προφανώς μιλάμε άλλη γλώσσα, σαφώς μιλάμε άλλη γλώσσα- κατέληξαν στο συμπέρασμα το οποίο είπατε. Σας ενοχλεί ότι έχουμε καλές ελληνοαμερικανικές σχέσεις. Αυτό είναι το πρόβλημά σας. Το πρόβλημα πάντα της Αριστεράς ήταν οι καλές ελληνοαμερικανικές σχέσεις.
ΑΛΕΞΑΝΔΡΟΣ ΚΑΖΑΜΙΑΣ: Ότι είστε υποτελείς μάς ενοχλεί.
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Εντάξει. Αυτό αποδεικνύεται…
ΑΛΕΞΑΝΔΡΟΣ ΚΑΖΑΜΙΑΣ: Είστε υποτελείς.
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Αποδεικνύεται, λοιπόν…
[bookmark: _Hlk243315321]ΠΡΟΕΔΡΕΥΩΝ (Ιωάννης Πλακιωτάκης): Κύριε Καζαμία, παρακαλώ. Μη διακόπτετε. 
Να μη γράφεται τίποτα στα Πρακτικά από τις διακοπές.
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Φαίνεται, λοιπόν, ποιος είναι ο σκοπός της ερώτησής σας: Θέλετε να υπονομεύσετε τις ελληνοαμερικανικές σχέσεις. 
ΑΛΕΞΑΝΔΡΟΣ ΚΑΖΑΜΙΑΣ: …
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): Δικαίωμά σας, αλλά αυτό δεν είναι αυτό που θέλει η Κυβέρνηση. Η Κυβέρνηση θέλει να έχει άριστες σχέσεις με τις Ηνωμένες Πολιτείες, όπως εδώ και δεκαετίες είχαν όλες οι κυβερνήσεις αυτής της χώρας και σήμερα βρισκόμαστε στο αποκορύφωμα. Όπως είπε χθες ο Αμερικανός Υπουργός Εξωτερικών, ο κ. Μάρκο Ρούμπιο: «Η Ελλάδα είναι στρατηγικός εταίρος των Ηνωμένων Πολιτειών». Οι Ηνωμένες Πολιτείες προσδοκούν πολλά από αυτήν τη συνεργασία, όπως προσδοκούμε και εμείς, και μάλιστα τόνισε ο Αμερικανός Υπουργός Εξωτερικών ότι: «Η Ελλάδα τής αξίζει να έχει έναν πρέσβη, ο οποίος να χαίρει της πλήρους εκτιμήσεως του Αμερικανού Προέδρου και της κυβέρνησής του και να έχει άμεση επαφή με τον Λευκό Οίκο». Προφανώς, οι Ηνωμένες Πολιτείες δεν έκριναν ότι κάτι τέτοιο ισχύει για την περίπτωση της κ. Γκίλφοϊλ και την απέσυραν. Αυτό αποδεικνύει, όμως, το εύρος και το μέγεθος των καλών σχέσεων μεταξύ των δύο χωρών, τις οποίες εμείς…
ΑΛΕΞΑΝΔΡΟΣ ΚΑΖΑΜΙΑΣ: …
ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Υφυπουργός Εξωτερικών): … θα συνεχίσουμε να καλλιεργούμε προς όφελος της πατρίδας μας και των εθνικών συμφερόντων της πατρίδας μας. Γιατί εμείς, αντίθετα από κάποιους άλλους, βάζουμε την πατρίδα και το εθνικό συμφέρον και τη δημοκρατία πάνω από όλα.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Συνεχίζουμε τώρα με τη δεύτερη με αριθμό 49/8-10-2026 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Ιλχάν Αχμέτ προς τον Υπουργό Περιβάλλοντος και Ενέργειας με θέμα: «Άδικος αποκλεισμός των οικισμών Σαλμώνης, Βέννας και Μυρράνων Ροδόπης από τη διάθεση καυσόξυλων για ατομικές ανάγκες».
Παρακαλώ, έχετε τον λόγο, κύριε Αχμέτ. 
ΙΛΧΑΝ ΑΧΜΕΤ: Καλησπέρα σας, κυρία Υπουργέ.
Έχουμε ένα σημαντικό κοινωνικό θέμα, το οποίο δημιουργεί μεγάλη συζήτηση στα χωριά της μειονότητας, ιδίως στον Δήμο Μαρώνειας, ότι υπάρχει ένας αποκλεισμός και μια διάκριση. Για να δούμε, όμως, τα πράγματα από την αρχή. 
Εδώ και πέντε χρόνια -ούτε ένα ούτε δύο ούτε τρία- παρά τις όποιες παρεμβάσεις μας οι κάτοικοι των οικισμών Σαλμώνη, Βέννα, Μύρρανα του  Δήμου Μαρωνείας εξαιρούνται από τη δυνατότητα διάθεσης καυσόξυλων για την κάλυψη των ατομικών αναγκών θέρμανσης, σε αντίθεση με κατοίκους άλλων οικισμών, οι οποίοι είναι στον ίδιο δήμο. Πρόκειται για χωριά με περιορισμένες οικονομικές δυνατότητες, όπου πολλές οικογένειες δυσκολεύονται να ανταποκριθούν στο αυξημένο κόστος θέρμανσης. Ο αποκλεισμός τους επιβαρύνει ιδιαίτερα τους μόνιμους κατοίκους, γεννά εύλογα ερωτήματα για την ισότιμη μεταχείρισή τους, διότι τα κριτήρια όλα τα οικονομικά, τα γεωλογικά, τα βασικά είναι εντελώς ίδια σε όλους αυτούς τους οικισμούς. 
Το ζήτημα, βέβαια, αναγνωρίστηκε και από τον Δήμο Μαρώνειας με την απόφαση 59/2026, την οποία θα την προσκομίσω στα Πρακτικά της Βουλής και μάλλον την έχετε πάρει, πάρθηκε μια ομόφωνη απόφαση όπου θεσμικά ο κύριος δήμαρχος και όλο το δημοτικό συμβούλιο, σας δείχνει αυτό το πρόβλημα και ζητά να γίνει τροποποίηση, να κάνετε συστάσεις στη δασική υπηρεσία για να εφαρμοστεί σε όλους τους οικισμούς. 
Βέβαια, η δασική υπηρεσία επικαλέστηκε -πιθανόν να σας απάντησε και εγγράφως μετά την ερώτησή μου- ότι υπάρχει περιορισμένη χρηματοδότηση, περιορισμένη παραγωγή δασικών προϊόντων, περιορισμένη διάθεση, κατοίκους κ.λπ.. Αυτές οι δικαιολογίες, όμως, δεν είναι αληθινές -με όλο το συμπάθιο- χωρίς να θέλουμε εμείς να παραβιαστεί ο βασικός νόμος. Όπως ειπώθηκε και στο δημοτικό συμβούλιο, σας το λέμε εδώ θα το πούμε και στη δευτερολογία, μέσα στα πλαίσια του νόμου ζητάμε ισότιμη μεταχείριση.
Οπότε ερωτάσθε: Πρώτον, για ποιους συγκεκριμένους καταρχάς λόγους εξαιρούνται, πραγματικούς λόγους, οι οικισμοί αυτοί Σαλμώνη, Βέννα, Μύρρανα;  Με ποια αντικειμενικά κριτήρια επιλέχτηκαν οι οικισμοί, στους οποίους επιτρέπεται η διάκριση, αντικειμενικά κριτήρια οικισμών; Έχει παραληφθεί και εξεταστεί το αίτημα του Δημοτικού Συμβούλου Μαρώνειας και Κομοτηνής από εσάς; Ποια είναι η απάντηση των αρμοδίων δασικών υπηρεσιών προς εσάς; 
Δεύτερον, ζητάμε να κατατεθεί στη Βουλή, εκ μέρους σας, το έγγραφο της Διεύθυνσης Δασών Ροδόπης με αριθμό πρωτοκόλλου 393079, καθώς και κάθε σχετική απόφαση ή εισήγηση που προσδιορίζει τους δικαιούχους οικισμούς και κοινωνικές κατηγορίες. Προτίθεται το Υπουργείο να επανεξετάσει τα κριτήρια και την ένταξη της Σαλμώνης, Βέννας και Μυρράνων στη διαδικασία διάθεσης;
Ευχαριστούμε.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Αχμέτ. 
Θα απαντήσει η Υφυπουργός Περιβάλλοντος και Ενέργειας, κ. Μαριλένα Σούκουλη – Βιλιάλη.
Κυρία Υπουργέ, έχετε τον λόγο. 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε.
Κύριε συνάδελφε, το ζήτημα που τίθεται σήμερα αφορά τους κατοίκους της Σαλμώνης, της Βέννας και των Μυρράνων Ροδόπης και κυρίως αφορά την ανάγκη να διασφαλίσουμε ότι η προστασία του φυσικού περιβάλλοντος συμβάλλει με την κοινωνική μέριμνα και τις πραγματικές ανάγκες των τοπικών κοινωνιών. 
Θα ήθελα εξαρχής να ξεκαθαρίσω ότι αντιλαμβανόμαστε πλήρως τη δυσκολία που αντιμετωπίζουν τα νοικοκυριά, ιδιαίτερα στις ακριτικές και περιφερειακές περιοχές όπου το αυξημένο κόστος θέρμανσης είναι μια πραγματικότητα. Η πολιτεία οφείλει να εξετάζει με σοβαρότητα κάθε τεκμηριωμένο αίτημα των πολιτών, ιδίως όταν αφορά βασικές ανάγκες διαβίωσης. 
Από την άλλη πλευρά, η διάθεση καυσόξυλων από τα δημόσια δάση δεν μπορεί να γίνεται ανεξάρτητα από τις δυνατότητες παραγωγής τους, τις εγκεκριμένες διαχειριστικές μελέτες, τις διαθέσιμες πιστώσεις και πρωτίστως την ανάγκη προστασίας των δασικών οικοσυστημάτων. Είναι κάτι πολύ γνωστό, ξέρετε ότι προβλέπεται και από τον Δασικό Κώδικα η όλη διαδικασία αλλά και από το προεδρικό διάταγμα του 1986 και το προγενέστερό του που είναι από το 1928.
Λοιπόν, σύμφωνα, με τα στοιχεία της αρμόδιας Διεύθυνσης Δασών Ροδόπης χρειάζεται να διακρίνουμε δύο διαφορετικές διαδικασίες. Η πρώτη αφορά τη διάθεση καυσόξυλων με μειωμένο τίμημα στο πλαίσιο της οποίας για το 2026, λόγω περιορισμένης παραγωγής και χρηματοδότησης, προκρίθηκαν συγκεκριμένοι οικισμοί και ευπαθείς κοινωνικές ομάδες, οι οποίες μάλιστα είχαν κάνει αίτηση και βρίσκονται εντός δασικής περιοχής Νέδας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υφυπουργού)
Η δεύτερη αφορά την ατελή υλοτομία και συλλογή πρίνου, δηλαδή πουρναριού, από δημόσια δάση, δασικές και χορτολιβαδικές εκτάσεις βάσει ειδικών δασικών αστυνομικών διατάξεων, όπου εκεί επιτρέπονται -εκτός από τις ορεινές περιοχές ή αυτές που είναι εντός δασών ή πλησίον- και πεδινές περιοχές και περιοχές με χαμηλό υψόμετρο, όπως είναι αυτές στις οποίες αναφέρεστε. 
Βέβαια, οι τρεις συγκεκριμένοι οικισμοί δεν είχαν ενταχθεί, όντως όπως πολύ σωστά είπατε και εσείς, στη δεύτερη διαδικασία, αυτή με τη συλλογή πουρναριού, από το 2020 έως το 2025. Γιατί; Η αρμόδια υπηρεσία επικαλείται συγκεκριμένους περιβαλλοντικούς λόγους: Τη σταδιακή αύξηση της πίεσης στη δασική βλάστηση, την υποβάθμιση των εκτάσεων με πουρνάρι, καθώς και τους κινδύνους διάβρωσης του εδάφους και ενδεχομένως εκδήλωσης πλημμυρικών φαινομένων στους συγκεκριμένους οικισμούς. 

Οι λόγοι αυτοί πρέπει να αξιολογούνται με βάση πραγματικά επιστημονικά δεδομένα. Αντιλαμβανόμαστε όλοι ότι η προστασία των δασών αποτελεί συνταγματική υποχρέωση της πολιτείας. Αυτό, όμως, δεν σημαίνει ότι το ζήτημα κλείνει εδώ. Η ίδια η Διεύθυνση Δασών Ροδόπης αναφέρει ότι εν όψει της έκδοσης της νέας ρυθμιστικής διάταξης που αφορά το δεύτερο που σας είπα, αυτό με την ατελή υλοτομία και τη συλλογή πρίνου, θα προβεί σε επανέλεγχο της υφιστάμενης κατάστασης στους συγκεκριμένους οικισμούς, όπως βεβαίως και στο σύνολο των οικισμών όλης της περιοχής, προκειμένου να επανεκτιμήσει τη δυνατότητα επανένταξής τους. Νομίζω ότι αυτή είναι μία ουσιαστική αφετηρία. 
Παράλληλα, αναφέρεστε σε μία απόφαση Δημοτικού Συμβουλίου. Η Υπηρεσία, τουλάχιστον μέχρι το τέλος της περασμένης εβδομάδας όπου διατηρήσαμε την αλληλογραφία για να μπορώ να βρίσκω…
ΠΡΟΕΔΡΕΥΩΝ (Ιωάννης Πλακιωτάκης): Κυρία Υπουργέ, σταματά αυτόματα ο χρόνος, αλλά έχετε και δευτερολογία, μην ανησυχείτε.
Ορίστε, κύριε Αχμέτ, έχετε τον λόγο.
ΙΛΧΑΝ ΑΧΜΕΤ: Ευχαριστώ.
Κατ’ αρχήν, κυρία Υπουργέ χαίρομαι που τουλάχιστον η Δασική Υπηρεσία σας απάντησε ότι είναι στις προθέσεις της να επανεξετάσει το ζήτημα όσον αφορά τους τρεις αυτούς οικισμούς, διότι όντως έχουν περάσει έξι χρόνια και όντως η κατάσταση έχει αλλάξει δραματικά και ουσιαστικά στην περιοχή. Εμείς λέμε ότι η συλλογή θα αφορά αποκλειστικά ξερά και κατακειμένα δέντρα, κλαδιά και επιτρεπόμενα υπολείμματα υλοτομιών στις περιοχές που θα υποδειχθούν από τις αρμόδιες Υπηρεσίες, δηλαδή τη Δασική Υπηρεσία. Εμείς αυτό λέμε. Θα πραγματοποιείται, μάλιστα, με την προβλεπόμενη εποπτεία και έγκριση του Δασαρχείου. Δηλαδή, δεν ζητάμε τίποτα το παράνομο. Αυτοί να μας πουν πού, πόσο και τι να μαζέψουμε. Έχουν όλη την εμπειρία. Απλώς, δεν μπορούμε να πάμε σε ολικές απαγορεύσεις λόγω της καμιά φορά υπερευαισθησίας των υπηρεσιακών παραγόντων. 
Εμείς δεν θέλουμε να παρέμβουμε στην ποσότητα των καυσόξυλων που θα μπορεί να συλλέγει κάθε νοικοκυριό. Θέλουμε να ξέρουμε τις συγκεκριμένες περιοχές όπου θα επιτρέπεται η συλλογή, το χρονικό διάστημα και τον τρόπο πραγματοποίησης της συλλογής.  Οπότε, ελπίζω η Δασική Υπηρεσία να μας ακούει ή να δει τα Πρακτικά αυτής της Βουλής.
Θα ήθελα και από εσάς σαν πολιτική ηγεσία που είστε, σαν Κυβέρνηση, σαν Υπουργείο, δηλαδή εκτελεστική εξουσία, να στηρίξετε το κοινωνικό αυτό αίτημα των ανθρώπων, διότι όσοι ζούμε εκεί πέρα, όλοι οι υπάλληλοι του Δήμου, καθώς και οι άνθρωποι που ασχολούνται με το δάσος, λένε ότι μετά από όλα αυτά τα χρόνια τα πράγματα έχουν αλλάξει εκεί. Δεν υπάρχει κανένας κίνδυνος -κατά τις προϋποθέσεις που είπα, βέβαια- για να γίνει περιβαλλοντική ζημιά. 
Τώρα, μπορεί να μην το παραλάβατε το έγγραφο του Δήμου. Μάλλον αυτό θέλετε να πείτε. Δεν κατάλαβα. Εγώ καταθέτω το απόσπασμα στα Πρακτικά της Βουλής. Θα το δείτε, θα το διαβάσετε και νομίζω ότι θα ανταποκριθείτε και στο αίτημα του Δημοτικού Συμβουλίου. 
(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Μάλιστα, η Αντιπολίτευση στο Δημοτικό Συμβούλιο που έφερε το θέμα είπε να γίνει ένα αίτημα στο Υπουργείο για τα κοινωνικά κριτήρια -το ποιος δηλαδή θα συλλέγει τα ξύλα- προκειμένου να είναι οριζόντια. Η δημοτική Αρχή είπε να μην επιβαρύνουμε. Ας ανοίξει πρώτα ο χώρος -αυτά τα τρία χωριά που δεν έχουν ανοίξει και δεν δίνετε καθόλου άδεια- και ας ισχύουν τα κοινωνικά κριτήρια για τις ευάλωτες οικογένειες. 
Αυτό τώρα γιατί το αναφέρω; Το λέω, για να δείτε στο Πρακτικό ότι υπάρχει πραγματικά καλή θέληση από όλους τους φορείς στην Ροδόπη, και από εμάς και από όλους, να εξυπηρετηθούν αυτοί οι φτωχοί άνθρωποι σε αυτά τα τρία μειονοτικά χωριά. 
Σας ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε. 
Παρακαλώ, κυρία Υπουργέ, έχετε τον λόγο.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε. 
Κύριε συνάδελφε, όντως σωστά καταλάβατε. Το Δημοτικό Συμβούλιο έχει στείλει, σύμφωνα με τα δικά σας λεγόμενα που δεν τα αμφισβητώ, την με αριθμό 59/2026 απόφαση. Σύμφωνα με την υπηρεσιακή απάντηση, όμως, το σχετικό αίτημα δεν έχει παραληφθεί. Θεωρώ, λοιπόν, ότι οφείλουμε να εξετάσουμε τι μπορεί να γίνει μέσα στα όρια της νομιμότητας και της προστασίας του περιβάλλοντος. Άλλωστε, η περιβαλλοντική προστασία αποκτά πραγματικό περιεχόμενο, όταν συνδυάζεται με την ευθύνη απέναντι στον άνθρωπο και στην τοπική κοινωνία. 
Προκύπτουν, λοιπόν, από την απάντηση της Διεύθυνσης Δασών τρία πολύ συγκεκριμένα δεδομένα. Πρώτον, η εξαίρεση των συγκεκριμένων οικισμών από την ατελή συλλογή πρίνου στηρίχτηκε σε συγκεκριμένους λόγους, οι οποίοι αφορούν ζητήματα διαχείρισης και προστασίας της δασικής βλάστησης και του εδάφους, αλλά και της αποτροπής εκδήλωσης πλημμυρικών φαινομένων στους εν λόγω οικισμούς. Δεν έγινε, δηλαδή, για οποιονδήποτε άλλο λόγο, με οποιοδήποτε άλλο κριτήριο.
Δεύτερον, η αρμόδια Υπηρεσία δηλώνει ότι θα επανεξετάσει τη δυνατότητα ένταξής τους στη νέα ρυθμιστική διάταξη και αναμένουμε από αυτήν την επανεξέταση να δούμε με ειδικά κριτήρια, με ξεκάθαρα κριτήρια, με τεκμηρίωση, τι μπορεί να συμβεί στους συγκεκριμένους οικισμούς.
Κατά τρίτον, όπως είπα και νωρίτερα, το αίτημα του Δήμου Μαρωνείας και Σαπών δεν είχε παραληφθεί κατά τον χρόνο σύνταξης της υπηρεσιακής απάντησης προς εμέ. 
Αυτό, λοιπόν, πρέπει να δούμε, ώστε να μην υπάρχει κενό επικοινωνίας μεταξύ των αρμόδιων φορέων. Εγώ αφού το καταθέσατε στα Πρακτικά θα ήθελα να το πάρω, αλλά σε καμία περίπτωση δεν σημαίνει αυτό ότι δεν πρέπει οι δύο Υπηρεσίες, οι δύο φορείς, να συνεννοηθούν. Γι’ αυτό η κατεύθυνση που πρέπει να ακολουθήσουμε είναι συγκεκριμένη. Ας ολοκληρωθεί η παραλαβή και εξέταση του αιτήματος, να πραγματοποιηθεί ο προβλεπόμενος επανέλεγχος και να εξεταστούν όλες οι νόμιμες δυνατότητες διάθεσης καυσόξυλων ή συλλογής κατάλληλων δασικών προϊόντων, εφόσον το επιτρέπουν και οι συνθήκες και οι σχετικές διατάξεις. 
Αυτή είναι η ευθύνη μας, να προστατεύσουμε το φυσικό κεφάλαιο της χώρας, αλλά και να ακούμε τους ανθρώπους που ζουν στην περιφέρεια και αντιμετωπίζουν πραγματικές δυσκολίες. Και σε αυτήν την κατεύθυνση κινούμαστε με τεκμηρίωση, με διαφάνεια και συγκεκριμένα αποτελέσματα. 
Αξίζει να επισημάνω ότι για το 2026 έχει κινηθεί η διαδικασία ενίσχυσης των Περιφερειακών Δασικών Υπηρεσιών με συνολικό ποσό 6 εκατομμυρίων ευρώ για την εκτέλεση υλοτομικών εργασιών και την κάλυψη αναγκών χορήγησης καυσόξυλων στους παραδασόβιους πληθυσμούς. Από τα 6 εκατομμύρια, τα 3,37 εκατομμύρια αφορούν την Επιθεώρηση Εφαρμογής Δασικής Πολιτικής Μακεδονίας- Θράκης. Και νομίζω ότι αφού ο χρόνος στη δευτερολογία μου δεν ήταν τόσο αμείλικτος μαζί μου όσο στην πρωτολογία, άξιζε τον κόπο να ακουστεί. 
Σας ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κυρία Υπουργό. 
Κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής κ. Χαράλαμπος Μαμουλάκης με την από 19 Οκτωβρίου 2026 επιστολή του προς τον Πρόεδρο της Βουλής, μας γνωστοποιεί την παραίτησή του από το βουλευτικό αξίωμα. 
Η προαναφερθείσα επιστολή κατατίθεται στα Πρακτικά της σημερινής συνεδρίασης. 
(Η προαναφερθείσα επιστολή καταχωρίζεται στα Πρακτικά και έχει ως εξής:




ΠΡΟΕΔΡΕΥΩΝ (Ιωάννης Πλακιωτάκης): Επίσης, οι Υπουργοί Εθνικής Άμυνας, Εθνικής Οικονομίας και Οικονομικών και Εξωτερικών κατέθεσαν στις 16.10.2026 σχέδια νόμων:
 Πρώτον, «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Υπουργικού Συμβουλίου της Βοσνίας και Ερζεγοβίνης για την προστασία των διαβαθμισμένων πληροφοριών».
Δεύτερον, «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μεγάλου Δουκάτου του Λουξεμβούργου για την ανταλλαγή και την αμοιβαία προστασία διαβαθμισμένων πληροφοριών».
Τρίτον, «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Σλοβενίας σχετικά με την αμοιβαία προστασία των ανταλλασσόμενων διαβαθμισμένων πληροφοριών».
Παραπέμπονται στην αρμόδια Διαρκή Επιτροπή. 
Επίσης, έχω την τιμή να σας ανακοινώσω ότι η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, καθώς και οι Υποεπιτροπές της, για τα θέματα Ατόμων με Αναπηρία και για την Καταπολέμηση της Εμπορίας και της Εκμετάλλευσης Ανθρώπων, καταθέτουν τις Εκθέσεις τους για την Γ΄ Σύνοδο της Κ΄ Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής. 
Οι προαναφερθείσες Εκθέσεις, που βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών, θα καταχωριστούν στα πρακτικά της σημερινής συνεδρίασης και θα αναρτηθούν στην επίσημη ιστοσελίδα της Βουλής. 
(Να καταχωριστεί το link)
Επιπλέον, η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους καταθέτει την έκθεσή της στα σχέδια νόμων του Υπουργείου Εθνικής Οικονομίας και Οικονομικών: α) «Κύρωση του Απολογισμού του Κράτους οικονομικού έτους του 2024» και β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2024 έως 31-12-2024».
Και τέλος, η Βουλευτής κ. Κατερίνα Μονογιού ζητεί άδεια ολιγοήμερης απουσίας στο εξωτερικό από 21 έως 23 Οκτωβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια.
Συνεχίζουμε τώρα με την πρώτη με αριθμό 60/11-10-2026 επίκαιρη ερώτηση δευτέρου κύκλου του Βουλευτή Φλωρίνης της Κ.Ο. ΝΕΑ ΔΗΜΟΚΡΑΤΙΑ κ. Σταύρου Παπασωτηρίου προς την Υπουργό Παιδείας, Θρησκευμάτων και Αθλητισμού, με θέμα: «Λειτουργία νέου διεπιστημονικού προπτυχιακού προγράμματος σπουδών στην "Ειδική και συμπεριληπτική εκπαίδευση" του Πανεπιστημίου Δυτικής Μακεδονίας».
Παρακαλώ, κύριε Παπασωτηρίου, έχετε τον λόγο. 
ΣΤΑΥΡΟΣ ΠΑΠΑΣΩΤΗΡΙΟΥ: Κύριε Υπουργέ, το νέο προπτυχιακό πρόγραμμα στην Ειδική και Συμπεριληπτική Εκπαίδευση του Πανεπιστημίου Δυτικής Μακεδονίας είναι μια σημαντική καινοτόμος πρωτοβουλία για την Φλώρινα. Ο πυρήνας της ερώτησής μου δεν αφορά την ακαδημαϊκή διάσταση του προγράμματος, που είναι εξαιρετικά αξιόλογο. Αφορά την οργάνωσή του και την ενημέρωση που έλαβαν οι υποψήφιοι των φετινών Πανελλαδικών για τις διαθέσιμες επιλογές στο μηχανογραφικό τους. Κυρίως, όμως, εστιάζει στην προσδοκία της τοπικής κοινωνίας για εγγραφή περισσότερων φοιτητών στο πρόγραμμα αυτό, σε σχέση με το απλό άθροισμα επιτυχόντων στα τρία συμμετέχοντα Τμήματα, οι οποίοι θα ενδιαφέρονταν να το παρακολουθήσουν. 
Με άλλα λόγια, ποιες θα είναι από δω και πέρα οι επιπλέον θέσεις εισακτέων στο συγκεκριμένο πρόγραμμα; Πέραν, δηλαδή, όσων ήδη προσφέρουν τα Τμήματα Δημοτικής Εκπαίδευσης, Νηπιαγωγών και Ψυχολόγων του Πανεπιστημίου Δυτικής Μακεδονίας. 
Αναφέρομαι, όπως γνωρίζετε, στον φετινό αριθμό «εξήντα» που δεν αφορά επιπλέον εισακτέους και στον τρόπο με τον οποίον αυτός προέκυψε. Η Κοσμήτορας της Σχολής στην Φλώρινα, η κυρία Τάχου-Ηλιάδου, δήλωσε πως δημιουργήθηκε μία ρύθμιση ειδική από το Υπουργείο που καθόρισε τον εν λόγω αριθμό εισακτέων και των τριών συνεργαζομένων Τμημάτων. Μάλιστα, η αρμόδια Κοσμήτορας επανέλαβε ότι το μόνο που εκκρεμούσε ήταν η ανακοίνωση από το Υπουργείο για το πόσους θα πάρει ανά Τμήμα το πρόγραμμα φέτος. 
Το γεγονός αυτό από μόνο του υπογραμμίζει την ανάγκη να οριστεί για το 2027 επιπλέον αριθμός εισακτέων στο νέο διεπιστημονικό πρόγραμμα, προκειμένου να μπορεί να καλύπτει τις ανάγκες στελέχωσης με εξειδικευμένο προσωπικό της Ειδικής Αγωγής και Πρωτοβάθμιας Εκπαίδευσης στην πατρίδα μας. Ανάγκες που θα συνεχίσουν να υπάρχουν και στο μέλλον. Άλλωστε, αυτός είναι και ο σκοπός ύπαρξης τέτοιων παιδαγωγικών προγραμμάτων στην ανώτατη εκπαίδευση. 
Εδώ, όμως, τίθεται το ζήτημα των ακαδημαϊκών εξειδικεύσεων των κατευθύνσεων σπουδών που θα μπορούν να ακολουθήσουν οι φοιτητές. Κατευθύνσεις για τις οποίες, σύμφωνα με όσα έχουν γίνει μέχρι σήμερα, τα παιδιά θα κληθούν να δηλώσουν το ενδιαφέρον τους σε άγνωστο χρόνο και κυρίως μη γνωρίζοντας με ποια κριτήρια θα επιλεγούν. 
Επειδή, κύριε Υπουργέ, τα παραπάνω προφανώς δεν συνέτειναν στη σωστή και πλήρη ενημέρωση όσων θα ήθελαν να ξεκινήσουν τις σπουδές στη Φλώρινα αυτόν τον Σεπτέμβριο, ερωτάστε: Πρώτον, πώς προέκυψε η παραπάνω κατανομή εισακτέων στο πρόγραμμα ανά Τμήμα; Και πόσοι φοιτητές ενεγράφησαν σε αυτό για το ακαδημαϊκό έτος 2026-2027; Πού δημοσιεύτηκαν οι μνημονευόμενες από το Πανεπιστήμιο αποφάσεις της Συγκλήτου του για τον καθορισμό θεμάτων λειτουργίας του νέου προγράμματος. 
Και δεύτερον, ποιος θα είναι ο επιπλέον αριθμός εισακτέων; 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Παπασωτηρίου. 
Θα απαντήσει ο Υφυπουργός Παιδείας, Θρησκευμάτων και Αθλητισμού, κ. Νικόλαος Παπαϊωάννου. 
Παρακαλώ, κύριε Υπουργέ.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε. 
Κύριε Βουλευτά, αρχικά να ευχαριστήσω για την ερώτηση, διότι θα μου δοθεί η ευκαιρία με βάση το ερώτημά σας να διαλευκανθούν ορισμένα σημεία, τα οποία και εσείς αναφέρετε και τα οποία πολλάκις έχουμε συζητήσει μαζί, που δείχνουν και το ενδιαφέρον σας για την πατρίδα σας, για τη Φλώρινα, αλλά και για το ενδιαφέρον σας για την ακαδημαϊκή διάσταση του όποιου νέου προγράμματος σπουδών εμφανίζεται. 
Αρχικά, λοιπόν, η οργάνωση και η λειτουργία προγραμμάτων σπουδών πρώτου κύκλου ρυθμίζονται με διατάξεις του ν.4957, στο κεφάλαιο οχτώ. Κατ’ εφαρμογήν αυτών των διατάξεων ιδρύθηκε με απόφαση της Συγκλήτου του Πανεπιστημίου Δυτικής Μακεδονίας -το γνωρίζετε- που δημοσιεύτηκε σε ΦΕΚ και κατόπιν πιστοποίησης από την εθνική αρχή, διεπιστημονικό προπτυχιακό πρόγραμμα σπουδών -όχι κατεύθυνση, αλλά πρόγραμμα σπουδών- του Παιδαγωγικού Τμήματος Δημοτικής Εκπαίδευσης, Τμήμα Νηπιαγωγών και του Τμήματος Ψυχολογίας της Σχολής Ανθρωπιστικών και Κοινωνικών Επιστημών, με τίτλο: «Ειδική και Συμπεριληπτική Εκπαίδευση». Το πρόγραμμα αυτό θα απονέμει ενιαίο πτυχίο με δύο κατευθύνσεις μετά, κατεύθυνση Νηπιαγωγών Ειδικής Αγωγής και Εκπαίδευσης -και θα συμφωνήσω απόλυτα ότι χρειαζόμαστε τέτοιου είδους επιστημονικό προσωπικό- και κατεύθυνση Δασκάλων Ειδικής Αγωγής και Εκπαίδευσης. 
Εκείνο που έχει σημασία είναι ότι οι τίτλοι σπουδών θα απονέμονται από το Παιδαγωγικό Τμήμα Δημοτικής Εκπαίδευσης και σε αυτούς θα αναγράφονται ο τίτλος σπουδών, η κατεύθυνση και τα συνεργαζόμενα Τμήματα. Το πρόγραμμα θα λειτουργεί στις εγκαταστάσεις της Σχολής στην πόλη της Φλώρινας, ενώ, όπως ορίζεται και από τον νόμο, το Τμήμα Δημοτικής Εκπαίδευσης ως επισπεύδον τμήμα, αναλαμβάνει τη διοικητική και γραμματειακή υποστήριξη και ως εκ τούτου και την αρμοδιότητα ενημέρωσης για όλα τα επιμέρους θέματα. 
Αναφορικά με τον αριθμό των εισακτέων που ρωτάτε, να θυμίσω ότι σύμφωνα με τον ν.4186/2013, αυτό καθορίζεται με υπουργική απόφαση που εκδίδεται έως 15 Μαΐου, ύστερα από γνώμη των Σχολών, των Τμημάτων ή των εισαγωγικών κατευθύνσεων. Προσέξτε, των εισαγωγικών κατευθύνσεων. 
Ωστόσο, σχετικά με το πρόγραμμα σπουδών που απασχολεί η ερώτησή σας, θέλω να τονίσω ότι τα κριτήρια και η διαδικασία σχετικά με την επιμέρους κατανομή των εισακτέων στα προγράμματα του κάθε Τμήματος καθορίζονται με τον εσωτερικό κανονισμό του Τμήματος, άρθρο 74 του ν.4958.
Θα επανέλθω στη δευτερολογία μου, απλώς το τονίζω, διότι από τη στιγμή που το Πανεπιστήμιο, η Σχολή, ζήτησε πρόγραμμα σπουδών, έπρεπε και πρέπει να ακολουθηθεί αυτή η διαδικασία. 
Θα επανέλθω στη δευτερολογία. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Παπασωτηρίου, έχετε τον λόγο για τη δευτερολογία σας. 
ΣΤΑΥΡΟΣ ΠΑΠΑΣΩΤΗΡΙΟΥ: Κύριε Υπουργέ, σας ευχαριστώ για τις διευκρινίσεις και τον θετικό τρόπο που αντιμετωπίσατε στις προοπτικές του προπτυχιακού προγράμματος Ειδικής και Συμπεριληπτικής Εκπαίδευσης στη Φλώρινα. Πράγματι, πρόκειται για μια πολλά υποσχόμενη ακαδημαϊκή πρωτοβουλία, όχι μόνο για το Πανεπιστήμιο της Δυτικής Μακεδονίας και την πόλη, αλλά και για τη δημόσια παιδεία στην πατρίδα μας. 
Σε σχέση τώρα με την οργάνωση και τον προγραμματισμό για το τρέχον ακαδημαϊκό έτος, όντως υπήρξαν πράγματα που θα μπορούσαν να είχαν γίνει πολύ γρηγορότερα, όπως είπατε, από την αρμόδια Σχολή, έτσι ώστε να προλαβαίναμε τις προθεσμίες των φετινών πανελλαδικών και όχι να κάνουμε κατάτμηση αυτών που είχαν εγκριθεί. Φοβάμαι ότι θα γίνει και του χρόνου το ίδιο και η κοινωνία της Φλώρινας αναζητά επιπλέον πράγματα, δηλαδή επιπλέον αριθμό εισακτέων και όχι από τις υφιστάμενες εγκρίσεις να πηγαίνουμε σε ανακατανομή. 
Σημασία, όμως, τώρα δεν έχει τι συνέβη, αλλά το τι θα γίνει από δω και πέρα, για να τρέξει σωστά το καινοτόμο αυτό πρόγραμμα, γιατί ζητούμενο είναι να μπορέσει η Σχολή Κοινωνικών και Ανθρωπιστικών Επιστημών της Φλώρινας να προσφέρει περισσότερους αποφοίτους στην αγορά εργασίας, με περισσότερες εξειδικεύσεις και μεγαλύτερες δυνατότητες απασχόλησης, χωρίς την ανακύκλωση -τονίζω- των υφιστάμενων αριθμών εισακτέων, αλλά με την καλύτερη δυνατή οργανωτική προπαρασκευή και σχεδιασμό σε επίπεδο Σχολής και συνεργαζόμενων Τμημάτων. 
Εδώ πρέπει να επισημάνουμε πως έχει ήδη εκδοθεί ο οδηγός και ο κανονισμός σπουδών. Όπως είπατε και εσείς, δημοσιεύθηκε στις 6 Αυγούστου ο εσωτερικός κανονισμός λειτουργίας του προγράμματος. Τώρα μένει η συμπλήρωσή του, ιδιαίτερα σε σχέση με τις παιδαγωγικές εξειδικεύσεις που προσφέρει το διεπιστημονικό αυτό πρόγραμμα που θα αποφασιστεί από τη Σύγκλητο του ίδιου του Πανεπιστημίου. Άρα, τίθεται προ των ευθυνών του το ίδιο το Πανεπιστήμιο. Μετά από εισήγηση -όπως καταλαβαίνω- της αρμόδιας σχολής στη Φλώρινα, θα πρέπει να αποφασίσει πόσοι φοιτητές θα ακολουθήσουν κάθε μια από τις δύο ακαδημαϊκές κατευθύνσεις, πότε θα μπορούν να ξεκινήσουν την εξειδίκευσή τους και με ποια κριτήρια θα επιλεγούν. 
Πρόκειται για αναγκαία βήματα, όχι μόνο για την ακαδημαϊκά ολοκληρωμένη λειτουργία του νέου προγράμματος, αλλά κυρίως για την εξασφάλιση των επιστημονικών, επαγγελματικών προοπτικών των αποφοίτων που θα πρέπει να αποτελέσουν πρόσθετη και διακριτή ομάδα μέσα στο φοιτητικό σώμα του Πανεπιστημίου Δυτικής Μακεδονίας. 
Κλείνοντας, κύριε Υπουργέ, θα ήθελα να εκφράσω την ολόπλευρη στήριξη της κοινωνίας του νομού μας στο φιλόδοξο αυτό εγχείρημα και να σας ζητήσω το Διεπιστημονικό Προπτυχιακό Πρόγραμμα Σπουδών «Ειδική και Συμπεριληπτική Εκπαίδευση» να παραμείνει στις προοπτικές της πολιτικής ηγεσίας του Υπουργείου Παιδείας, γιατί η ενίσχυση των ακριτικών περιοχών, όπως η Φλώρινα, δεν έχει να κάνει μόνο με την ανάπτυξη του τόπου μας, αλλά εξυπηρετεί μείζονες εθνικούς σκοπούς που διαχρονικά προτάσσει και συνεχίζει να υπηρετεί η Νέα Δημοκρατία. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Παπασωτηρίου. 
Παρακαλώ, κύριε Υπουργέ, έχετε τον λόγο.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Κύριε Πρόεδρε, ευχαριστώ. 
Κύριε Βουλευτά, θα συμφωνήσω απόλυτα μαζί σας και θα δώσω συγχαρητήρια τόσο στα τρία τμήματα όσο και σε όλα όσα είπατε σε σχέση με την κοινωνία της Φλώρινας. Διότι αυτό το πρόγραμμα σπουδών καταδεικνύει ότι κάποιοι αρχίζουμε και αντιλαμβανόμαστε ότι πρέπει να δημιουργούμε προγράμματα σπουδών τέτοια, τα οποία να είναι και σύγχρονα, αλλά και να έχουν σχέση με την αγορά εργασίας. Θέλουμε ένα σύγχρονο πρόγραμμα σπουδών εξειδικευμένο τόσο για τους δασκάλους όσο και για τους νηπιαγωγούς.
Θα επανέλθω όμως πάλι στο ερώτημά σας, γιατί και στην πρωτολογία σας είπατε κάτι για την Κοσμητόρισσα της Σχολής. Όμως, όλα όσα θα πω είναι επίσημη απάντηση του Πανεπιστημίου Δυτικής Μακεδονίας. Μας ενημέρωσε, λοιπόν, εγγράφως, στο πλαίσιο της ερώτησής σας, ότι η επιμέρους κατανομή των εξήντα θέσεων -οι δεκαέξι από το Τμήμα Δημοτικής Εκπαίδευσης, οι είκοσι από το Τμήμα Νηπιαγωγών και οι δεκαπέντε του Τμήματος Ψυχολογίας- πραγματοποιήθηκε με απόφαση της Συγκλήτου του Πανεπιστημίου σε εφαρμογή της παραγράφου 7 του άρθρου 74 του ν.4957. Να σημειώσω ότι η κατανομή αυτή περιλαμβάνεται στον εσωτερικό κανονισμό λειτουργίας του προγράμματος που -όπως κι εσείς είπατε- δημοσιεύτηκε σε ΦΕΚ στις 6 Αυγούστου. 
Όμως, επειδή έπρεπε να τηρηθεί η όλη διαδικασία του χρόνου θα υπάρχει μια διαφορά. Η διαφορά θα είναι ότι στο σημείο εκείνο που θα αναφέρεται η σχολή θα υπάρχει ένα «pop-up», ένα άνοιγμα, όπου θα δίνει οδηγίες στον ενδιαφερόμενο, θα παραπέμπει στο ΦΕΚ, στην ίδρυση του προπτυχιακού αυτού προγράμματος σπουδών. Φυσικά θα αναφέρει το πώς μοιράζονται οι επιτυχόντες και θα μπορεί ο καθένας να δηλώσει αυτό το πρόγραμμα σπουδών. 
Δεν μπορούμε όμως να μιλήσουμε για επιπλέον αριθμό από τη στιγμή που το ίδιο το Πανεπιστήμιο, η ίδια η Σχολή, δεν ζήτησε κατεύθυνση, αλλά ζήτησε πρόγραμμα σπουδών. Από τη στιγμή, λοιπόν, που ζήτησε πρόγραμμα σπουδών σημαίνει ότι θα έχουμε στα τρία πρώτα χρόνια κοινά μαθήματα και στον τέταρτο χρόνο θα έχουμε την κατεύθυνση είτε δημοτικής είτε προσχολικής αγωγής.
Επομένως, το ότι δεν αποτυπώνεται αυτοτελώς στο μηχανογραφικό και δεν υφίσταται αριθμός εισακτέων δεν σχετίζεται με το ότι δεν το έβαλε το Υπουργείο. Το Υπουργείο, με βάση τη νομολογία που σας ανέφερα, έπραξε αυτό. Δεν πρόλαβε φέτος, διότι είχαν ήδη ανοίξει τα μηχανογραφικά και επομένως, του χρόνου θα υπάρχει αυτή η εξειδίκευση, έτσι ώστε η κάθε υποψήφια φοιτήτρια και φοιτητής να γνωρίζει πού μπορεί να είναι. 
Βέβαια, με τα μέχρι τώρα δεδομένα που έχουμε από το Πανεπιστήμιο, έχουμε έναν ικανοποιητικό αριθμό φοιτητών, οι οποίοι προέρχονται από τα δύο τμήματα -μέχρι στιγμής από το Τμήμα Ψυχολογίας δεν έχουμε, έχουμε από τα δύο άλλα τμήματα.
ΣΤΑΥΡΟΣ ΠΑΠΑΣΩΤΗΡΙΟΥ: Αναφέρεστε στην κάλυψη των θέσεων των εξήντα;
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ναι. Δεν έχει καλυφθεί, τουλάχιστον μέχρι τώρα, με τα στοιχεία που έχουμε. 
Σε κάθε περίπτωση, συγχαρητήρια για τη σχολή, συγχαρητήρια για την περιοχή. Σκοπός είναι τέτοια προγράμματα σπουδών να τύχουν και από άλλα πανεπιστήμια και από άλλες σχολές. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Συνεχίζουμε τώρα με την ενδέκατη με αριθμό 61/11-10-2026 επίκαιρη ερώτηση πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς την Υπουργό Πολιτισμού με θέμα: «Μαζικές μη ανανεώσεις συμβάσεων στο Φεστιβάλ Αθηνών Επιδαύρου - Ελαστικοποίηση εργασιακών σχέσεων και ακύρωση της πολυετούς απασχόλησης».
Παρακαλώ, κύριε Ηλιόπουλε, έχετε τον λόγο. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε. 
Κύριε Υπουργέ, με το άρθρο 126 του ν.5324/2026 οι συμβάσεις ιδιωτικού δικαίου ορισμένου χρόνου και έργου που ήταν ενεργές έως 30 Σεπτεμβρίου του 2026 δεν ανανεώνονταν αυτοδικαίως, αλλά με απόφαση του Διοικητικού Συμβουλίου έως τις 30 Σεπτεμβρίου του 2027. 
Η αλλαγή αυτή έχει ήδη οδηγήσει σε αποφάσεις μη ανανέωσης συμβάσεων σημαντικού αριθμού εργαζομένων -ανάμεσά τους μέλος του ΔΣ του επιχειρησιακού σωματείου του φορέα, εργαζόμενη με πολυετή συνεργασία, μονογονέας καθώς και έμπειρο τεχνικό προσωπικό με πολυετή παρουσία στον θεσμό. Οι εργαζόμενοι μάλιστα ενημερώθηκαν δέκα ημέρες πριν από τη λήξη των συμβάσεών τους για τη μη ανανέωση, γεγονός -και νομίζω όλοι συμφωνούμε- που καθιστά αδύνατη την έγκαιρη αναζήτηση εργασίας, ενώ σύμφωνα με δημοσιεύματα και ανακοινώσεις συνδικαλιστικών φορέων, μια σειρά από παραιτήσεις ήταν στην πραγματικότητα παραιτήσεις που εξωθήθηκαν από το ευρύτερο κλίμα που υπάρχει μέσα στον Οργανισμό μετά τη συγκεκριμένη τροπολογία. 
Μέχρι το 2022, κύριε Υπουργέ, γνωρίζετε πολύ καλά ότι η ανανέωση των συμβάσεων γινόταν εκ νέου με απόφαση ΔΣ. Ωστόσο, οι διοικήσεις ουδέποτε προχώρησαν σε μαζική απόρριψη εργαζομένων και μάλιστα, χωρίς καμία αιτιολόγηση. Η πρακτική αυτή συνιστούσε έναν στοιχειώδη σεβασμό της πολυετούς απασχόλησης και της συσσωρευμένης εξειδίκευσης των εργαζομένων. 
Ακριβώς επειδή η διατήρηση επαρκούς και εξειδικευμένου προσωπικού αποτελεί προϋπόθεση για την ομαλή λειτουργία ενός κορυφαίου δημόσιου πολιτιστικού θεσμού, όπως το Φεστιβάλ Αθηνών, ενώ η διαρκής ανακύκλωση συμβασιούχων πλήττει τόσο τους εργαζόμενους όσο και την ποιότητα του παραγόμενου πολιτιστικού έργου, θέλουμε να σας ρωτήσουμε τα εξής: Με ποια συγκεκριμένα αντικειμενικά και διαφανή κριτήρια αποφασίστηκαν οι μαζικές μη ανανεώσεις συμβάσεων στο Φεστιβάλ Αθηνών-Επιδαύρου; Πόσες συμβάσεις δεν θα ανανεωθούν από 30 Σεπτεμβρίου και πόσοι εργαζόμενοι οδηγήθηκαν σε παραίτηση το ίδιο διάστημα; Αυτό το λέω γιατί και τα δύο στοιχεία δείχνουν την κατάσταση μέσα στον Οργανισμό. Πώς δικαιολογείτε τη ρήξη με την πρακτική δεκαετιών, βάσει της οποίας οι διοικήσεις, ακόμα και όταν αποφάσιζαν με ΔΣ ουδέποτε δεν απέκλειαν μαζικά το 1/4 του προσωπικού, τη στιγμή μάλιστα που οι αποφάσεις ελήφθησαν αιφνιδιαστικά δέκα μέρες πριν λήξουν οι συμβάσεις; 
Επόμενο ερώτημα είναι αν αληθεύουν τα δημοσιεύματα ότι η μη ανανέωση των συμβάσεων προκύπτει από την ανάγκη περικοπών λόγω της μη λειτουργίας του Ηρωδείου για τα επόμενα τρία χρόνια και των κακών οικονομικών αποτελεσμάτων της καλλιτεχνικής περιόδου που μόλις έληξε. Δικαιολογεί το ζήτημα του Ηρωδείου τη συρρίκνωση ενός πολιτιστικού Οργανισμού που μέχρι πρότινος έπασχε από υποστελέχωση και υπερεργασία; 
Πότε προβλέπεται να γίνει επιτέλους ο καλλιτεχνικός και οικονομικός απολογισμός της καλλιτεχνικής περιόδου του 2026; 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Ηλιόπουλο. 
Στην ερώτηση του κ. Ηλιόπουλου θα απαντήσει ο Υφυπουργός Πολιτισμού κ. Ιάσονας Φωτήλας.
Παρακαλώ, κύριε Υφυπουργέ, έχετε τον λόγο. 
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Σας ευχαριστώ, κύριε Πρόεδρε. 
Κύριε συνάδελφε, η αλήθεια είναι πως ήλπιζα πως θα επικαιροποιούσατε στον χρόνο τον ενδιάμεσο τα στοιχεία που έχετε παραθέσει στην ερώτηση και θα επανατοποθετούσασταν, τουλάχιστον σε κάποια στοιχεία, αλλά αυτό δεν έγινε. 
Όμως, επειδή η ερώτησή σας αφορά έναν θεσμό που όλοι σε αυτή την Αίθουσα θέλουμε ισχυρό, γι’ αυτό αξίζει μια απάντηση με αριθμούς και με νομικό πλαίσιο, όχι με χαρακτηρισμούς. Διότι η εικόνα που παρουσιάζετε, μέσω της ερώτησης, απέχει παρασάγγας από την πραγματικότητα. 
Μιλάτε για μαζικές μη ανανεώσεις και για αποκλεισμό του 1/4 του προσωπικού. Ας δούμε τους αριθμούς: Σήμερα το Φεστιβάλ απασχολεί εβδομήντα τέσσερις εργαζόμενους, δεκατρείς με σύμβαση αορίστου χρόνου, τρεις αποσπασμένους από το Δημόσιο και πενήντα οχτώ με σύμβαση ορισμένου χρόνου. 

Οι συμβάσεις που δεν ανανεώθηκαν στις 30 Σεπτεμβρίου είναι εννέα και από αυτές τις εννέα, οι τέσσερις ήταν εποχικές συμβάσεις. Είναι αυτές δηλαδή που ο ίδιος ο ιδρυτικός νόμος του φεστιβάλ προβλέπει ακριβώς για τη θερινή περίοδο. 
Θέλω επίσης να είμαι ακριβής στους όρους. Καμία από αυτές τις συμβάσεις δεν καταγγέλθηκε. Ήταν συμβάσεις ορισμένου χρόνου με γνωστή ημερομηνία λήξης, που έληξαν όπως ακριβώς προέβλεπαν οι όροι τους. Η μη ανανέωση μιας τέτοιας σύμβασης, ξέρετε πολύ καλά πως δεν είναι απόλυση. 
Έρχομαι στη διάταξη που επικαλείστε, το άρθρο 126 του ν.5324/2026. Την παρουσιάζετε ως εργαλείο εκκαθάρισης. Αλήθεια, είναι ακριβώς το αντίθετο, ξέρετε, κύριε συνάδελφε. Χωρίς αυτή τη διάταξη οι συμβάσεις που ήταν ενεργές έως τις 30 Σεπτεμβρίου απλά θα είχαν λήξει. Με βάση αυτή τη διάταξη ανανεώθηκαν δεκαοχτώ συμβάσεις έως τον Σεπτέμβριο του 2027. Πέντε δεν ανανεώθηκαν και ο λόγος είναι συγκεκριμένος, γιατί ορισμένες από αυτούς αφορούσαν θέσεις που στο μεταξύ καλύφθηκαν από επιτυχόντες του ΑΣΕΠ. 
Ξέρετε πολύ καλά ότι ένας δημόσιος φορέας δεν μπορεί να απασχολεί δύο εργαζόμενους για την ίδια θέση, μία μόνιμος και μία οκτάμηνος. Λέτε στην ερώτησή σας πως βάσει του 126 πλέον οι συμβάσεις δεν ανανεώνονται αυτοδικαίως. Πότε ανανεώνονταν αυτοδικαίως; Επί των ημερών σας; Όχι, το λέτε παρακάτω, και τότε με απόφαση του ΔΣ. 
Ρωτάτε για τα κριτήρια. Η ανανέωση γίνεται κατά τον νόμο, με απόφαση του ΔΣ, του οργάνου που διοικεί τον φορέα, σύμφωνα με τον ιδρυτικό του νόμο, τον ν.5105/2024. Οι αποφάσεις αυτές είναι πάντα αιτιολογημένες. Στηρίζονται σε εισηγήσεις των αρμοδίων διευθύνσεων και σε δύο κριτήρια. 
Το πρώτο, είναι η εποχικότητα. Το φεστιβάλ είναι πρωτίστως θερινός θεσμός. Οι ανάγκες του κορυφώνονται από τον Απρίλιο έως τον Αύγουστο και μειώνονται κατακόρυφα μετά. 
Το δεύτερο είναι η πλήρωση θέσεων μέσω ΑΣΕΠ. Κάθε επιτυχών που αναλαμβάνει υπηρεσία -το ξαναείπα- καλύπτει μια ανάγκη που μέχρι τότε καλυπτόταν με σύμβαση ορισμένου χρόνου. 
Τέλος, θέλω να σταθώ σε δύο σοβαρές αιτιάσεις. Αναφέρεστε σε εργαζόμενους που εξωθήθηκαν σε παραίτηση. Σας ενημερώνω πως δεν έχει υποβληθεί στο φεστιβάλ καμία παραίτηση, ούτε γραπτή ούτε καν προφορική.
Αναφέρεστε και σε συνδικαλιστές μονογονείς, έμπειρους τεχνικούς. Μεταξύ, λοιπόν, των συμβάσεων, σας ενημερώνω, που ανανεώθηκαν, είναι και συμβάσεις εκπροσώπων του Διοικητικού Συμβουλίου του Σωματείου Εργαζομένων, συμβάσεις εργαζόμενων μητέρων και του τεχνικού προσωπικού που απαιτείται για τη λειτουργία του φορέα. Δεν υπήρξε λοιπόν καμία στοχοποίηση, καμία διάκριση. Θα έχουμε την ευκαιρία στη δευτερολογία να πούμε και τα υπόλοιπα. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Παρακαλώ κύριε Ηλιόπουλε, έχετε τον λόγο. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Λοιπόν, κύριε Υπουργέ, καλό είναι όταν απαντάτε, τουλάχιστον να προσπαθείτε να μη διαστρεβλώνετε τόσο χυδαία την αλήθεια και να λέτε τέτοια ψέματα. 
Αναφέρεστε στην εποχικότητα. Δεν μιλάμε για ταξιθέτες και ταμίες. Εκεί είναι η εποχικότητα του Φεστιβάλ. Στους πενήντα οκτώ που ήταν με ορισμένου χρόνου είναι εργαζόμενοι που δουλεύουν όλο τον χρόνο για τις ανάγκες φεστιβάλ. Άρα δεν είναι ζήτημα εποχικότητας, για να λέτε με τόσο μεγάλη ευκολία ψέματα. 
Και πώς γίνεται να απολύετε εργαζόμενη που ήταν είκοσι χρόνια στον Οργανισμό, είκοσι χρόνια! Πότε ενημερώθηκε αυτή ότι μετά από είκοσι χρόνια στον Οργανισμό δεν χρειάζεται; Δέκα και δεκαπέντε μέρες πριν; Δεν υπάρχει λίγη ντροπή σε αυτό; Πότε ενημερώθηκε η μονογονέας, που μόλις είχε επιστρέψει από την άδεια ανατροφής τέκνου, ότι δεν ανανεώνεται η σύμβασή της; Πότε έχει ξαναγίνει τόσο μεγάλη μη ανανέωση; 
Λέτε για εννιά στους πενήντα οχτώ, το θεωρείτε μικρό; Το θεωρείτε μικρό οι εννιά στους πενήντα οχτώ να μην ανανεώνονται; Γιατί δεν είναι μικρό, κύριε Υπουργέ, δεν είναι καθόλου μικρό και δεν έχει ξανασυμβεί ποτέ. Δεν έχει ξανασυμβεί ποτέ τόσο μαζική μη ανανέωση συμβάσεων στο φεστιβάλ. Δεν έχει ξανασυμβεί ποτέ. 
Και σας ξαναλέω, μονογονέας, γυρνάει η γυναίκα από την άδεια ανατροφής τέκνου και μαθαίνει ότι δεν ανανεώνεται η σύμβασή της. Μέχρι πέρυσι αυτή θα είχε ανανεωθεί. Για ποιο λόγο; Εργαζόμενη με είκοσι χρόνια, δεν ανανεώνεται η σύμβασή της. Μέχρι πέρυσι θα είχε ανανεωθεί. Γιατί; Γιατί είστε αυθαίρετοι σε όλα. 
Θα μου πείτε τώρα στο φεστιβάλ δεν θα είστε αυθαίρετοι; Εδώ είστε μια Κυβέρνηση που έχετε κάνει συμβάσεις και έχετε δώσει οχτακόσια χιλιάρικα σε εταιρεία που στο ΑΦΜ της έχει και ξενοδοχείο ημιδιαμονής. Ε, αν κάνετε αυτά, και στο Φεστιβάλ Αθηνών, θα κάνατε πάλι ό,τι καταλαβαίνετε. 
Αλλά θα φανεί το ψέμα σας, γιατί σε αυτές τις θέσεις μάλλον θα κάνετε προσλήψεις ανθρώπων που θα είναι αρεστοί και εκεί θα φανεί ότι όντως υπάρχει ένα κλίμα τρομοκρατίας όταν διώχνεις εννιά στους πενήντα οκτώ. Μου είπατε ότι δεκαοκτώ ανανεώθηκαν. Είναι σαν να λες και σε αυτούς τους δεκαοκτώ «Προσέξτε λίγο, να είστε καλά παιδιά γιατί δεν ξέρετε τι θα γίνει». 
Σας ρώτησα. Τι δεν μου απαντήσατε; Από τους πενήντα οκτώ είπατε για δεκαοκτώ ανανεώσεις. Πόσες θα ανανεωθούν συνολικά; Αυτό γιατί δεν το απαντήσατε; Γιατί δεν απαντάτε για τον απολογισμό, εσείς που είστε τόσο άριστοι; Μέχρι πέρυσι, που το φεστιβάλ είχε και Σεπτέμβρη-Οκτώβρη λόγω Ηρωδείου, τέτοια περίοδο είχε βγει ο οικονομικός απολογισμός. Εσείς οι άριστοι πότε θα κάνετε οικονομικό απολογισμό; Πότε θα κάνατε οικονομικό απολογισμό, κύριε Υπουργέ; Θα γίνει οικονομικός απολογισμός ή και εδώ κάνουμε ό,τι καταλαβαίνουμε και ό,τι γουστάρουμε; Γιατί δεν σας ελέγχει κανένας ή θεωρείτε ότι δεν σας ελέγχει κανείς; 
Θέλω να καταθέσω επίσης για τα Πρακτικά μια ανακοίνωση που βγήκε στις 13-10-2026 και υπογράφεται από έντεκα σωματεία και ενώσεις του καλλιτεχνικού-πολιτιστικού χώρου, τα οποία πηγαίνουν και προς το Υπουργείο Πολιτισμού και προς το Υπουργείο Εργασίας και αναφέρεται ακριβώς σε αυτή την πρακτική μη ανανεώσεων συμβάσεων που υπάρχει και στο Φεστιβάλ Αθηνών Επιδαύρου και στο Κρατικό Θέατρο Βορείου Ελλάδος. 
Θέλω να το καταθέσω στα Πρακτικά, γιατί τα σωματεία και οι εργαζόμενοι ζητάνε συνάντηση με το Υπουργείο. Ελπίζω να τους δείτε, να μην σας είναι πολύ μεγάλος κόπος να συναντήσετε τους εργαζόμενους. 
(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Και επανέρχομαι και σας λέω το εξής: Δικαιολογήστε μου για ποιον λόγο -και όχι με ψέματα περί εποχικότητας, γιατί δεν μιλάμε για ταμίες και ταξιθέτες- διώχνετε εργαζόμενη που ήταν είκοσι χρόνια εκεί; Και απαντήστε στην ίδια την εργαζόμενη. Μην απαντάτε σε εμένα. Απαντήστε στη μονογονέα που γύρισε από την άδεια ανατροφής τέκνου και τη διώξατε. Απαντήστε σε αυτούς αν θέλετε. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Ηλιόπουλο. 
Παρακαλώ, κύριε Υπουργέ, έχετε τον λόγο. 
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Το είπα εξαρχής, θα μιλήσω με νούμερα και με νομικό πλαίσιο, όχι με χαρακτηρισμούς. 
Εγώ, κύριε συνάδελφε, δεν είπα αν το νούμερο εννιά είναι πολύ ή λίγο. Είπα το νούμερο εννιά. Εσείς όμως λέτε ότι το νοούμενο εννιά είναι το ένα τέταρτο του νούμερου εξήντα τρία. Ε, δεν είναι, τι να κάνουμε; Η αριθμητική δεν είναι άποψη, να έχει ο καθένας τη δική του. Τόσες ανακρίβειες -και αυτός είναι ο πιο ευγενικός όρος που μπορώ να βρω- σε μία επίκαιρη ερώτηση ενός φίλου δεν θα βρούμε ξανά εύκολα. 
Ρωτάτε αν η μη ανανέωση συνδέεται με κακά οικονομικά αποτελέσματα. Η απάντηση είναι όχι. Ο προϋπολογισμός του φεστιβάλ για το 2026 εκτελείται εντός των στόχων του. Ο καλλιτεχνικός και οικονομικός απολογισμός παρουσιάζεται, όπως κάθε χρόνο, στις αρχές του επόμενου έτους και τα οικονομικά στοιχεία του φορέα υποβάλλονται τακτικά, όπως ορίζει ο νόμος, στα Υπουργεία Πολιτισμού και Οικονομικών. Δεν υπάρχει τίποτα κρυφό. 
Για το Ηρώδειο, το μνημείο λειτούργησε φέτος κανονικά, με πληρότητα σε όλες τις παραστάσεις. Για τα επόμενα χρόνια το φεστιβάλ ήδη αναζητά χώρο αντίστοιχων προδιαγραφών, ώστε οι παραγωγές να συνεχίσουν να γίνονται χωρίς καμία διακοπή. 
Και θέλω να είμαι σαφής. Οι αποφάσεις για τις συμβάσεις δεν πάρθηκαν με κριτήριο το Ηρώδειο. Πάρθηκαν με τα δύο κριτήρια που ανέφερα, την εποχικότητα και την πλήρωση θέσεων μέσω ΑΣΕΠ, την οποία για κάποιο λόγο δεν αναφέρετε καθόλου. 
Μιλήσατε για ρήξη με την πρακτική προηγούμενων ετών. Αλήθεια, ποια είναι η ρήξη στην οποία αναφέρεστε; Μήπως η κατά κανόνα ανανέωση συμβάσεων ορισμένου χρόνου; Όχι. Αυτό γινόταν και επί των ημερών σας. Μήπως η κατ’ εξαίρεση μη ανανέωση κάποιων συμβάσεων ορισμένου χρόνου; Ούτε. Και αυτό γινόταν επί των ημερών σας. 
Η μόνη ρήξη με την πρακτική προηγούμενων ετών, κύριε συνάδελφε, είναι ότι ενώ επί των ημερών σας οι προσλήψεις με μόνιμο προσωπικό μέσω διαδικασίας ΑΣΕΠ ήταν μηδέν -κοιτάξτε το, μηδέν, σήμερα επί των ημερών μας είναι οκτώ. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Δεν διώξαμε άνθρωπο εμείς είκοσι χρόνια! Ντροπή! Απολύεις κόσμο και πανηγυρίζεις; 
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Είναι αρκετές οι οχτώ; Όχι, δεν είναι αρκετές, αλλά είναι οκτώ. Αυτό αν παίζαμε μπάλα, θα ήταν 8-0, κύριε συνάδελφε, για να τα λέμε όπως είναι τα πράγματα. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Με αυτά που έχεις στο κεφάλι σου μόνο από μπάλα καταλαβαίνεις!
ΠΡΟΕΔΡΕΥΩΝ (Ιωάννης Πλακιωτάκης): Κύριε Ηλιόπουλε, παρακαλώ.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Λοιπόν, για την ενημέρωση των εργαζομένων: Οι συμβάσεις αυτές είχαν από την αρχή συγκεκριμένη ημερομηνία λήξης, την 30ή Σεπτεμβρίου. Γνωστή σε όλους. Άρα κανείς δεν βρέθηκε προ εκπλήξεων.
Συμφωνώ πάντως ότι η έγκαιρη ενημέρωση των εργαζομένων είναι καλή πρακτική. Ίσως να μην φτάνουν οι δέκα μέρες. Θα πρέπει να πούμε ότι θα πρέπει να είναι περισσότερες.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ίσως!
ΙΑΣΟΝΑΣ ΦΩΤΗΛΑΣ (Υφυπουργός Πολιτισμού): Δεν μπορεί να είναι μήνες όταν είναι οκτάμηνη σύμβαση. Πότε θα του το πούνε, στους δύο μήνες ότι δεν θα του ανανεώσουν τη σύμβαση; Να είμαστε και λίγο σοβαροί. 
Ας είμαστε επίσης σαφείς για τους ρόλους. Το Υπουργείο εποπτεύει το Φεστιβάλ, δεν το διοικεί. Οι αποφάσεις για το προσωπικό ανήκουν κατά τον νόμο στο διοικητικό συμβούλιο. Αυτό που οφείλει το Υπουργείο είναι να διασφαλίζει ότι οι αποφάσεις αυτές τηρούν τη νομιμότητα και την εργατική νομοθεσία. Αυτό κάνουμε και θα ενθαρρύνουμε τη διοίκηση να συνεχίσει τον διάλογο με τους εκπροσώπους των εργαζομένων. 
Κάνετε λόγο για ακύρωση της πολυετούς απασχόλησης. Την εμπειρία αυτών των ανθρώπων, κύριε συνάδελφε, κανείς δεν την υποτιμά και το Φεστιβάλ τη χρειάζεται. Γι’ αυτό άλλωστε ανανεώθηκαν οι συμβάσεις του τεχνικού προσωπικού που απαιτείται για τη λειτουργία του φορέα. Η τεχνογνωσία του Φεστιβάλ δεν χάνεται, αλλά ενισχύεται μάλιστα, καθώς προστίθενται όπως είπαμε μόνιμοι εργαζόμενοι πλέον μέσω ΑΣΕΠ. 
Λέτε, τέλος, ότι η λειτουργία του Φεστιβάλ το επόμενο καλοκαίρι τίθεται εν αμφιβόλω. Δεν τίθεται. Μόνο φέτος από τον Ιούνιο έως τον Αύγουστο το Φεστιβάλ εξέδωσε περίπου 173.000 εισιτήρια και στην «Πειραιώς 260» περισσότεροι από ένας στους πέντε θεατές παρακολούθησαν με…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Οι τρεις επόμενες ερωτήσεις απευθύνονται προς τον Υπουργό Αγροτικής Ανάπτυξης και Τροφίμων. 
Θα ξεκινήσουμε με την έβδομη με αριθμό 70/12-10-2026 επίκαιρη ερώτηση δεύτερου κύκλου, του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Να αποζημιωθούν άμεσα στο 100% και στο σύνολό τους οι πληγέντες αγρότες στο Οροπέδιο Λασιθίου».
 Κύριε Συντυχάκη, έχετε τον λόγο.
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ, κύριε Πρόεδρε.
 Κύριε Υπουργέ, τεράστια η ζημιά για το Οροπέδιο Λασιθίου από το διπλό χτύπημα της κακοκαιρίας, με χρονική απόσταση δέκα ημερών το ένα από το άλλο.
Μεταφέρω την απόγνωση, την οργή των αγροτών, των επαγγελματιών, των κατοίκων για τη συστηματική κρατική αδιαφορία. Από την καταγραφή του Αγροτικού Συλλόγου Οροπεδίου 280 αγρότες κατέθεσαν αίτηση -αφορά περίπου 500 οικογένειες-, με πραγματική καταστροφή 5.300 στρέμματα, δηλαδή 2.800 τόνους πατάτες και 2,5 χιλιάδες τόνους λοιπά κηπευτικά, μαζί με τα αντλιοστάσια των παραγωγών, ζωοτροφές, μηχανήματα, ενώ οι καταστροφές είναι τεράστιες και σε δρόμους και σε άλλες δημόσιες υποδομές. Καταστράφηκαν επίσης επιχειρήσεις με αγροτικά μηχανήματα, γεωπονικά καταστήματα και άλλα. Οι επιπτώσεις φάνηκαν ήδη και στις τιμές καταναλωτή, με τις υπέρογκες αυξήσεις λόγω της μη διάθεσης πατάτας στην αγορά. 
Ούτε το 2025 οι αγρότες κάλυψαν τα έξοδα της καλλιέργειας, αφού και πάλι είχαν ζημιές από βροχοπτώσεις, ενώ η καλλιεργητική περίοδος για το 2026 ξεκίνησε όψιμα λόγω κακοκαιρίας τον Μάιο. Το 80% των αγροτών δεν έχει πάρει ούτε ευρώ από τη φετινή καλλιέργεια, παρά τα έξοδα. Άρα θα έχουν πρόβλημα και την επόμενη χρονιά, αφού δεν θα έχουν σπόρο για να φυτέψουν, καθώς ο πατατόσπορος σάπισε μέσα στο νερό. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Οι ίδιοι οι αγρότες καταγγέλλουν πως μέχρι σήμερα δεν έχουν γίνει στο Οροπέδιο τα αναγκαία εγγειοβελτιωτικά έργα. Το θυρόφραγμα λόγω βλάβης δεν άνοιξε τις κρίσιμες ώρες για να εκτονωθούν τα πλημμυρικά νερά από το Οροπέδιο προς το φράγμα Αποσελέμη. Τριπλή η ευθύνη: Κυβέρνησης, Περιφέρειας Κρήτης, που είναι οι μέτοχοι του Οργανισμού Ανάπτυξης Κρήτης ΑΕ. 
Οι κυβερνητικές διακηρύξεις για 100% αποζημίωση δεν πείθουν κανέναν. Ο αναχρονιστικός κανονισμός του ΕΛΓΑ περιλαμβάνει απαράδεκτους κόφτες και αποζημιώνει με βάση την ασφαλιζόμενη αξία και όχι την πραγματική παραγωγή και θέτει ως απαράβατο όρο την εξόφληση των ασφαλιστικών εισφορών, τη στιγμή που οι αγρότες είναι υπερχρεωμένοι και χωρίς εισόδημα και οι καθυστερήσεις και τα προβλήματα στον ΟΣΔΕ εντείνουν τα εμπόδια στην αποπληρωμή των εισφορών αυτών. Επιπλέον, η κρατική αρωγή από την οποία καλύπτεται το φυτικό και πάγιο κεφάλαιο, αποκλείει όσους δεν έχουν τακτοποιήσει τις ασφαλιστικές τους υποχρεώσεις στον ΕΛΓΑ, ενώ καταβάλλει μόλις το 50% της ενίσχυσης στους μη κατά κύριο επάγγελμα αγρότες. 
Σας ρωτάμε, λοιπόν, κύριε Υπουργέ σε ποιες ενέργειες θα προβεί η Κυβέρνηση για να αποζημιωθούν άμεσα οι βιοπαλαιστές αγρότες στο 100% της ζημιάς σύμφωνα με την πραγματική παραγωγή, το αγροτικό κεφάλαιο, μηχανήματα, δίκτυα, αποθήκες, χωρίς όρους και προϋποθέσεις. Το ίδιο και για τις πληγείσες επιχειρήσεις της περιοχής: αποκατάσταση των υποδομών και των αναγκαίων αποστραγγιστικών, εγγειοβελτιωτικών και λοιπών έργων και να παρθούν όλα τα απαραίτητα μέτρα οικονομικής ανακούφισης των κατοίκων, των αγροτών, με χορήγηση έκτακτων βοηθημάτων…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Συντυχάκη.
Θα απαντήσει ο Υφυπουργός Αγροτικής Ανάπτυξης και Τροφίμων, ο κ. Ιωάννης Ανδριανός.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
 Αξιότιμε κύριε συνάδελφε, γνωρίζω πολύ καλά το μέγεθος της ζημιάς, των καταστροφών που προκάλεσαν οι πρόσφατες πλημμύρες στο Οροπέδιο Λασιθίου. Επισκέφθηκα και ο ίδιος την περιοχή στις 5 Οκτωβρίου, αμέσως μετά την πλημμύρα, μαζί με το κυβερνητικό κλιμάκιο και βεβαίως και με τον Αντιπρόεδρο και Βουλευτή Λασιθίου τον κ. Πλακιωτάκη και είχαμε την ευκαιρία να διαπιστώσουμε από κοντά την έκταση των ζημιών και να συζητήσουμε με τους παραγωγούς και τους εκπροσώπους της τοπικής αυτοδιοίκησης.
 Πρόκειται, λοιπόν, για ένα ιδιαίτερα σοβαρό πλήγμα στην αγροτική παραγωγή και στο εισόδημα των ανθρώπων της περιοχής. Χιλιάδες στρέμματα, όπως είπατε, πράγματι πλημμύρισαν, με μεγάλες καταστροφές και ιδίως στην καλλιέργεια πατάτας και στα κηπευτικά, αλλά και σημαντικές ζημιές καταγράφηκαν σε γεωργικό εξοπλισμό και υποδομές. Μάλιστα μεγάλο μέρος της παραγωγής πατάτας παρέμενε ασυγκόμιστο, καθώς οι βροχοπτώσεις του Μαΐου είχαν καθυστερήσει τη φύτευση -το αναφέρατε και εσείς. 
Από την πρώτη στιγμή, λοιπόν, κινητοποιήθηκαν οι αρμόδιες υπηρεσίες για την καταγραφή των ζημιών. Σύμφωνα με τα στοιχεία του ΕΛΓΑ μέχρι τις 13 Οκτωβρίου είχαν πραγματοποιηθεί 17 αναγγελίες ζημιών από τις πλημμύρες στην ευρύτερη περιοχή του Λασιθίου, 5 αναγγελίες για απώλειες ζωικού κεφαλαίου και 19 αναγγελίες για ζημιές σε φυτικό και πάγιο κεφάλαιο. Τα στοιχεία αυτά δεν αποτυπώνουν ακόμα το σύνολο της καταστροφής των ζημιών, καθώς σε αρκετές περιπτώσεις η πρόσβαση στις πληγείσες εκτάσεις παραμένει δυσχερής. Οι εκτιμητικές διαδικασίες έχουν ήδη ξεκινήσει όπου είναι εφικτό και βεβαίως θέλω να τονίσω ότι πράγματι υπάρχει μια σημαντική ιδιαιτερότητα στην περιοχή λόγω του πολυτεμαχισμού του αγροτικού κλήρου και του ιδιαίτερου ιδιοκτησιακού καθεστώτος, καθώς υπάρχουν παραγωγοί που δεν έχουν δηλώσει στο ΟΣΔΕ το σύνολο των εκτάσεων που καλλιεργούν. Το ΟΣΔΕ όμως παραμένει ανοικτό μέχρι 31 Οκτωβρίου και μάλιστα σε τηλεδιάσκεψη που είχαμε με αρμοδίους και εκπροσώπους φορέων και με συμμετοχή των αγροτών -και της Ένωσης Αγροτικών Συνεταιρισμών και του προεδρείου του Αγροτικού Συνεταιρισμού- επισημάνθηκε ότι πρέπει να υποβάλουν ΟΣΔΕ και βεβαίως να αντιμετωπίσουμε το πρόβλημα όπου δεν υπάρχουν τα ενοικιαστήρια ίσως με κάποια δήλωση. Είναι όμως κάτι που μας απασχολεί. Αύριο μάλιστα θα έχουμε -το γνωρίζει ο κ. Πλακιωτάκης- και νέα συνάντηση για να λύσουμε αυτά τα προβλήματα. Προτεραιότητά μας είναι να προχωρήσουν όσο γίνεται ταχύτερα οι απαραίτητες διαδικασίες, ώστε οι πληγέντες παραγωγοί να μπορέσουν να συνεχίσουν την παραγωγική τους δραστηριότητα. Τα υπόλοιπα στη δευτερολογία μου, αφού σας ακούσω.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Κύριε Συντυχάκη, έχετε τον λόγο.
ΕΜΜΑΝΟΥΗΛ ΣΥΝΤΥΧΑΚΗΣ: Κύριε Υπουργέ, τίποτα δεν είπατε. Καλώς πήγατε. Και εμείς πήγαμε, όλοι πήγαν, κόμματα, βουλευτές κ.λπ. Κρινόμαστε όλοι όμως, όχι στα λόγια, αλλά εκ του αποτελέσματος. Δυστυχώς δεν μας είπατε τίποτα στην πρωτολογία σας. Για να δευτερολογήσουμε πρέπει να υπάρχει μια πρωτολογία. Εγώ, όμως, δεν θα πέσω σε αυτήν την παγίδα. Και επειδή ξέρω τι πιθανά θα πείτε στη δευτερολογία σας, σας λέω ότι μπορεί να διαφημίζετε τον πρόσφατο ν. 5336/2026, υποστηρίζοντας ότι θα καταργήσετε το παλιό καθεστώς του 80% και ότι τώρα θα δώσετε δήθεν αποζημίωση 100%. Όμως αυτή είναι η μισή αλήθεια που θα πείτε, διότι το δικό σας 100% εφαρμόζεται πάνω στην πλασματική ασφαλιζόμενη αξία του ΕΛΓΑ και όχι στην πραγματική οικονομική ζημιά του παραγωγού. Ο κανονισμός του ΕΛΓΑ -το ξέρετε πάρα πολύ καλά- αφαιρεί αρχικά ένα 15% ως απαλλαγή από το ποσοστό της ζημιάς και στη συνέχεια πολλαπλασιάζει το ποσό που προκύπτει με τον συντελεστή 0,88 για να φτάσει τελικά να πληρώσει ο οργανισμός. 
Μπορείτε, λοιπόν, να ισχυρίζεστε σε διάφορα πάνελ και τηλεοπτικά παράθυρα ότι αποζημιώνετε στο 100%, αλλά αυτό συνιστά καθαρό εμπαιγμό απέναντι στους ανθρώπους του μόχθου. 
Θέλετε να μιλήσουμε με αριθμούς; Το πραγματικό κόστος καλλιέργειας της πατάτας έχει εκτιναχθεί στα 1.200 με 1.400 ευρώ το στρέμμα εξαιτίας της τεράστιας ακρίβειας στα καύσιμα, τα λιπάσματα κ.ο.κ. Η πραγματική χαμένη παραγωγή ξεπερνά τους 3 με 4 τόνους στο στρέμμα και όχι 2,25 τόνους που προβλέπει ο τιμοκατάλογος του ΕΛΓΑ. 
Ο ΕΛΓΑ υπολογίζει, λοιπόν, αυθαίρετα μέση απόδοση μόλις 2,25 τόνους στο στρέμμα προς 40 λεπτά το κιλό, βάζοντας ένα ταβάνι 900 ευρώ το στρέμμα. Δηλαδή ακόμα και χωρίς τους υπόλοιπους κόφτες, η ονομαστική σας αποζημίωση δεν καλύπτει ούτε καν τα έξοδα που ήδη έκαναν οι παραγωγοί, αφήνοντάς τους υπερχρεωμένους χωρίς πόρο για τη νέα χρονιά και καθόλου εισόδημα. 
Την ίδια στιγμή διατηρείτε τον απαράδεκτο εκβιασμό να ζητάτε την προεξόφληση των ασφαλιστικών εισφορών από ανθρώπους που δεν έχουν ούτε ευρώ στην τσέπη. Και εδώ έρχεται και το αλαλούμ του ΟΣΔΕ που λίγο πολύ το είπατε στην πρωτολογία σας, με τις συνεχείς επίσης καθυστερήσεις, τα τεχνικά προβλήματα και τις δικές σας γραφειοκρατικές παλινωδίες στο σύστημα. Βάζετε επιπλέον εμπόδια ακόμα και σε όσους παλεύουν να αποπληρώσουν τις εισφορές τους για να μην χάσουν την αποζημίωση. 
Κατεστραμμένα μηχανήματα, αποθήκες, αντλιοστάσια τα παραπέμπετε στη κρατική αρωγή για ψίχουλα και μάλιστα πετσοκομμένα κατά 50% για τους μη κατά κύριο επάγγελμα αγρότες. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Γι’ αυτό, λοιπόν, σας καλούμε να αφήσετε αυτά τα πυροτεχνήματα, να σταματήσετε να κρύβεστε πίσω από το δάχτυλό σας και θα πρέπει να απαντήσετε καθαρά. Θα ικανοποιήσετε τα αιτήματα των παραγωγών του Οροπεδίου Λασιθίου; Αν όχι, το Οροπέδιο τέλος, τέλος η παραγωγή, τέλος οι αγρότες, ερήμωση της περιοχής. 
Άρα λοιπόν η δέσμευση της Κυβέρνησης με χρονοδιάγραμμα πρέπει να είναι σαφής. Αποζημίωση στο 100% της πραγματικής παραγωγής, το χαμένο αγροτικό κτηνοτροφικό κεφάλαιο και όχι της πλασματικής ασφαλιζόμενης αξίας, χωρίς όρους και προϋποθέσεις και ασφαλιστικούς εκβιασμούς. 
Και να κλείσω με το εξής. Τα αντιπλημμυρικά έργα, ένα βασανιστήριο για τους κατοίκους. Η έλλειψη αντιπλημμυρικών έργων δεν είναι αβλεψία ούτε ανικανότητα, είναι συνειδητή επιλογή των δικών σας κυβερνήσεων διαχρονικά που είναι πιστές στο δόγμα…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Συντυχάκη.
Παρακαλώ, κύριε Υπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Κύριε συνάδελφε, από την πρώτη στιγμή, όπως είπα, οι αρμόδιοι, μέλη της Κυβέρνησης βρεθήκαμε εκεί. Οι υπηρεσίες του ΕΛΓΑ και όλοι οι αρμόδιοι φορείς έχουν κινητοποιηθεί και ο μηχανισμός της κρατικής αρωγής βεβαίως.
Συγκεκριμένα, η Κυβερνητική Επιτροπή Κρατικής Αρωγής έχει εισηγηθεί για τις πληγείσες περιοχές της Κρήτης επιχορήγηση των πληττόμενων επιχειρήσεων σε ποσοστό 70% της εκτιμηθείσας ζημιάς, σύμφωνα με τις προβλεπόμενες προϋποθέσεις, καθώς και εξάμηνη αναστολή των φορολογικών υποχρεώσεων και αντίστοιχη ρύθμιση και αναστολή ασφαλιστικών εισφορών για όσους πιστοποιούνται ως πληγέντες. 
Παράλληλα, προβλέπονται μέτρα στεγαστικής συνδρομής και οικονομικής ενίσχυσης για τις πληγείσες κατοικίες, ενώ έχουν ήδη πραγματοποιηθεί αυτοψίες σε νέα κτήρια που υπέδειξε ο Δήμος Οροπεδίου Λασιθίου, τα οποία κρίθηκαν κατάλληλα για χρήση. 
Σε ό,τι αφορά λοιπόν τις υποδομές, άμεση ανάγκη είναι η αποκατάσταση της αγροτικής οδοποιίας και αυτό προχωρά ώστε να αποκατασταθεί η πρόσβαση των παραγωγών και των κτηνοτρόφων στις εκμεταλλεύσεις τους, καθώς λοιπόν και η αντιμετώπιση των ζημιών στις εγγειοβελτιωτικές βεβαίως εγκαταστάσεις, όταν αυτό επιτραπεί. 
Ο καθαρισμός των υδατορεμάτων και τα τοπικά αντιπλημμυρικά έργα εμπίπτουν στις αρμοδιότητες της τοπικής αυτοδιοίκησης. Βεβαίως για την αποκατάσταση ζημιών σε εγγειοβελτιωτικά έργα των Οργανισμών Εγγείων Βελτιώσεων υπάρχει η δυνατότητα συμμετοχής του Δημοσίου στη χρηματοδότηση. 
Σύμφωνα λοιπόν με την ενημέρωση των υπηρεσιών, μέχρι της 13 Οκτωβρίου -και είναι λογικό αυτό-, γιατί ακόμα οι πλημμυρισμένες περιοχές συνεχίζουν να είναι πλημμυρισμένες, δεν είχε υποβληθεί σχετικό αίτημα για την αποκατάσταση των συγκεκριμένων υποδομών του Λασιθίου. 
Τέλος, ως προς το αίτημά σας για αποζημιώσεις στο 100% της πραγματικής αξίας, όπως πραγματικά επισημάνετε, ο ΕΛΓΑ λειτουργεί βάσει συγκεκριμένου ασφαλιστικού πλαισίου που προβλέπει όρους κάλυψης και ασφαλιστικές απαλλαγές. 
Και γνωρίζετε βεβαίως ότι αυτή η Κυβέρνηση, όπως είπατε και γι’ αυτό το επισημαίνουμε σε κάθε ευκαιρία ή στα μέσα μαζικής ενημέρωσης, είναι αυτή λοιπόν που έκανε πράξη τη δέσμευση να ψηφίσουμε πριν από έναν μήνα στο 100% την αποζημίωση στο ασφαλιζόμενο πληττόμενο κεφάλαιο. Αυτό έγινε πριν από έναν μήνα και βεβαίως, το ανώτερο πλαφόν από 70.000 ευρώ ψηφίσαμε ώστε να φτάσει τις 200.000 ευρώ. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Κλείνοντας, θέλω να επαναλάβω ότι η στήριξη των πληγέντων στο Οροπέδιο Λασιθίου αποτελεί άμεση προτεραιότητα. Συνεχίζουμε να έχουμε τη συνεργασία με τους αρμοδίους. Μιλάμε για μια περιοχή όπου η αγροτική παραγωγή αποτελεί το βασικό μέσο βιοπορισμού πολλών οικογενειών και οφείλουμε να αξιοποιήσουμε κάθε διαθέσιμη δυνατότητα, ώστε οι άνθρωποι αυτοί να μπορέσουν γρήγορα να σταθούν ξανά στα πόδια τους και να συνεχίσουν να παράγουν στον τόπο τους. 
Τώρα για το κόστος παραγωγής, λιπάσματα, καύσιμα κ.λπ., γνωρίζετε πολύ καλά ότι και τα λιπάσματα επιχορηγήσαμε, επιδοτήσαμε με 15% έκπτωση επί της αξίας του τιμολογίου αγοράς, τα καύσιμα και τον ειδικό φόρο κατανάλωσης, όπως γνωρίζετε, και από 1ης Νοεμβρίου θα εφαρμοστεί στην αντλία, θα είναι 41 λεπτά συν 10 περίπου, ο ΦΠΑ επί του ειδικού φόρου κατανάλωσης θα είναι στην αντλία. 
Επομένως, κάνουμε πράξη τη στήριξή μας στους αγρότες μας και τους κτηνοτρόφους, οι οποίοι πραγματικά, λόγω και της γεωπολιτικής αστάθειας, πληρώνουν και αυτοί κόστος παραγωγής, λόγω των αυξημένων τιμών των καυσίμων. 
Και βεβαίως για το ΟΣΔΕ που είπατε και μιλήσατε…
ΠΡΟΕΔΡΕΥΩΝ (Ιωάννης Πλακιωτάκης):  Ευχαριστούμε τον κύριο Υπουργό. 
Συνεχίζουμε με την τέταρτη με αριθμό 48/8-10-2026 επίκαιρη ερώτηση πρώτου κύκλου του Βουλευτή Ημαθίας της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Βασιλείου Κοτίδη προς τον Υπουργό Αγροτικής Ανάπτυξης και Τροφίμων με θέμα: «Εξαίρεση των καλλιεργειών μήλων, αχλαδιών και ροδιών της περιοχής Ημαθίας από τις αγροτικές αποζημιώσεις παγετού της Άνοιξης του έτους 2025 σε προανθικό στάδιο, που περιλαμβάνονται στην από 30 Σεπτεμβρίου 2026 Κοινή Υπουργική Απόφαση (Κ.Υ.Α)»
Παρακαλώ, κύριε Κοτίδη, έχετε τον λόγο.
ΒΑΣΙΛΕΙΟΣ ΚΟΤΙΔΗΣ: Ευχαριστώ, κύριε Πρόεδρε.
Κύριε Υπουργέ, οι αγρότες της Ημαθίας πλήττονται από ακραία φυσικά φαινόμενα, βλέποντας τις καλλιέργειές τους να καταστρέφονται χωρίς να έχουν συμπαραστάτη τους την πολιτεία. 
Την άνοιξη του 2025 ο νομός μας επλήγη από παγετό, ο οποίος προκάλεσε ιδιαίτερα μεγάλες ζημιές στους παραγωγούς. Σύμφωνα με την κοινή υπουργική απόφαση η οποία εκδόθηκε σχετικά με τις αποζημιώσεις εκείνης της περιόδου για το ad hoc πρόγραμμα κρατικών ενισχύσεων ύψους 50 εκατομμυρίων ευρώ, οι καλλιέργειες σε προανθικό στάδιο που αποζημιώνονται στην Περιφερειακή Ενότητα Ημαθίας είναι τα κεράσια και τα κυδώνια. Δυστυχώς όμως εξαιρέθηκαν τα μήλα, τα αχλάδια και τα ρόδια. 
Το γεγονός αυτό έχει δημιουργήσει σοβαρό οικονομικό πρόβλημα στους παραγωγούς, οι οποίοι έχουν υποβληθεί σε έξοδα και σε καλλιεργητικές δαπάνες και βλέπουν σήμερα την Κυβέρνηση να αρνείται για μια ακόμα φορά να αποζημιώσει για τον παγετό της άνοιξης του 2025. 
Θεωρούμε λοιπόν δίκαιο να συμπεριληφθούν και αυτές οι καλλιέργειες στις αποζημιώσεις, εφόσον οι ζημιές που υπέστησαν οι αγρότες ήταν ιδιαίτερα μεγάλες σε μήλα, αχλάδια και ρόδια. Η εξαίρεση αυτή προσθέτει και άλλα βάρη στις πλάτες των παραγωγών, οι οποίοι βλάπτονται από την αδιαφορία της Κυβέρνησής σας. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε.
Παρακαλώ, κύριε Υπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμε κύριε συνάδελφε, θα αποσαφηνίσω για άλλη μια φορά τι καλύπτει το συγκεκριμένο πρόγραμμα και με ποια κριτήρια εντάχθηκαν σε αυτό οι επιμέρους καλλιέργειες και περιοχές βεβαίως. 
Με την Κοινή Υπουργική Απόφαση 252456 λοιπόν που δημοσιεύτηκε στο ΦΕΚ 5915 στις 2/10/2026, ανατέθηκε στον ΕΛΓΑ η υλοποίηση ειδικού ad hoc προγράμματος κρατικών ενισχύσεων για ζημιές που προκλήθηκαν από τους παγετούς της άνοιξης του 2025 σε δενδρώδες καλλιέργειες που βρίσκονταν σε προανθικό στάδιο και συνεπώς, δεν καλύπτονταν από τον Κανονισμό Ασφάλισης του ΕΛΓΑ. 
Πρόκειται λοιπόν για πρόγραμμα συνολικού ύψους 50 εκατομμυρίων ευρώ με συγκεκριμένους όρους και προϋποθέσεις. Βασική προϋπόθεση είναι να τεκμηριώνεται η απώλεια παραγωγής μεγαλύτερης του 30% εξαιτίας του συγκριμένου ζημιογόνου αιτίου.
Σε ό,τι αφορά ειδικά την Ημαθία, στο πρόγραμμα έχουν ενταχθεί τα κεράσια, όπως είπατε και εσείς και τα κυδώνια. Για τα μήλα, τα αχλάδια και τα ρόδια, που αναφέρετε στην ερώτησή σας, τα στοιχεία του αρμόδιου υποκαταστήματος ΕΛΓΑ Βέροιας δεν τεκμηρίωσαν ότι η μειωμένη παραγωγή οφείλονταν στους παγετούς της άνοιξης του 2025, στο προανθικό στάδιο. 
Για τον λόγο αυτόν δεν υποβλήθηκαν δηλώσεις ζημιάς για τις συγκεκριμένες περιπτώσεις στο πλαίσιο αυτό και σύμφωνα με τη επισημάνσεις των γεωτεχνικών υπηρεσιών, η μειωμένη παραγωγή που παρατηρήθηκε, συνδέθηκε με το φαινόμενο της ακαρπίας, το οποίο δεν αποτελεί ασφαλιστικά καλυπτόμενο αίτιο από τον ΕΛΓΑ και ούτε βεβαίως παγετός στο προανθικό στάδιο, που αποζημιώνει το συγκεκριμένο ad hoc πρόγραμμα. 
Αυτό είναι το κρίσιμο σημείο. Δεν έχουμε μια πολιτική επιλογή αυθαίρετης εξαίρεσης συγκεκριμένων παραγωγών, συγκεκριμένων προϊόντων ή μιας συγκεκριμένης περιφερειακής ενότητας. Έχουμε ένα πρόγραμμα με συγκεκριμένο ζημιογόνο αίτιο και συγκεκριμένες προϋποθέσεις, οι οποίες πρέπει να τεκμηριώνονται από τις αρμόδιες υπηρεσίες, από τα πραγματικά δεδομένα των καλλιεργειών. 
Η στήριξη των παραγωγών είναι δεδομένη, οφείλει όμως να γίνεται με βάση τα πραγματικά στοιχεία, τους ισχύοντες κανονισμούς και βεβαίως, τα διαθέσιμα οικονομικά εργαλεία. 
Στην δευτερολογία μου θα αναφερθώ ειδικότερα στις περιπτώσεις των αχλαδιών, των μήλων και των ροδιών και στις δυνατότητες που υπάρχουν, όταν η απώλεια παραγωγής οφείλεται σε διαφορετικό αίτιο. 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Παρακαλώ, κύριε Κοτίδη, έχετε τον λόγο.
ΒΑΣΙΛΕΙΟΣ ΚΟΤΙΔΗΣ: Ευχαριστώ, κύριε Πρόεδρε. 
Μου φαίνεται ότι αλλάζετε μόνο τις καλλιέργειες, κύριε Υπουργέ, γιατί εδώ μας έχετε ξαναπεί τα ίδια πράγματα για τα ροδάκινα και τις βροχοπτώσεις του Αυγούστου του 2024, που σας είχα φέρει και φωτογραφίες και αποδείξεις ότι οι ζημιές, ιδιαίτερα σε κάποιες ποικιλίες, ήταν πάρα πολύ μεγάλες. Τέλος πάντων. 
Αγνοείτε, όμως, πάλι τις εκκλήσεις των αγροτών, οι οποίοι δεν έχουν στο πλευρό τους, για μία ακόμα φορά, την Κυβέρνησή σας. Τα χρήματα που προβλέπονται, όπως είπατε -και ξέρουμε- για τις αποζημιώσεις είναι 50 εκατομμύρια ευρώ. Γνωρίζουμε, όμως, ότι η εισήγηση του ΕΛΓΑ αφορούσε πολύ μεγαλύτερο ποσό, το οποίο πλησίαζε τα 120 εκατομμύρια ευρώ. 
Γιατί τώρα που η αρμοδιότητα για τις αποζημιώσεις περιήλθε στην ΑΑΔΕ μειώνονται τα ποσά; Αν εγκρίνονταν μεγαλύτερο ποσό από τα 50 εκατομμύρια, θα μπορούσαν να συμπεριληφθούν και οι εξαιρούμενες καλλιέργειες της Ημαθίας στις αποζημιώσεις και να μην έχουν φτάσει οι αγρότες σε αυτό το στάδιο, σε αυτήν την δύσκολη θέση. 
Ας μιλήσουμε και για τις καλλιέργειες, που αποζημιώνονται. Ζητάτε από τους αγρότες ασφαλιστική ενημερότητα. Γνωρίζετε, κύριε Υπουργέ, ότι οι αγρότες, αφού δεν είχαν παραγωγή, περιμένουν αυτά τα χρήματα για να πληρώσουν την ασφαλιστική τους ενημερότητα, για να έχουν τις ασφαλιστικές τους καλύψεις και ασφαλιστική ενημερότητα.
Ερώτημα: H ΑΑΔΕ, εκτός από ασφαλιστική ενημερότητα, υπάρχει περίπτωση να ζητήσει και φορολογική, μειώνοντας έτσι τα ποσά των αποζημιώσεων, με βάση τις οφειλές των αγροτών στην εφορία; Μήπως ο σκοπός της ΑΑΔΕ είναι να «κόψει» δικαιούχους από τα δικαιώματά τους; 
Πολλοί αγρότες μας αναφέρουν ότι η κατάσταση φέτος για αυτούς, σχετικά με τις απαιτήσεις, τις δικές σας απαιτήσεις προς αυτούς, προκειμένου να τους αποζημιώσετε, είναι πρωτοφανείς. Ποτέ στο παρελθόν δεν έχουν συμβεί αυτά που γίνονται τώρα. Οι αγρότες είναι απογοητευμένοι και οργισμένοι με τις αποφάσεις σας. Δείχνετε ανεξήγητη αδιαφορία για τον πρωτογενή τομέα και παραγωγή της χώρας, αναζητώντας συνεχώς τρόπους για να στερείτε κεφάλαια από τον αγροτικό τομέα. Οι αγρότες, αλλά και οι κτηνοτρόφοι και αλιείς και μελισσοκόμοι έχουν φτάσει πλέον στα όρια της αντοχής τους. 
Επιτέλους, πρέπει να πάρετε μέτρα. Δεν καταλαβαίνουμε γιατί δίνετε με το σταγονόμετρο αυτά τα ποσά, όπου τα δίνετε. Να σας πω εγώ τι καταλαβαίνω: Θα έρθουν στα μπλόκα οι αγρότες, γιατί έχουν πρόβλημα πραγματικό και θα πάτε μία και δύο φορές να τα ξανατάξετε. Με αυτόν τον τρόπο νομίζετε ότι θα τους έχετε με σκυμμένο το κεφάλι.
Εδώ, όμως, κάνετε λάθος, κύριε Υπουργέ και αυτό το λάθος θα το δείτε στις εκλογές. 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε.
Παρακαλώ, κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Κύριε συνάδελφε, καταρχάς, να πω ότι τα γεγονότα διαψεύδουν τα λεγόμενά σας, περί αδιαφορίας της Κυβέρνησης. Τα 50 εκατομμύρια που δίνονται στο ad hoc πρόγραμμα, ενώ δηλαδή δεν προβλέπεται η αποζημίωση από τον ΕΛΓΑ του προανθικού σταδίου, νομίζω σας διαψεύδουν. Και όπως γνωρίζετε τα αχλάδια -θα σας πω και συγκεκριμένα- δεν ήταν στη ζημιά του προανθικού σταδίου.
Βεβαίως, αυτά που είπατε ότι θέλουμε σκυμμένα κεφάλια, εμείς τους αγρότες μας τους θέλουμε υπερήφανους, με όρθιο το κεφάλι και γι’ αυτό τους στηρίζουμε και έτσι θα συνεχίσουμε πάντα να τους στηρίζουμε με πράξεις και όχι με λόγια.
Στην περίπτωση, λοιπόν, των αχλαδιών οι επισημάνσεις του υποκαταστήματος του ΕΛΓΑ Βέροιας δεν κατέδειξαν ζημιές από τον παγετό στο προανθικό στάδιο. Η μειωμένη παραγωγή που διαπιστώθηκε, όπως είπα και στην πρωτολογία μου, σύμφωνα με τα υπηρεσιακά στοιχεία, αποδίδεται στο φαινόμενο της ακαρπίας. Υπάρχει, μάλιστα, μια σημαντική διάκριση για τις ποικιλίες επιτραπέζιων αχλαδιών, όπως οι κοντούλες, τα κόσια, τα κρυστάλλια, οι οποίες κατά την περίοδο των παγετών βρίσκονταν ήδη σε ασφαλιστικά καλυπτόμενο στάδιο. Οι ζημιές καλύφτηκαν μέσω του κανονικού Μηχανισμού Αποζημιώσεων του ΕΛΓΑ. Μάλιστα, για τις συγκεκριμένες ποικιλίες έχουν ήδη καταβληθεί στους παραγωγούς της Ημαθίας αποζημιώσεις συνολικού ύψους 380 χιλιάδων ευρώ που αφορά πεντακόσια εβδομήντα στρέμματα.
Αντίστοιχα, για τα μήλα, εκτός της περιοχής της Βεγορίτιδας, καθώς και για τα ρόδια τα υπηρεσιακά στοιχεία παραπέμπουν επίσης στο φαινόμενο της ακαρπίας και όχι σε τεκμηριωμένη ζημιά από τον παγετό στο προανθικό στάδιο. Αυτό σημαίνει ότι δεν είναι δυνατόν να εντάξουμε μία περίπτωση στο συγκεκριμένο ad hoc πρόγραμμα απλώς αλλάζοντας τον κατάλογο, όπως λέτε εσείς, των καλλιεργειών, όταν δεν τεκμηριώνεται το ζημιογόνο αίτιο για το οποίο θεσπίστηκε το πρόγραμμα. Και άλλη ερώτηση αν μας κάνετε, την ίδια απάντηση θα πάρετε. Δεν σημαίνει όμως ότι παραβλέπουμε το ζήτημα.
Η ακαρπία μπορεί να εξεταστεί στο πλαίσιο των κρατικών οικονομικών ενισχύσεων, εφόσον πληρούνται οι προϋποθέσεις του σχετικού κανονισμού και εγκριθούν το πρόγραμμα και η απαιτούμενη δαπάνη από τα συναρμόδια Υπουργεία. Ο ΕΛΓΑ, όπως αναφέρει και η αρμόδια υπηρεσία, έχει παρακολουθήσει την πορεία των συγκεκριμένων καλλιεργειών, ώστε να υπάρχει η αναγκαία ενημέρωση των εμπλεκομένων υπηρεσιών.
Άρα, κύριε συνάδελφε, η απάντηση στο δεύτερο ερώτημά σας είναι σαφής. Η βούληση να στηριχθούν οι παραγωγοί που έχουν πραγματικά υποστεί σημαντική απώλεια είναι δεδομένη. Η στήριξη, όμως, πρέπει να γίνεται με το κατάλληλο θεσμικό εργαλείο και με την τεκμηρίωση του αιτίου της ζημιάς. Αυτό ακριβώς υπηρετεί και το πρόγραμμα που ήδη ενεργοποιήθηκε για τον παγετό του 2025 στο προανθικό στάδιο. Να φτάσει, δηλαδή, η ενίσχυση στους παραγωγούς που πληρούν τις προβλεπόμενες προϋποθέσεις με αντικειμενικά και ελέγξιμα κριτήρια. Όπου τα πραγματικά δεδομένα παραπέμπουν σε διαφορετικό ζημιογόνο αίτιο, υπάρχει η δυνατότητα να εξεταστεί η υπαγωγή σε διαφορετικό πρόγραμμα κρατικών ενισχύσεων, εφόσον βεβαίως πληρούνται οι προβλεπόμενες προϋποθέσεις.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κύριο Υπουργό. Ολοκληρώνουμε τις ερωτήσεις προς τον Υφυπουργό Αγροτικής Ανάπτυξης και Τροφίμων με την επίκαιρη ερώτηση του Βουλευτή Ιωαννίνων της Κοινοβουλευτικής Ομάδας Κομμουνιστικού Κόμματος Ελλάδας κ. Νικολάου Έξαρχου με θέμα «Οξυμένα προβλήματα των αμπελουργών του Δήμου Ζίτσας της Περιφερειακής Ενότητας Ιωάννινων.
Παρακαλώ κύριε Έξαρχε, έχετε τον λόγο.
ΝΙΚΟΛΑΟΣ (ΠΑΚΟΣ) ΕΞΑΡΧΟΣ: Ευχαριστώ, κύριε Πρόεδρε.
Κύριε Υπουργέ, το κύμα κακοκαιρίας και οι χαλαζοπτώσεις που έπληξαν τον περασμένο Ιούνιο τους αμπελώνες της προστατευόμενης ονομασίας προέλευσης, ΠΟΠ Ζίτσας προκάλεσαν σοβαρότατες ζημιές, σε πολλές περιπτώσεις ολοσχερείς και σε άλλες από 50% έως 90% σε μία έκταση περίπου πεντακοσίων στρεμμάτων και αυτό ήταν κατά το τελικό στάδιο της ανθοφορίας.
Παρά τη σκληρή μάχη που έδωσαν οι αμπελουργοί με ειδικούς ψεκασμούς και σκευάσματα, τα αποτελέσματα παραμένουν αμφίβολα για την επόμενη παραγωγική χρονιά.
Επιπλέον, οι εναλλαγές βροχής και ηλιοφάνειας κατά τις μεσημβρινές ώρες δημιούργησαν εξαιρετικά ευνοϊκές συνθήκες για την ανάπτυξη του περονόσπορου. Παρά τις προσπάθειες, τις παρεμβάσεις των παραγωγών, ιδιαίτερα στις βιολογικές καλλιέργειες, όπου οι διαθέσιμες λύσεις και τα σκευάσματα είναι περιορισμένα, η ζημιά υπήρξε ολοκληρωτική.
Βεβαίως, σύμφωνα με τον αναχρονιστικό κανονισμό του ΕΛΓΑ, ο περονόσπορος δεν αποζημιώνεται, αφήνοντας τους παραγώγους ακάλυπτους απέναντι σε μια καταστροφή που προκλήθηκε από τις αντίξοες καιρικές συγκυρίες.
Σαν να μη έφταναν αυτά, είχαμε και τους παρατεταμένους καύσωνες του Αυγούστου που προκάλεσαν στέγνωμα στα μικρά σε ηλικία αμπέλια. Παρόλο που τα κλιμάκια του ΕΛΓΑ πραγματοποίησαν αυτοψίες και κατέγραψαν τις ζημιές, έχουν περάσει από τότε τρεις ολόκληροι μήνες χωρίς ακόμα να ανακοινωθούν τα επίσημα αποτελέσματα των ελέγχων. Αυτή η αδικαιολόγητη καθυστέρηση, σε συνδυασμό με το δυσβάσταχτο κόστος παραγωγής, αυξήσεις σε λιπάσματα, φυτοφάρμακα, καύσιμα κ.λπ. και τη γενικευμένη ακρίβεια, έχει οδηγήσει τους αμπελουργούς σε απόγνωση.
Βασικό πρόβλημα, φυσικά, είναι και ο ίδιος ο κανονισμός του ΕΛΓΑ ο οποίος δεν αποζημιώνει με βάση την πραγματική αξία ή την πραγματική παραγωγή του κάθε αμπελουργού, αλλά με βάσει τη λεγόμενη ασφαλιζόμενη αξία που υπολογίζεται με τιμές που απέχουν από το πραγματικό κόστος παραγωγής, όπως η εξευτελιστική τιμή του 0.60 ευρώ το κιλό για τα σταφύλια. 
Όλα αυτά, σε συνδυασμό με την ανεπαρκή κρατική χρηματοδότηση του οργανισμού που περιορίζεται από τα δημοσιονομικά στεγανά και επιβαρύνει τον αγρότη με αβάσταχτες εισφορές, οδηγούν τους βιοπαλαιστές αγρότες και αμπελουργούς σε οικονομική ασφυξία. 
Ρωτάμε, λοιπόν, τι μέτρα θα πάρετε για να ολοκληρωθούν άμεσα οι διαδικασίες και να καταβληθούν οι αποζημιώσεις στους αμπελουργούς με βάση την πραγματική ζημιά που υπέστησαν. Ρωτάμε, επίσης, τι μέτρα θα πάρετε για να αλλάξει ο κανονισμός του ΕΛΓΑ, ώστε να αποζημιώνεται η πραγματική ζημιά στο 100% και όχι με βάση πλασματικές ασφαλιζόμενες αξίες, προσπερνώντας τους κόφτες, τα πλαφόν και τις περικοπές με ταυτόχρονη κάλυψη ζημιών από ασθένειες, όπως ο περονόσπορος που προκαλούνται από ακραία καιρικά φαινόμενα και για την ουσιαστική κρατική χρηματοδότηση του ΕΛΓΑ, ώστε να διασφαλιστούν επαρκείς πόροι, παράλληλα με τη μείωση των ασφαλιστικών εισφορών των αγροτών.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Έξαρχο. 
Παρακαλώ, κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Αξιότιμε κύριε συνάδελφε, θα ήθελα να σας δώσω τη συγκεκριμένη εικόνα καταρχάς που έχουμε σήμερα από τον ΕΛΓΑ, καθώς οι διαδικασίες για την αποζημίωση των πληγέντων από τις χαλαζοπτώσεις του περασμένου Ιουνίου έχουν ήδη προχωρήσει σημαντικά. 
Σύμφωνα, λοιπόν, με την επίσημη ενημέρωση του Οργανισμού, από τις χαλαζοπτώσεις που σημειώθηκαν τον Ιούνιο του '26 στην ευρύτερη περιοχή των Ιωαννίνων, πραγματοποιήθηκαν από την πρώτη στιγμή εκτεταμένες επισημάνσεις των ζημιών, κυρίως, όπως είπατε και εσείς, σε αμπελοκαλλιέργειες και κηπευτικά. Συνολικά έγιναν 23 αναγγελίες και υποβλήθηκαν 137 δηλώσεις ζημιάς. Το σημαντικό είναι ότι το εκτιμητικό έργο έχει ήδη ολοκληρωθεί. Οι ζημιές αυτές από το χαλάζι καλύπτονται από το ισχύον θεσμικό πλαίσιο του ΕΛΓΑ και, συνεπώς, οι πληγέντες παραγωγοί δικαιούνται τις προβλεπόμενες αποζημιώσεις, οι οποίες είναι πλέον -θυμίζω, μετά τον τελευταίο νόμο που ψηφίσαμε- στο 100% της ασφαλιζόμενης αξίας του ασφαλιζόμενου κεφαλαίου που πλήττεται από τη ζημιά, σύμφωνα με τα πορίσματα και τις προϋποθέσεις του κανονισμού.
Σε ό,τι αφορά τώρα τον χρόνο καταβολής των αποζημιώσεων, χρειάζεται να διευκρινίσουμε ένα σημαντικό ζήτημα. Για να ολοκληρωθεί, λοιπόν, η σχετική διαδικασία, είναι απαραίτητη η παραλαβή και η επεξεργασία του αρχείου του ΟΣΔΕ του 2026, το οποίο αναμένεται να διαβιβαστεί στον ΕΛΓΑ από την αρμόδια υπηρεσία της ΑΑΔΕ εντός του φθινοπώρου. Μόλις παραληφθεί το αρχείο, θα ακολουθήσει η καταχώρηση των πορισμάτων στο πληροφοριακό σύστημα του ΕΛΓΑ, η κοινοποίησή του στους παραγωγούς και στη συνέχεια η καταβολή των προβλεπόμενων αποζημιώσεων στους ασφαλιστικά ενήμερους δικαιούχους. Αυτή είναι η διαδικασία που προβλέπεται και ακολουθείται για το σύνολο των αντίστοιχων ζημιών. 
Θέλω, μάλιστα, να επισημάνω ότι τα τελευταία χρόνια οι χρόνοι αποζημίωσης από τον ΕΛΓΑ έχουν περιοριστεί σημαντικά, σε λιγότερο από το μισό σε σύγκριση με το παρελθόν. Βεβαίως, το σταθερό ζητούμενο για όλους μας είναι οι διαδικασίες αυτές να ολοκληρώνονται το συντομότερο δυνατόν, ώστε οι πληγέντες παραγωγοί να λαμβάνουν την αποζημίωση που δικαιούνται και να μπορούν να συνεχίσουν την παραγωγική τους δραστηριότητα.
Θα αναφερθώ και στα υπόλοιπα ζητήματα που θέτετε στην ερώτησή σας, τα οποία αφορούν ευρύτερα το πλαίσιο ασφάλισης και αποζημίωσης της αγροτικής παραγωγής. Καταρχάς, ως προς τις ζημιές από τον περονόσπορο, όπως είπατε, οι προσβολές από τη συγκεκριμένη ασθένεια δεν καλύπτονται από τον ισχύοντα κανονισμό ασφάλισης φυτικής παραγωγής του ΕΛΓΑ. Υπάρχει, ωστόσο, η δυνατότητα ένταξης σε προγράμματα κρατικών οικονομικών ενισχύσεων, εφόσον πληρούνται συγκεκριμένες προϋποθέσεις. Μεταξύ αυτών είναι η μείωση της παραγωγής κατά τουλάχιστον 30% ανά καλλιέργεια και σε επίπεδο νομού, σε σύγκριση με τη μέση απόδοση της προηγούμενης τριετίας, καθώς και η τεκμηρίωση ότι δεν υπάρχουν κατάλληλα μέσα αντιμετώπισης της ασθένειας. 
Στην περίπτωση των Ιωαννίνων, σύμφωνα με την ενημέρωση του ΕΛΓΑ, οι γεωτεχνικές υπηρεσίες διαπίστωσαν διάσπαρτες προσβολές περιορισμένης έκτασης, χωρίς να προκύπτει από τα μέχρι σήμερα στοιχεία το αναγκαίο ποσοστό ζημιάς για ένταξη σε σχετικό πρόγραμμα. 
Τα υπόλοιπα στη δευτερολογία μου.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Υπουργέ. 
Παρακαλώ, κύριε Έξαρχε, έχετε τον λόγο.
ΝΙΚΟΛΑΟΣ (ΠΑΚΟΣ) ΕΞΑΡΧΟΣ: Εντάξει, τον κανονισμό του ΕΛΓΑ τον ξέρω, κύριε Υπουργέ. Δεν έκανα για αυτό το ζήτημα την ερώτηση, ούτε φυσικά για να μου πείτε ότι απαιτούνται οι δηλώσεις ΟΣΔΕ. Τις οποίες δηλώσεις ΟΣΔΕ έχετε καθυστερήσει εσείς, με πρόφαση τη δήθεν εξυγίανση του σάπιου καθεστώτος των αποζημιώσεων και των επιδοτήσεων, για το οποίο εσείς και οι προηγούμενες κυβερνήσεις έχετε την ευθύνη. Και δεν έχετε δώσει ακόμα τα αποτελέσματα των εκτιμήσεων στους βιοπαλαιστές αμπελουργούς εδώ και τρεις μήνες. Δεν ισχύει, λοιπόν, αυτό. 
Τα αμπέλια έχουν αριθμό μητρώου και θα μπορούσαν να δοθούν τα αποτελέσματα και οι εκτιμήσεις. Δεν έχει καμία σχέση η δήλωση ΟΣΔΕ με τα αποτελέσματα και τις εκτιμήσεις των εκτιμητών. Έτσι τους αφαιρείτε το δικαίωμα να κάνουν ένσταση. Γιατί πώς θα κάνουν ένσταση αυτοί οι αμπελουργοί, αν δεν συμφωνούν με αυτή την εκτίμηση; Αφού σήμερα ο τρύγος έχει ήδη γίνει. Από πού θα βγάλετε εσείς συμπέρασμα ότι τα πράγματα δεν είναι έτσι; 
Άρα, λοιπόν, τι τους λέτε; Λέτε: «Αυτό είναι το αποτέλεσμα των εκτιμητών. Πάρτε το, είτε σας άρεσε είτε δεν σας άρεσε. Αυτό είναι, τέλος, δεν έχετε δικαίωμα ένστασης». Μιλάμε για ένα δικαίωμα που προβλέπεται από τον κανονισμό του ΕΛΓΑ. Όπως επίσης και για την τιμή των 0,60 ευρώ. Αυτή είναι, λέτε, και αν σας αρέσει, διαφορετικά, δεν έχετε κανένα περιθώριο! Το αν αφήνει ή δεν αφήνει εισόδημα αυτή η τιμή, μάλλον δεν σας ενδιαφέρει. Αλλά σας ενημερώνω ότι είναι πολύ κάτω από το καλλιεργητικό κόστος αυτή η τιμή.
Και εδώ -ειδικά για τον περονόσπορο το λέω αυτό- όταν πρόκειται να καλύψετε την κρατική αδιαφορία και την ανεπάρκεια στήριξης του λαού από τις διάφορες καταστροφές, είτε είναι πλημμύρες είτε είναι πυρκαγιές, επικαλείστε την κλιματική αλλαγή. Στον περονόσπορο όμως, που είναι πλέον συχνό φαινόμενο εξαιτίας και αυτής της αλλαγής, και ιδιαίτερα στις βιολογικές καλλιέργειες όπου είναι σχεδόν αδύνατο να καταπολεμηθεί με ψεκασμούς, δεν αποζημιώνετε με βάση τον κανονισμό του ΕΛΓΑ. Τι λέτε; Είστε επιλεκτικοί! Λέτε: «Εδώ φταίει ο αγρότης, εδώ φταίει ο αμπελουργός». Ενώ όταν πρόκειται για άλλη ζημιά, βεβαίως εκεί φταίει η κλιματική κρίση, η κλιματική αλλαγή στις πυρκαγιές και τα ρέστα! 

Είπατε για εκατό τοις εκατό. Για ποια εκατό τοις εκατό αποζημίωση μιλάτε, κύριε Υπουργέ; Τι είναι αυτά; Εδώ μιλάμε για έναν αλγόριθμο, μιλάμε για μαθηματικές πράξεις, τις οποίες τις ξέρετε πολύ καλά: αφαιρείται το 15%, πολλαπλασιάζεται με το 0,88, πολλαπλασιάζεται με τα κιλά, πολλαπλασιάζεται μετά με το 0,60 το κιλό, και στο τέλος βγαίνει μία τιμή η οποία είναι πολύ κάτω από το κόστος παραγωγής -όχι απλώς από τις πραγματικές ανάγκες- των αμπελουργών. 
Σας λέω ενδεικτικά ότι, με 100% ζημιά, η αμπελοκαλλιέργεια θα πάρει 448 ευρώ το στρέμμα. Το καλλιεργητικό κόστος ήταν 448 ευρώ. Είναι με βάση τις δικές σας εκτιμήσεις, από 650 έως 700 ευρώ το στρέμμα.
Και φυσικά διατηρείτε αυτό το απαράδεκτο καθεστώς και τις τιμές αποζημίωσης, τη στιγμή που το καλλιεργητικό κόστος έχει αυξηθεί κατά 50%, με βάση πάλι τα δικά σας στοιχεία: φυτοφάρμακα, λιπάσματα, καύσιμα, ενέργεια κ.λπ..
Πετρέλαιο θέρμανσης θα πάνε να βάλουν οι αμπελουργοί με 1,55 ευρώ, κύριε Υπουργέ, αλλά την τιμή στην αποζημίωση τη διατηρείτε εδώ και έξι με επτά χρόνια την ίδια. Σαν να μην έχει περάσει μία μέρα. Σαν να μην έχουμε αυξήσεις στο σούπερ μάρκετ, που έρχεται η μία μετά την άλλη. Σαν να μην έχουμε αυξήσεις στα είδη πρώτης ανάγκης. Σαν να μην έχουμε αυξήσεις στα ενοίκια, εκεί όπου σπουδάζουν τα παιδιά τους οι άνθρωποι, και δεν ξέρω εγώ τι άλλο. Πώς θα ζήσουν λοιπόν τις οικογένειές τους; Και μετά μας λέτε ότι ερημώνει η ύπαιθρος, και στεναχωριέστε, και παίρνετε μέτρα κ.λπ..
Εμείς, λοιπόν, λέμε: Αποζημίωση στο 100% της πραγματικής ζημιάς, χωρίς πλαφόν, κόφτες και περικοπές. Αναπροσαρμογή της τιμής αποζημίωσης τουλάχιστον στα 0,90 ευρώ το κιλό για όλες τις ποικιλίες, ακόμα και για τις ερυθρές, οι οποίες πληρώνονται με πολύ λιγότερα στην αποζημίωση, πράγμα που είναι άδικο. Αποζημίωση για τον περονόσπορο, όπως είπατε, με έκτακτα χρηματοδοτικά εργαλεία -τα έχετε άλλωστε- και να πείτε στους εκτιμητές, αν έχετε αυτή την πληροφόρηση, να ξαναβγούν να δουν τα αμπέλια. Αυτά έχουν διαλυθεί κυριολεκτικά από τον περονόσπορο. Υπάρχουν αμπελοκαλλιεργητές και πολλά στρέμματα -όλη η βιολογική καλλιέργεια- που δεν θα πάρουν ούτε 1 ευρώ. Λοιπόν, άρα δεν υπάρχει ζήτημα 30%. Έχετε τη δυνατότητα να το λύσετε.
Και μην επικαλεστείτε στη δευτερολογία σας, κύριε Υπουργέ, ξανά τις δηλώσεις ΟΣΔΕ, μην επικαλεστείτε τον κανονισμό του ΕΛΓΑ, μην επικαλεστείτε καθόλου τις δημοσιονομικές αντοχές και τις αντοχές της οικονομίας και τα ρέστα. Διότι μόλις προχθές ανακοινώσατε 7,5 δισεκατομμύρια ματωμένο πλεόνασμα το πρώτο εννεάμηνο του 2026. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Πριν από λίγες ημέρες, ο ίδιος ο Πρωθυπουργός προσωπικά πήγε στους «αναξιοπαθούντες» βιομηχάνους και τους έδωσε δωράκι 95 εκατομμύρια για το κόστος της ενέργειας, και την ίδια στιγμή οι αγρότες δεν μπορούν να επιβιώσουν. Χώρια τα δισεκατομμύρια στον Ρούμπιο προχθές, χώρια τα δισεκατομμύρια στις «Ασπίδες», χώρια τα δισεκατομμύρια στο ΝΑΤΟ, χώρια τα δισεκατομμύρια των βιομηχάνων στο Χρηματιστήριο, που έχουν σπάσει κάθε ρεκόρ κερδοφορίας, και οι τράπεζες που κατακλέβουν τον ιδρώτα των αγροτών. Άρα, κόφτες από τη μια μεριά για τους αγρότες, δισεκατομμύρια για τους βιομηχάνους και τους τραπεζίτες από την άλλη.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Εμείς, λοιπόν, κλείνοντας και στον λίγο χρόνο που έχω, καλούμε τους αγρότες και τους αμπελουργούς να βγάλουν συμπεράσματα συλλογικά και συνολικά. Να οργανωθούν στους συλλόγους, να δυναμώσουν μαζί με τους εργαζόμενους τον αγώνα τους, βάζοντας τις δικές τους ανάγκες μπροστά, ενάντια στην Κυβέρνηση και στα υπόλοιπα αστικά κόμματα, στο ΠΑΣΟΚ, στο κόμμα Τσίπρα, που πίνουν όλοι νερό στο όνομα της Κοινής Αγροτικής Πολιτικής της Ευρωπαϊκής Ένωσης, μιας πολιτικής που υπηρετεί τα συμφέροντα της καπιταλιστικής αγροτικής ανάπτυξης, ξεριζώνοντας από τον τόπο τους και το βιος τους τους βιοπαλαιστές αγρότες και κτηνοτρόφους.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Έξαρχο.
Τον λόγο έχει τώρα ο Υπουργός, ο κ. Ανδριανός. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Κατ' αρχάς, να πω, κύριε συνάδελφε, ότι τα δισεκατομμύρια για την εθνική άμυνα είναι προϋπόθεση για να ευημερεί ένας τόπος. Τι θα γίνει αν δεν έχει άμυνα; Άρα, σωστά πράττει η Κυβέρνηση αυτή να θωρακίζει τη χώρα με ό,τι απαιτείται για να αισθανόμαστε ασφαλείς, για να είμαστε ασφαλείς, για να δουλεύουμε και να προκόβουμε. Επίσης, δεν είναι η πρόφαση το ΟΣΔΕ, είναι προϋπόθεση για όλες αυτές τις διαδικασίες. 
Και, βεβαίως, καταγγέλλετε την ΚΑΠ, την Κοινή Αγροτική Πολιτική. Από την άλλη μεριά, όμως, όλα αυτά τα δισεκατομμύρια που έρχονται στη χώρα μας και πηγαίνουν στους αγρότες είναι από αυτή την Κοινή Αγροτική Πολιτική και είναι δισεκατομμύρια, λοιπόν, για τη στήριξη των αγροτών. 
ΝΙΚΟΛΑΟΣ (ΠΑΚΟΣ) ΕΞΑΡΧΟΣ: Αφήστε αυτή την καραμέλα.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Σε ό,τι αφορά το ύψος των αποζημιώσεων και τις παρακρατήσεις στις οποίες αναφέρεστε, οι αποζημιώσεις υπολογίζονται σύμφωνα με τον ισχύοντα κανονισμό βάσει των εκτιμώμενων ποσοστών ζημιάς και των ασφαλιζόμενων αξιών. Είναι ένα πλαίσιο συγκεκριμένο. Δεν μπορούμε να παρανομήσουμε. 
Αντίστοιχα, το μη καλυπτόμενο ποσοστό ζημιάς, η λεγόμενη ασφαλιστική απαλλαγή, αποτελεί στοιχείο του ασφαλιστικού συστήματος και συνδέεται με τη βιωσιμότητά του. Αυτό δεν σημαίνει ότι το υφιστάμενο πλαίσιο δεν χρειάζεται, βεβαίως, βελτιώσεις. Ήδη έχει γίνει σημαντική δουλειά και προτάσεις και στη διακομματική επιτροπή που συστάθηκε με την πρωτοβουλία του Πρωθυπουργού. 
Η αναβάθμιση, λοιπόν, και ο εκσυγχρονισμός του κανονισμού του ΕΛΓΑ αποτελεί σαφή προτεραιότητα, βεβαίως, της πολιτικής ηγεσίας του Υπουργείου. Στην κατεύθυνση αυτή εξετάζονται οι αναγκαίες αλλαγές με αξιοποίηση των αναλογιστικών μελετών που έχουν εκπονηθεί, αλλά και των προτάσεων, όπως είπα, που διατυπώθηκαν από τα Κόμματα στο πλαίσιο της διακομματικής επιτροπής της Βουλής. 
Στόχος είναι η διεύρυνση της ασφαλιστικής προστασίας απέναντι στους κινδύνους που εντείνονται λόγω της κλιματικής κρίσης με παράλληλη διασφάλιση, όμως, της οικονομικής βιωσιμότητας του συστήματος, του ασφαλιστικού συστήματος. Και, βεβαίως, στο πλαίσιο αυτής της διαδικασίας πρέπει να εξεταστεί συνολικά και το ζήτημα των ασφαλιστικών εισφορών. 
Θέλω, επίσης, να υπογραμμίσω ότι η κρατική χρηματοδότηση του ΕΛΓΑ είναι ουσιαστική και διαρκής. Με την ενεργοποίηση του άρθρου 7 του ν. 3877 ο  οργανισμός επιχορηγείται για τις λειτουργικές του δαπάνες με περίπου 30 εκατομμύρια ευρώ ετησίως. Συνολικά οι σχετικές κρατικές επιχορηγήσεις, συμπεριλαμβανομένης της αναδρομικής χρηματοδότησης από το 2011,  προσεγγίζουν τα 480 εκατομμύρια ευρώ. Ειδικά στην Περιφερειακή Ενότητα Ιωαννίνων την τριετία 2023-2025 καταβλήθηκαν αποζημιώσεις άνω των 2,8 εκατομμυρίων ευρώ. 
Η προσπάθειά μας, λοιπόν, έχει δύο σαφείς κατευθύνσεις: Την ταχύτερη και δικαιότερη δυνατή αποζημίωση των παραγωγών και τη διαμόρφωση ενός σύγχρονου, οικονομικά βιώσιμου συστήματος αγροτικής ασφάλισης με τον ΕΛΓΑ να παραμένει βασικός δημόσιος πυλώνας προστασίας της ελληνικής αγροτικής παραγωγής. 
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Ακολουθεί η όγδοη με αριθμό 74/12-10-2026 επίκαιρη ερώτηση δευτέρου κύκλου του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Υποδομών και Μεταφορών με θέμα: «Υλοποιήθηκε η κυβερνητική δέσμευση για πλήρη σηματοδότηση, πλήρη τηλεδιοίκηση και πλήρη επιχειρησιακή λειτουργία του ETCS στον σιδηροδρομικό άξονα Αθήνα - Θεσσαλονίκη το καλοκαίρι του 2026;». 
Κύριε Νικολαΐδη, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε.
Κύριε Υπουργέ, το ημερολόγιο δείχνει 19 Οκτωβρίου και έχουν περάσει σχεδόν δύο μήνες από το τέλος του καλοκαιριού του 2026, ένα χρονικό σημείο που τέθηκε από τον προκάτοχό σας ως ορόσημο για την αναβάθμιση του σιδηροδρομικού δικτύου της χώρας. Συστήματα, όπως η σηματοδότηση, η τηλεδιοίκηση και το ETCS αποτελούν κρίσιμους παράγοντες για την ουσιαστική αναβάθμιση της λειτουργίας του σιδηροδρόμου στη χώρα και γι' αυτό τα ζητήματα που άπτονται της λειτουργίας του θα πρέπει να αντιμετωπίζονται με τη δέουσα σοβαρότητα μακριά από τυχόν επικοινωνιακές προσεγγίσεις. 
Κύριε Υπουργέ, είναι σαφές ότι από τη θέση που βρίσκεστε σήμερα καλείστε να υπερασπιστείτε όσα δεν έγιναν από την προηγούμενη ηγεσία με αποτέλεσμα το χρονοδιάγραμμα αναδιάταξης να μην ισχύσει, όπως επίσης θα πρέπει να εξηγήσετε γιατί δεν τηρήθηκε η δέσμευση για 100% τηλεδιοίκηση, 100% σηματοδότηση και 100% ETCS έως το καλοκαίρι του 2026. 
Άλλωστε, για τους πολίτες το μείζον είναι τα συστήματα ασφάλειας να βρίσκονται σε πλήρη λειτουργία και να αποτελούν ασπίδα προστασίας αυξάνοντας το αίσθημα ασφάλειας σε όσους χρησιμοποιούν το τρένο. 
Κατόπιν των ανωτέρω, ερωτάσθε, κύριε Υπουργέ: Η κυκλοφορία στον σιδηροδρομικό άξονα Αθήνα-Θεσσαλονίκη διεξάγεται με πλήρη σηματοδότηση, πλήρη τηλεδιοίκηση και πλήρη επιχειρησιακή λειτουργία του ETCS στο σύνολο του δικτύου; Η κυκλοφορία στον σιδηροδρομικό άξονα Αθήνα-Θεσσαλονίκη γίνεται σε διπλή γραμμή, χωρίς μονοδρόμηση, χωρίς περιορισμούς και μειωμένες ταχύτητες και χωρίς τη χρήση τηλεγραφημάτων κυκλοφοριακών διατυπώσεων σε οποιοδήποτε σημείο του δικτύου;
Πρόκειται για ερωτήματα που απαιτούν σαφείς απαντήσεις, καθώς οι πολίτες πρέπει να γνωρίζουν πόσο ασφαλής είναι ο σιδηρόδρομος σήμερα στην πράξη και κατά πόσο βρίσκονται σε λειτουργία τα συστήματα που μπορούν να αναβαθμίσουν την ασφάλεια των μετακινήσεων. 
Αυτά είναι τα ερωτήματα που πρέπει να απαντήσετε στους πολίτες, κύριε Υπουργέ, και τα επαναλαμβάνω: Η κυκλοφορία στον σιδηροδρομικό άξονα Αθήνα-Θεσσαλονίκη διεξάγεται με πλήρη σηματοδότηση, πλήρη τηλεδιοίκηση και πλήρη επιχειρησιακή λειτουργία του ETCS στο σύνολο του δικτύου; Η κυκλοφορία στον σιδηροδρομικό άξονα Αθήνα- Θεσσαλονίκη γίνεται σε διπλή γραμμή, χωρίς μονοδρόμηση, χωρίς περιορισμούς και μειωμένες ταχύτητες και χωρίς τη χρήση τηλεγραφημάτων κυκλοφοριακών διατυπώσεων σε οποιοδήποτε σημείο του δικτύου;
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολαΐδη.
Τον λόγο έχει ο Αναπληρωτής Υπουργός, ο κ. Γεώργιος Κώτσηρας, για να δώσει την απάντησή του.
Ορίστε, κύριε Υπουργέ, έχετε τον λόγο.
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ευχαριστώ πολύ, κύριε Πρόεδρε. 
Κύριε συνάδελφε, είναι λογικό ζητήματα που έχουν να κάνουν με την ανάκτηση της αξιοπιστίας και τον εκσυγχρονισμό του ελληνικού σιδηροδρόμου να απαιτούν και διάλογο, να απαιτούν ενδιαφέρον και από τα κοινοβουλευτικά κόμματα και από την κοινή γνώμη. 
Νομίζω ότι θα πρέπει να καταλήξουμε και να συμφωνήσουμε, αν μη τι άλλο,  σε ένα βασικό συμπέρασμα, ότι ο ελληνικός σιδηρόδρομος το τελευταίο χρονικό διάστημα έχει προβεί σε μια σημαντική πρόοδο, η οποία πρόοδος επιτυγχάνεται με έργα υποδομής, επιτυγχάνεται με την ενίσχυση των συστημάτων ασφαλείας, επιτυγχάνεται με μια σημαντική αναδιάρθρωση που έγινε στην οργανωτική δομή των ελληνικών σιδηροδρόμων, επιτυγχάνεται με επιπλέον στελέχωση και επιτυγχάνεται και με την αντιμετώπιση έκτακτων γεγονότων, όπως αυτά υπήρξαν η βάση για ένα σημαντικό έργο το οποίο έχρηζε γρήγορης ολοκλήρωσης. Και, πράγματι, η Κυβέρνηση δεσμεύτηκε να ολοκληρώσει το έργο αυτό στο χρονικό διάστημα που υπήρχε και είχε προβλεφθεί και αναφέρομαι στο δύσκολο κομμάτι των έργων Daniel που υπήρξε. 
Τα έργα αυτά -καταλαβαίνετε ότι υπήρχε ένα σημαντικό κομμάτι που αφορούσε στην υποδομή και την επιδομή, ένα σημαντικό κομμάτι που αφορούσε στην εγκατάσταση των συστημάτων ασφαλείας καθότι γνωρίζετε πολύ καλά από την παρακολούθηση του ζητήματος ότι υπήρξε μια ολική στην ουσία καταστροφή της γραμμής στο συγκεκριμένο σημείο- πράγματι στο τέλος του Αυγούστου ολοκληρώθηκαν και μπορούμε σήμερα και με την ενημέρωση που έχουμε από τους ελληνικούς σιδηροδρόμους να αναφερόμαστε στον άξονα Αθήνα-Θεσσαλονίκη, έχοντας τις δικλίδες ασφαλείας τις οποίες είχαμε αναφέρει ότι θα υπάρξουν, δηλαδή τη σηματοδότηση, η οποία υπάρχει πλέον στη γραμμή Αθήνα-Θεσσαλονίκη, την  τηλεδιοίκηση, αυτά τα δύο βασικά δεδομένα ασφαλείας για τον σιδηρόδρομο. 
Το αντιλαμβανόμαστε όλοι πόσο κρίσιμο είναι το ότι ολοκληρώθηκε αυτό το έργο και πλέον έχουμε στην πλήρη έκταση γραμμής τη συγκεκριμένη λειτουργία. 
Να αναφέρω ότι τα συστήματα σηματοδότησης και τηλεδιοίκησης αποτελούν βασικά στοιχεία για την ασφαλή διαχείριση της σιδηροδρομικής κυκλοφορίας -σωστά το αναφέρατε στην ερώτησή σας- καθότι η μεν σηματοδότηση ρυθμίζει την κίνηση των αμαξοστοιχιών ενώ η τηλεδιοίκηση παρέχει στα αρμόδια κέντρα ελέγχου -και θα ’ρθω σ’ αυτό- εικόνα της κυκλοφορίας και δυνατότητα κεντρικής διαχείρισης των διαδρομών. Και να τονίσουμε, και να ενημερώσουμε και την Εθνική Αντιπροσωπεία και εσάς, ότι οι «Σιδηρόδρομοι Ελλάδος» διαθέτουν πέντε κέντρα ελέγχου κυκλοφορίας από τα οποία πραγματοποιείται η κεντρική χάραξη και διαχείριση των διαδρομών των αμαξοστοιχιών, ο έλεγχος των αλλαγών τροχιάς και η συνεχής παρακολούθηση της κυκλοφορίας μέσω των συστημάτων τηλεδιοίκησης ενώ παράλληλα λειτουργούν τέσσερα κέντρα ελέγχου σηράγγων τα οποία επιτηρούν τις κρίσιμες εγκαταστάσεις και τα συστήματα ασφαλείας των σηράγγων. Μέσω, λοιπόν, αυτών των εννέα κέντρων εξασφαλίζεται ολοκληρωμένο όλο το σύνολο της επιχειρησιακής εικόνας των τμημάτων του δικτύου και το ότι έχει ολοκληρωθεί το έργο της σηματοδότησης, το έργο της τηλεδιοίκησης, η εγκατάσταση του ETCS και έχουμε πλέον ένα πλήρες πλαίσιο αν μη τι άλλο συνιστά μια σημαντική πρόοδο.
Θα επανέλθω στη δευτερολογία μου.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Καλείται για τη δευτερολογία του ο Βουλευτής κ. Νικολαΐδης. 
Κύριε συνάδελφε, έχετε τον λόγο.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ, κύριε Πρόεδρε.
Κύριε Υπουργέ, όταν τελειώνει η επικοινωνιακή διαχείριση και όταν σβήνουν τα φώτα και οι κάμερες για τα βίντεο στα μέσα κοινωνικής δικτύωσης έρχεται η σκληρή πραγματικότητα και η ώρα του λογαριασμού για όσα έγιναν ή δεν έγιναν από την πλευρά της Κυβέρνησης τα τελευταία επτά χρόνια, αλλά και ειδικότερα μετά την τραγωδία στα Τέμπη. 
Κύριε Υπουργέ, να σας ενημερώσω ότι αυτό το δρομολόγιο το έχω κάνει χωρίς κάμερες, χωρίς αναρτήσεις στα μέσα κοινωνικής δικτύωσης. Άρα, μου περιγράφετε μία κατάσταση και θα ήθελα, επειδή διαφωνώ με την κατάσταση που μου περιγράφετε, να είστε ξεκάθαρος για να ενημερωθούν οι Έλληνες πολίτες, δίνοντας και τις σαφείς απαντήσεις. Δεδομένου του γεγονότος ότι ο χρόνος των επιβατικών δρομολογίων Αθήνα-Θεσσαλονίκη πριν από το δυστύχημα στα Τέμπη ήταν περίπου τέσσερις ώρες και δέκα λεπτά, πόσος είναι ο αντίστοιχος χρόνος σήμερα, έπειτα από τις επενδύσεις δεκάδων εκατομμυρίων ευρώ; Εφόσον όλα βαίνουν καλώς και τα συστήματα ασφαλείας βρίσκονται σε λειτουργία πόσα δρομολόγια πραγματοποιούνταν στη γραμμή Αθήνα-Θεσσαλονίκη πριν από μερικούς μήνες και πόσα σήμερα; Έχει αυξηθεί αυτός ο αριθμός; Εφόσον έχει εκδοθεί βεβαίωση περαίωσης για το τμήμα της διπλής γραμμής Δομοκός - Κραννώνας γιατί δεν ανακοινώνεται αύξηση των δρομολογίων στη γραμμή Αθήνα-Θεσσαλονίκη; Ισχύει ότι το συγκεκριμένο τμήμα της γραμμής παραμένει σε εργοταξιακή κατάσταση και υπάρχουν εργασίες σε εξέλιξη; Αν ναι, γιατί δόθηκε βεβαίωση περαίωσης; Και κυρίως, αφού ισχυρίζεστε ότι η αναβάθμιση που έταξε η Κυβέρνηση υλοποιήθηκε, γιατί σήμερα ο σιδηρόδρομος συνεχίζει να παραμένει σε τόσο κακή κατάσταση και δεν παρέχονται στους πολίτες αναβαθμισμένες υπηρεσίες; 
Κύριε Υπουργέ, το βασικό συμπέρασμα που προκύπτει και γίνεται εύκολα αντιληπτό από τη συντριπτική πλειοψηφία της κοινωνίας είναι ότι η παρούσα Κυβέρνηση είχε άφθονο χρόνο στη διάθεσή της για να αναβαθμίσει τον σιδηρόδρομο, όμως απέτυχε. Η τραγωδία στα Τέμπη δεν λειτούργησε ως καταλύτης εντατικοποίησης της προσπάθειας ενώ οι καταστροφές του «Daniel» είναι μια εύκολη δικαιολογία για κενά, παραλείψεις και αστοχίες. Η Νέα Δημοκρατία και στον σιδηρόδρομο, όπως και στα υπόλοιπα μέσα μεταφοράς, επέλεξε να επενδύσει στην επικοινωνία και ξέχασε την ουσία. Τα ίδια συμβαίνουν με τις τραγικές συνθήκες στα μέσα μεταφοράς όπως το μετρό, ο προαστιακός, τα λεωφορεία. Η ίδια κατάσταση και στις αεροπορικές μεταφορές, με τις καθυστερήσεις και τις ελλείψεις κρίσιμων συστημάτων. 
Κύριε Υπουργέ, πέρασαν επτά χρόνια διακυβέρνησης από την παρούσα Κυβέρνηση και δεν υπάρχει ένα μέσο μεταφοράς που να βρίσκεται σε καλύτερη κατάσταση απ’ ό,τι βρισκόταν το 2019. Γι’ αυτό και είναι απαραίτητη η πολιτική αλλαγή με τη δική μας κυβέρνηση που θα έχει στο επίκεντρό της την κοινωνία και τις ανάγκες της, που θα αντιμετωπίζει τα προβλήματα στη ρίζα τους και δεν θα ψάχνει τρόπο να ξεγελάσει τους πολίτες μέσα από εξαγγελίες χωρίς αντίκρισμα και επικοινωνιακές φιέστες. Γιατί όταν τελειώνει η εικονική πραγματικότητα, κύριε Υπουργέ, αρχίζει η πραγματική ζωή. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολαΐδη.
Ο κύριος Υπουργός καλείται για τη δευτερολογία του.
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ευχαριστώ, κύριε Πρόεδρε.
Κύριε συνάδελφε, νομίζω προσπάθησα να σας απαντήσω με συγκεκριμένα δεδομένα. Δεν νομίζω ότι αντιληφθήκατε από την απάντησή μου ότι επιχειρώ να υποβαθμίσω το ενδιαφέρον της κοινής γνώμης και το δικό σας για τα ζητήματα που αφορούν στον ελληνικό σιδηρόδρομο. Λυπάμαι που αναφερθήκατε για τα έργα από τις καταστροφές του «Daniel» -δεν θυμάμαι πώς το αναφέρατε ακριβώς- σαν κάτι το οποίο το εφηύρε η Κυβέρνηση.
Ήταν μια μεγάλη καταστροφή και κάναμε πραγματικό αγώνα δρόμου να μην υπάρξουν καθυστερήσεις και να ολοκληρωθούν στην ώρα τους και να έχουμε στο συγκεκριμένο σημείο σύγχρονη υποδομή τηλεδιοίκησης, σηματοδότησης, εγκατεστημένο ETCS προκειμένου να υπάρξουν οι διαδικασίες που απαιτούνται από την εθνική και την ενωσιακή νομοθεσία για την πιστοποίησή της από τις αρμόδιες ρυθμιστικές αρχές. Προκειμένου να μπορέσουμε να έχουμε καλύτερη εποπτεία από τα κέντρα ελέγχου. Προκειμένου να αξιοποιήσουμε ένα σημαντικό εργαλείο που έχει στη διάθεσή της η ελληνική πολιτεία, το railway.gov.gr, το οποίο είναι μια σημαντική προσθήκη καλής πρακτικής η οποία αναγνωρίστηκε, μάλιστα, και από Ευρωβουλευτές που ήρθαν προ ολίγων εβδομάδων προκειμένου να ελέγξουν την κατάσταση στους ελληνικούς σιδηροδρόμους, ότι είναι μια προσθήκη της ελληνικής πολιτείας που ενισχύει τα υπάρχοντα συστήματα ασφάλειας τα οποία με πάρα πολύ μεγάλη προσπάθεια, μέθοδο, συνεχή αντιμετώπιση προβλημάτων που προκύπτουν προσπαθούμε να ενισχύουμε καθημερινά και γίνεται πραγματικά μια μεγάλη προσπάθεια από τους ελληνικούς σιδηροδρόμους. Οπότε δεν νομίζω ότι το να υποβαθμίζουμε την πρόοδο που έχει υπάρξει προσφέρει κάτι στον δημόσιο διάλογο, αντιθέτως νομίζω ότι διαπιστώνοντας την πρόοδο μπορούμε και δουλεύουμε στο να υπάρξει ακόμα μεγαλύτερη πρόοδος και για τον σιδηρόδρομο και για τις συγκοινωνίες που θέτετε ως έναν γενικότερο προβληματισμό. 
Και πράγματι, κύριε συνάδελφε, όπου υπάρχουν εργασίες στον άξονα είναι προφανές ότι η κυκλοφορία αλλάζει γιατί αυτό προκύπτει από τους διεθνείς κανόνες ασφαλείας. Όπου υπάρχουν, λοιπόν, εργασίες που εκτελούνται -είτε συντήρησης είτε κατασκευής- είναι προφανές ότι εκεί πέρα θα υπάρξουν οι κατάλληλες κυκλοφοριακές ρυθμίσεις διότι αυτό θέτουν -και είναι λογικό, νομίζω το αντιλαμβανόμαστε όλοι- οι συνθήκες και τα πρωτόκολλα ασφαλείας τόσο τα διεθνή όσο και τα εθνικά. Οπότε, πράγματι, όπου υπάρχει ανάγκη να υπάρξουν εργασίες -οι οποίες είναι μέρος του κοινού αιτήματος που και εσείς λέτε «κάντε εργασίες για να έχουμε καλύτερο επίπεδο υποδομών και ασφάλειας των ελληνικών σιδηροδρόμων» και συμφωνούμε και αυτό κάνουμε-, προφανώς, γίνονται οι κατάλληλες κυκλοφοριακές ρυθμίσεις. Δεν μπορεί να ισχύσει το ένα χωρίς να υφίσταται το άλλο για να είμαστε, θεωρώ, όλοι μας αξιόπιστοι και υπεύθυνοι χωρίς, προφανώς, πανηγυρισμούς, χωρίς, προφανώς, να λέμε πράγματα τα οποία πρέπει ακόμα περισσότερο να βελτιώσουμε, αλλά η πρόοδος που έχει γίνει στη σηματοδότηση, στην τηλεδιοίκηση, στο ETCS, στις υποδομές, στο railway.gov.gr, στη στελέχωση των ελληνικών σιδηροδρόμων -σας ενημερώνω ότι το επόμενο διάστημα θα υπάρξει προκήρυξη για άνω των εξακοσίων νέων υπαλλήλων, ειδικά και σε κρίσιμες υπηρεσιακές δομές των ελληνικών σιδηροδρόμων-, στην εκπαίδευση σε συνεργασία με σύγχρονους και μεγάλους θεσμούς σιδηροδρομικού δικτύου, όπως ήταν η συμφωνία που είχε γίνει με την Deutsche Bahn.
Όλα αυτά συνδέονται με τη συνεχή μας προσπάθεια προκειμένου να ενισχύσουμε την αξιοπιστία, να τονίσουμε και να ενισχύσουμε τον εκσυγχρονισμό των σιδηροδρόμων και, πράγματι, ο Έλληνας πολίτης να έχει ακόμα περισσότερους λόγους να μπαίνει στα μέσα μεταφοράς. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Περνάμε τώρα σε μία ενότητα πέντε ερωτήσεων που απευθύνονται προς την Υπουργό Παιδείας, Θρησκευμάτων και Αθλητισμού, στις οποίες θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσης.
Ξεκινάμε με την πρώτη με αριθμό 43/7-10-2026 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας της Νέας Δημοκρατίας κ. Χρήστου Μπουκώρου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη άμεσης τοποθέτησης εκπαιδευτικού Ελληνικής Γλώσσας στην Πομόριε της Βουλγαρίας». 
Κύριε συνάδελφε, έχετε τον λόγο.
ΧΡΗΣΤΟΣ ΜΠΟΥΚΩΡΟΣ: Ευχαριστώ κύριε Πρόεδρε.
Αναφέρομαι, κύριε Υπουργέ, με τη σημερινή μου ερώτηση στην ιστορική Αγχίαλο, στον Ελληνισμό της Μαύρης Θάλασσας, την καταγεγραμμένη ιστορικά περιοχή ως Ανατολική Ρωμυλία. 
Ασφαλώς, κύριε Υπουργέ, δεν φιλοδοξώ με τη σημερινή επίκαιρη ερώτηση να επιλυθεί το ζήτημα το οποίο θέτω, η τοποθέτηση δασκάλου στην περιοχή της Αγχιάλου, της Σωζόπολης, της Μεσημβρίας και του Πύργου. Φιλοδοξώ όμως αυτή η επίκαιρη ερώτηση να αποτελέσει το έναυσμα για τη συζήτηση προς αντιμετώπιση τέτοιων ζητημάτων, δηλαδή ποιων; Της αντιμετώπισης των εκπαιδευτικών αναγκών που έχουν συμπαγείς πληθυσμοί ελληνικής καταγωγής αυτών των περιοχών, οι οποίοι παραμένουν και σήμερα ζωντανοί και δραστήριοι και επιθυμούν την επαφή με την ελληνική γλώσσα και με τον ελληνικό πολιτισμό. 
Θα ήθελα, λοιπόν, να διαγνώσω τις προθέσεις του Υπουργείου σχετικά με τους χιλιάδες Έλληνες και ιδίως με τα νέα παιδιά που ζουν στην περιοχή που σας προανέφερα, δηλαδή της Αγχιάλου, της Μεσημβρίας, της Σωζόπολης και του Πύργου στις ακτές της Μαύρης θάλασσας. Είχα την εμπειρία μόλις στο τέλος του προηγούμενου καλοκαιριού, κύριε Υπουργέ, να επισκεφθώ τις εν λόγω περιοχές μαζί με εκατοντάδες συμπατριώτες από την Αγχίαλο της Μαγνησίας και την Αγχίαλο της Θεσσαλονίκης και πραγματικά εκεί μπορεί να δει κανείς εύκολα ότι υπάρχει ακμάζων ελληνικός πληθυσμός. 
Γνωρίζω ότι επισήμως το αίτημα δεν έχει τεθεί, αλλά θα ήθελα να μας πείτε σήμερα αν υπάρχουν οι δυνατότητες -υπάρχει εκεί ο ελληνοβουλγάρικος Σύλλογος «Αγχίαλος» που μπορεί να θέσει το αίτημα- από το ελληνικό Υπουργείο Παιδείας να καλύψει αυτή την πραγματική ανάγκη. Εκεί υπάρχουν πληθυσμοί ελληνικής καταγωγής, πλήρως συνειδητοποιημένοι, οι οποίοι διψούν για επαφή με την ελληνική γλώσσα και τον ελληνικό πολιτισμό. Και νομίζω τώρα που και η Βουλγαρία είναι στην Ευρωπαϊκή Ένωση και έχουμε σχέσεις καλής γειτονίας, ένα τέτοιο σχέδιο με την τοποθέτηση ενός ή δύο εκπαιδευτικών μπορεί να υλοποιηθεί. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε συνάδελφε. 
Πριν σας δώσω τον λόγο, κύριε Υπουργέ, κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα μαθήτριες και μαθητές και ένας συνοδός εκπαιδευτικός από το Δημοτικό Σχολείο Καρυάς Ελασσόνας. 
Η Βουλή σάς καλωσορίζει και σας εύχεται καλή πρόοδο!
(Χειροκροτήματα από όλες τις πτέρυγες της Βουλής)
Συνεχίζουμε, λοιπόν, με την απάντηση από τον κ. Βλάση. 
Κύριε Υπουργέ, έχετε τον λόγο. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε Πρόεδρε, κύριε συνάδελφε, σας ευχαριστώ πολύ για την ερώτησή σας, γιατί πραγματικά αναδεικνύει ένα ζήτημα με ιδιαίτερη εκπαιδευτική, ιστορική και πολιτισμική σημασία. 
Η Πομόριε της Βουλγαρίας, η ιστορική Αγχίαλος, όπως είπατε, αποτελεί μια περιοχή με μακραίωνους δεσμούς με τον ελληνισμό και βέβαια αναγνωρίζουμε την προσπάθεια που καταβάλλεται από τους τοπικούς ελληνοβουλγαρικούς συλλόγους για τη διατήρηση αυτών των δεσμών, καθώς και το ενδιαφέρον που υπάρχει για την εκμάθηση της ελληνικής γλώσσας. 
Εξάλλου, το γνωρίζετε και εσείς, ως Υφυπουργός Εξωτερικών είχα την ευκαιρία να επισκεφτώ τη Βουλγαρία το 2021, να δω την πραγματική δουλειά που γίνεται απ’ αυτούς τους συλλόγους και δεν σας κρύβω ότι διατηρώ αναμνηστικό από τον συγκεκριμένο Σύλλογο, όπως και από τον αντίστοιχο της Σωζοπόλεως. Μου είχε κάνει τεράστια εντύπωση τότε, όταν η χορωδία της Σωζόπολης τραγουδούσε πάμπολλα ελληνικά τραγούδια, χωρίς να καταλαβαίνεις ότι οι άνθρωποι αυτοί δεν έχουν γεννηθεί στην Ελλάδα. Άρα, πραγματικά η προσπάθεια είναι πολύ μεγάλη, την γνωρίζω από πρώτο χέρι. 
Σε αυτό το σημείο, λοιπόν, θέλω να σας πω ότι το Υπουργείο Παιδείας, Θρησκευμάτων και Αθλητισμού, μέσω της αρμόδιας Διεύθυνσης Ομογενών, στηρίζει, καθοδηγεί, εποπτεύει την ελληνόγλωσση εκπαίδευση, σύμφωνα με τις διατάξεις του ν.4415/2016. 
Μία από τις πλέον διαδεδομένες μορφές διδασκαλίας της ελληνικής γλώσσας στο εξωτερικό είναι τα Τμήματα Ελληνικής Γλώσσας, σε συντομογραφία ΤΕΓ, τα οποία ουσιαστικά αποτελούν μια μορφή μη τυπικής εκπαίδευσης, χωρίς να εντάσσονται υποχρεωτικά στο εκπαιδευτικό σύστημα της χώρας όπου λειτουργούν. Σύμφωνα τώρα με το άρθρο 5 του ίδιου νόμου, το Υπουργείο έχει τη δυνατότητα να ενισχύει αυτά τα τμήματα με εκπαιδευτικό προσωπικό, εφόσον αυτά έχουν αναγνωριστεί, καθώς και με εκπαιδευτικό υλικό, ανεξαρτήτως της αναγνώρισης τους. Όπως καταλαβαίνετε, για εμάς η προτεραιότητα είναι όσοι θέλουν να μαθαίνουν ελληνικά να έχουν τη δυνατότητα να το κάνουν. 
Ως προς την συγκεκριμένη τώρα περίπτωση -το αναφέρατε και εσείς- σύμφωνα με την ενημέρωση της αρμόδιας Υπηρεσίας -γιατί όταν καταθέσατε την ερώτηση, το είδαμε-, μέχρι σήμερα δεν έχουν γνωστοποιηθεί στο Υπουργείο δομές ελληνόγλωσσης εκπαίδευσης στην περιοχή της Πομόριε, ούτε όμως έχει κατατεθεί και κάποιο αίτημα για την αναγνώριση Τμήματος Ελληνικής Γλώσσας. Αυτό, βέβαια, δεν σημαίνει ότι δεν υπάρχει και ενδιαφέρον από την πλευρά των ομογενών μας, όπως και βέβαια αναλόγως θα υπάρξει ενδιαφέρον και από εμάς σε περίπτωση που υπάρξει αυτό το αίτημα. Υπάρχει προβλεπόμενη θεσμική διοικητική διαδικασία, την οποία μπορούν να την κάνουν. 
Εγώ αυτό που θα σας πρότεινα θα ήταν να έρθουν σε επαφή στη Σόφια με τα αντίστοιχα τμήματα. Εκεί υπάρχουν και σχολεία που πραγματικά παρέχουν πλήρη ελληνόγλωσση εκπαίδευση στα παιδιά και μέσω του Γραφείου του Συντονιστή Εκπαίδευσης -το οποίο εδρεύει βέβαια στο Βουκουρέστι και καλύπτει τη Σόφια- να φτάσει το αίτημα εδώ, για να μπορέσουμε να δούμε εμείς τι δυνατότητα υπάρχει, πόσα άτομα ενδιαφέρονται για να βρούμε κάποια λύση στο θέμα αυτό. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Ο κ. Μπουκώρος έχει τον λόγο για να αναπτύξει τη δευτερολογία. 
ΧΡΗΣΤΟΣ ΜΠΟΥΚΩΡΟΣ: Κύριε Υπουργέ, δεν μπορεί να διαφωνήσει κανείς με τα όσα είπατε και ότι έτσι είναι οι διαδικασίες μέσω του Συντονιστή Εκπαίδευσης στο Βουκουρέστι, που έχει την αρμοδιότητά του από την Ουκρανία μέχρι τη Βουλγαρία, τη Σερβία και όλα τα Δυτικά Βαλκάνια, αν δεν με απατάει η μνήμη μου. Ένας είναι ο Συντονιστής για όλες αυτές τις χώρες. Θα υποβληθεί το αίτημα από τον Σύλλογο, γιατί αυτός είναι που δραστηριοποιείται στην περιοχή εκεί και κατ’ αναλογία με τα ελληνόφωνα σχολεία της Σόφιας και άλλων περιοχών της Βαλκανικής να γίνει προσπάθεια να ιδρυθεί μια δομή εκπαίδευσης στην ελληνική γλώσσα και στη συγκεκριμένη περιοχή στις ακτές της Μαύρης θάλασσας, όπως είπα προηγουμένως, Αγχίαλο, Σωζόπολη, Μεσημβρία, Πύργος. 
Εκείνο που πρέπει να γνωρίζουμε, πέρα από τις τυπικές διαδικασίες, είναι αν υπάρχει η πολιτική βούληση να καλύψουμε στις ανάγκες του. Δεν παραγνωρίζω ότι η τεχνολογία σήμερα δίνει και άλλες δυνατότητες. Καθόλου δεν απομειώνω τη σημασία της εξ αποστάσεως εκπαίδευσης, τις πλατφόρμες που είχατε κάνει και εσείς στο Υπουργείο Εξωτερικών και όλα αυτά. Όμως, η παρουσία της ελληνικής εκπαίδευσης με έναν επίσημο και συμβατικό τρόπο σε μια περιοχή που ακμάζει πληθυσμός ελληνικής καταγωγής, οπωσδήποτε εκπέμπει και το μήνυμα ότι δεν αφήνουμε κανένα κομμάτι του οικουμενικού ελληνισμού πίσω μας και εκτός των σχεδιασμών του Υπουργείου Παιδείας της μητρόπολης.
Θα ήθελα, κύριε Υπουργέ, εφόσον έχω αναλάβει αυτή την πρωτοβουλία, να σας πω ότι θα μιλήσω και με την αρμόδια Διεύθυνση στο Υπουργείο και με τον Συντονιστή και το αίτημα θα υποβληθεί. Θα επιθυμούσα, λοιπόν, να υποστηριχθεί και από την κυρία Υπουργό και από εσάς αυτό το αίτημα, εφόσον βεβαίως μετά την εξέταση του αιτήματος διαπιστώσετε ότι πράγματι αυτές οι ανάγκες οι εκπαιδευτικές υπάρχουν, πράγμα που μπορεί να διαγνώσει κανείς και με μια απλή του επίσκεψη στην περιοχή, όπως είχα προσωπικά την εμπειρία πρόσφατα, αλλά την είχατε και εσείς την εμπειρία ως Υφυπουργός Εξωτερικών.
Κατά συνέπεια, η ανάγκη οφθαλμοφανώς μπορεί να υπογραμμιστεί και να διαπιστωθεί. Νομίζω ότι πρέπει να συνεργαστούμε όλοι και εγώ προσωπικά και ο εκεί σύλλογος, ο ελληνισμός εκεί και εσείς στο Υπουργείο Παιδείας, προκειμένου αυτοί οι πληθυσμοί να λάβουν το μήνυμα ότι η επιθυμία τους για σύνδεση με τον τόπο καταγωγής τους, με την ελληνική καταγωγή τους εξετάζεται σοβαρά και ικανοποιείται στο μέτρο των δυνατοτήτων.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπουκώρο.
Τον λόγο έχει ο Υφυπουργός κ. Βλάσης για τη δευτερολογία του.
Ορίστε, κύριε Υπουργέ, έχετε τον λόγο για τη δευτερολογία σας.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, θα συμφωνήσουμε σε όλα. Η ελληνόγλωσση εκπαίδευση, πρώτα από όλα, αποτελεί κρίσιμο πυλώνα για τη διατήρηση της γλώσσας. Συμφωνούμε και εμείς ότι υπάρχουν ειδικές πλατφόρμες που βοηθούν, αλλά σίγουρα δεν είναι αρκετές, δηλαδή είναι διαφορετικό το να μπορέσει ένα παιδί να έχει απευθείας επαφή με έναν δάσκαλο -όχι μόνο παιδί και μεγαλύτερος, ενήλικας, έτσι;- για να μαθαίνει απευθείας την ελληνική γλώσσα και διαφορετικά μια πλατφόρμα που, βέβαια, είναι πάρα πολύ χρήσιμη. Και για αυτόν τον λόγο προσπαθούμε και για έναν επιπλέον λόγο να τις χρησιμοποιούμε αυτές τις πλατφόρμες, όπως και την πλατφόρμα στα ελληνικά την οποία την είχαμε εφαρμόσει την περίοδο που ήμουν στο Υπουργείο Εξωτερικών. Γιατί; Γιατί δεν έχουμε τεράστιο αριθμό εκπαιδευτικών και αυτό οφείλουμε να το γνωρίζουμε. Είναι ίσως και αυτό μια από τις συνέπειες του δημογραφικού, να μην υπάρχει τεράστιος αριθμός εκπαιδευτικών που να μπορούν να πηγαίνουν στο εξωτερικό.
Παρ’ όλα αυτά, με τα στοιχεία που έχουμε να σας πω ότι ήδη την προηγούμενη χρονιά επτακόσιοι εκπαιδευτικοί υπηρέτησαν την ελληνόγλωσση εκπαίδευση στο εξωτερικό και ένα επιπλέον στοιχείο για να δείξουμε ότι το ενδιαφέρον μας είναι πραγματικό, ζωντανό, συνεχές για την ελληνόγλωσση εκπαίδευση στο εξωτερικό είναι ότι μόλις τη χρονιά που μας πέρασε ανοίξαμε δύο καινούργια Τμήματα Ελληνικής Γλώσσας, δύο νέα ΤΕΓ στην Πράγα και στο Τουλόν της Γαλλίας. Αυτό δείχνει ότι όπου βλέπουμε ότι υπάρχει πραγματικό ενδιαφέρον, όπου βλέπουμε ότι υπάρχει κόσμος που τον ενδιαφέρει να μάθει την ελληνική γλώσσα, κάνουμε ό,τι περνάει από το χέρι μας για να βρεθεί εκπαιδευτικός και να είναι εκεί.
Άρα, στο πλαίσιο αυτό θα περιμένουμε και την επίσημη τοποθέτηση από τον σύλλογο και από εσάς, βέβαια, που θα έρθετε στο Υπουργείο για να τρέξουμε όλες τις διαδικασίες και να δούμε πώς μπορεί την επόμενη χρονιά αυτό που είπατε να γίνει πράξη.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Συνέχεια έχει η όγδοη με αριθμό 35/5-10-2026 επίκαιρη ερώτηση πρώτου κύκλου του ανεξάρτητου Βουλευτή Κορινθίας κ. Γεωργίου Ψυχογιού προς την Υπουργό Παιδείας, Θρησκευμάτων και Αθλητισμού με θέμα: «Σοβαρά κενά στα σχολεία της Κορινθίας - Άμεση κάλυψη των πραγματικών αναγκών».
Ορίστε, κύριε συνάδελφε, έχετε τον λόγο.
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε.
Κύριε Υφυπουργέ, η σχολική χρονιά έχει ήδη ξεκινήσει. Όμως, σημαντικός αριθμός σχολικών μονάδων στην Κορινθία εξακολουθεί να λειτουργεί με σοβαρές ελλείψεις εκπαιδευτικού και ειδικού προσωπικού. Σύμφωνα με στοιχεία που έχουν δημοσιοποιηθεί για τις ανάγκες στελέχωσης του νομού, πριν από τη βήτα φάση προσλήψεων αναπληρωτών είχαν καταγραφεί συνολικά διακόσια ογδόντα τρία κενά στην πρωτοβάθμια και δευτεροβάθμια εκπαίδευση. Από τους πίνακες προσλήψεων της 29ης Σεπτεμβρίου προκύπτουν ογδόντα έξι προσλήψεις, αριθμός που αντιστοιχεί συνολικά σε κάλυψη μόλις 30,4%.
Πιο ειδικά, στην πρωτοβάθμια εκπαίδευση έναντι εκατόν εβδομήντα εφτά αναγκών πραγματοποιήθηκαν πενήντα εφτά προσλήψεις, δηλαδή ποσοστό κάλυψης 32,2%, ενώ στη δευτεροβάθμια έναντι εκατόν έξι καταγεγραμμένων αναγκών πραγματοποιήθηκαν είκοσι εννιά προσλήψεις, με κάλυψη μόλις το 27,4%.
Ιδιαίτερα ανησυχητική είναι και η κατάσταση στην Ειδική Αγωγή και Παράλληλη Στήριξη. Στην πρωτοβάθμια είχαν καταγραφεί ενενήντα έξι ανάγκες στην Ειδική Αγωγή και την Παράλληλη Στήριξη και πραγματοποιήθηκαν τριάντα μία προσλήψεις, ενώ σημαντικές ελλείψεις παραμένουν και σε ειδικό εκπαιδευτικό και ειδικό βοηθητικό προσωπικό, ψυχολόγοι, κοινωνικοί λειτουργοί, νοσηλευτικό προσωπικό σε όλο το φάσμα της εκπαίδευσης του νομού.
Οι ελλείψεις αυτές μεταφράζονται, όπως γνωρίζετε, σε χαμένες διδακτικές ώρες -κρίσιμο και πολύ σοβαρό- δυσκολία κατάρτισης πλήρων ωρολογίων προγραμμάτων, επιβάρυνση του υπάρχοντος προσωπικού και κυρίως οι μαθητές που δεν λαμβάνουν εγκαίρως την εκπαιδευτική και υποστηρικτική φροντίδα που δικαιούνται. Ιδίως στην Παράλληλη Στήριξη, η καθυστέρηση επηρεάζει και την ίδια τη συμμετοχή του παιδιού.
Αν και το Υπουργείο στις 29 Σεπτέμβρη ανακοίνωσε έξι χιλιάδες εξακόσιες ογδόντα τρεις νέες προσλήψεις αναπληρωτών σε πανελλαδικό επίπεδο, με ιδιαίτερη αναφορά στην ενίσχυση της Ειδικής Αγωγής, η εικόνα που καταγράφεται στην Κορινθία δείχνει ότι οι πραγματικές ανάγκες παραμένουν εν πολλοίς ακάλυπτες.
Κατόπιν των ανωτέρω, σας θέτουμε τα εξής ερωτήματα: Πόσα λειτουργικά κενά εξακολουθούν να υφίστανται σήμερα μετά την ολοκλήρωση της δεύτερης φάσης προσλήψεων ανά διεύθυνση εκπαίδευσης, σχολική μονάδα, κλάδο και ειδικότητα στην Κορινθία; Και πότε προβλέπεται η πλήρης κάλυψή τους;
Και δεύτερον, για ποιον λόγο, παρά τις καταγεγραμμένες και γνωστές στο Υπουργείο ανάγκες πριν την έναρξη της χρονιάς, σημαντικός αριθμός των θέσεων σε γενική παιδεία, Ειδική Αγωγή και Παράλληλη Στήριξη παραμένει κενός μετά τη δεύτερη φάση των προσλήψεων, όπου όλοι περίμεναν ότι θα δώσει μια μεγάλη ανάσα στις εκπαιδευτικές μονάδες του νομού; Και ποια μέτρα προτίθεστε να λάβετε για την άμεση και επαρκή στελέχωσή τους;
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ψυχογιό.
Ο κύριος Υπουργός έχει τον λόγο για την απάντησή του.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, θέτετε ένα συγκεκριμένο ζήτημα που αφορά τη στελέχωση των σχολείων της Κορινθίας και θα συμφωνήσω μαζί σας ότι εκείνο που έχει σημασία είναι να μπορούν οι σχολικές μονάδες να λειτουργούν ομαλά με το αναγκαίο εκπαιδευτικό και υποστηρικτικό προσωπικό.
Θα ήθελα, ωστόσο, να παρουσιάσουμε την πλήρη εικόνα των ενεργειών που έχουν πραγματοποιηθεί στην Κορινθία, γιατί η προσπάθεια στελέχωσης δεν περιορίζεται αποκλειστικά στις προσλήψεις της δεύτερης φάσης.
Ας δούμε, λοιπόν, τα συγκεκριμένα στοιχεία: Κατά το τρέχον έτος πραγματοποιήθηκαν στην Κορινθία πενήντα μόνιμοι διορισμοί εκπαιδευτικών στην πρωτοβάθμια και τη δευτεροβάθμια εκπαίδευση, καθώς και επτά διορισμοί μελών ειδικού εκπαιδευτικού και ειδικού βοηθητικού προσωπικού.
Σε ό,τι αφορά τώρα τους αναπληρωτές, από την έναρξη του σχολικού έτους έχουν πραγματοποιηθεί τετρακόσιες είκοσι μία προσλήψεις εκπαιδευτικών στον Νομό Κορινθίας. Από αυτές οι διακόσιες εξήντα οχτώ αφορούν την πρωτοβάθμια εκπαίδευση και οι εκατόν πενήντα τρεις τη δευτεροβάθμια.
Θέλω να σταθώ ιδιαίτερα, όμως, στην Ειδική Αγωγή στην οποία αναφερθήκατε. Από τους διακόσιους εξήντα οκτώ αναπληρωτές εκπαιδευτικούς της πρωτοβάθμιας οι εκατόν ογδόντα έξι έχουν προσληφθεί στην Ειδική Αγωγή και Εκπαίδευση. Και πέρα από τους εκπαιδευτικούς έχουν πραγματοποιηθεί ογδόντα τέσσερις προσλήψεις αναπληρωτών ειδικού εκπαιδευτικού και ειδικού βοηθητικού προσωπικού στην Κορινθία. Μιλάμε, επομένως, για πεντακόσιες πέντε προσλήψεις αναπληρωτών εκπαιδευτικών και μελών ΕΕΠ και ΕΒΠ, πέραν των πενήντα εφτά μόνιμων διορισμών του έτους.
Κύριε συνάδελφε, το ποσοστό κάλυψης, λοιπόν, που αναφέρατε στην ερώτησή σας, δεν αποτυπώνει -θα έλεγα- το σύνολο της στελέχωσης που έχει πραγματοποιηθεί στην περιοχή από την αρχή της χρονιάς. Ασφαλώς, βέβαια, στις προσλήψεις αυτές -για να είμαι ειλικρινής- δεν σημαίνει ότι δεν υπάρχουν εκκρεμότητες. Αποτυπώνουν, όμως, μια ουσιαστική ενίσχυση των σχολείων της Κορινθίας, η οποία συνεχίζεται.
Και στη συνέχεια θα αναφερθώ και πιο συγκεκριμένα στις ενέργειες που ήδη έχουν δρομολογηθεί για την κάλυψη των θέσεων που εξακολουθούν σήμερα που μιλάμε να είναι κενές.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Ο κ. Ψυχογιός έχει τον λόγο για να αναπτύξει τη δευτερολογία του.
ΓΕΩΡΓΙΟΣ ΨΥΧΟΓΙΟΣ: Ευχαριστώ, κύριε Πρόεδρε.
Κύριε Υφυπουργέ, άκουσα με προσοχή την απάντησή σας. Θέλω να παραθέσω ορισμένα παραδείγματα: Σταχυολογώ, δηλαδή, από δομές εκπαίδευσης του νομού για να πάμε στην πραγματική ζωή και το τι συμβαίνει στο πεδίο.
Ξεκινάω αντίστροφα από το λοιπό προσωπικό που είναι το ίδιο απαραίτητο, όμως, με το εκπαιδευτικό, γιατί σας το βάζω και αυτό στην ερώτησή μου. Σχολικοί νοσηλευτές και νοσηλεύτριες: Η δευτεροβάθμια του νομού είχε ζητήσει δύο για Ειδική Αγωγή και δέκα για Παράλληλη Στήριξη. Οι θέσεις αυτές, όμως, έχουν μείνει κενές. Το έχει θέσει η ΕΛΜΕ Κορινθίας και πρέπει να καλυφθούν άμεσα, γιατί όπως ξέρετε έχουν έναν εξαιρετικά κρίσιμο ρόλο στην εκπαιδευτική κοινότητα.
Εσπερινό Κορίνθου: Είναι ένα σχολείο στο οποίο φοιτούν άνθρωποι από ευάλωτες κοινωνικές ομάδες, με στόχο την ένταξη στην κοινωνία και την επιμόρφωσή τους. Υπάρχει σοβαρό πρόβλημα εκεί με τους σχολικούς φύλακες και όχι μόνο εκεί. Ο διευθυντής καλείται να εκτελέσει χρέη πολλές φορές φύλακα, όπως μπορούμε να καταλάβουμε και όπως μπορούμε να παρατηρήσουμε γύρω μας, με τη βία στα σχολεία να έχει επεκταθεί πάρα πολύ.
Άρα το θέμα των σχολικών φυλάκων είναι κρίσιμο. Όσοι συνταξιοδοτούνται δεν αντικαθίστανται. Είναι ένα πανελλαδικό θέμα, όχι μόνο κορινθιακό και πρέπει να προκηρύξετε θέσεις διότι είναι μέσα στις πολύ βασικές προβλέψεις και υποχρεώσεις που έχει η πολιτεία.
Πάω τώρα στα ορεινά και δυσπρόσιτα του νομού, που έχετε και εσείς αρκετά στην Αρκαδία.
Δημοτικό σχολείο Φενεού, στο Μεσινό. Επιστολή του Συλλόγου Γονέων και Κηδεμόνων που ζητούν μεταξύ άλλων την άρση συνδιδασκαλίας για την Γ΄ και Δ΄ Δημοτικού που, όπως όλοι μπορούμε να συμπεράνουμε, υποβαθμίζει το ακαδημαϊκό επίπεδο και τη μόρφωση των παιδιών, και να συμπληρωθούν οι θέσεις των εκπαιδευτικών που χρειάζονται για τις τάξεις που δεν έχουν. Πρόκειται για μία περιοχή που είναι η μοναδική εκπαιδευτική μονάδα για τα χωριά του Φενεού και με συνθήκες μεγάλης οικονομικής δυσχέρειας για τον πληθυσμό και τους γονείς και τα παιδιά λόγω της πανώλης και λόγω και των πυρκαγιών του 2025. 
Δημοτικό, Γυμνάσιο και λυκειακές τάξεις Καλλιάνων. Εξυπηρετεί δεκατρία χωριά στην Στυμφαλία. Έχω επισκεφθεί πρόσφατα και συνομιλήσει με τους εκπαιδευτικούς και τους γονείς. Και εκεί ο Σύλλογος Γονέων και Κηδεμόνων ζητά την κατασκευή μιας αίθουσας πολλαπλών χρήσεων ή γυμναστηρίου ή και διδακτηρίου, διότι είναι μια περιοχή που έτσι κι αλλιώς τα σχολεία αυτά -και σας το λέω αν δεν το γνωρίζετε- έχουν διακριθεί πάρα πολύ σε διαγωνισμούς διεθνείς και το δημοτικό και οι μεγαλύτερες τάξεις με τις δράσεις τους, αλλά χρειάζεται λόγω των καιρικών συνθηκών και λόγω των δυσκολιών που υπάρχουν εκεί πέρα ενίσχυση στις υποδομές. Πήγε το «Μαριέττα Γιαννάκου» ως πρόγραμμα, αλλά έκανε κυρίως εργασίες εξωτερικού χώρου και τουαλετών, αλλά και στα κοντέινερς που όμως είναι τριών ετών. Άρα με τον δήμο να συνεννοηθείτε για να χρηματοδοτήσετε την περιοχή προκειμένου να γίνει μία σταθερή κλειστή δομή.
Στα λύκεια Κιάτου και στο 1ο Γυμνάσιο του Κιάτου, που είναι μια εικόνα συνολικά για τη Δευτεροβάθμια του νομού, υπάρχουν σοβαρές ελλείψεις σε βασικές ειδικότητες -σε φυσικούς, βιολόγους ΠΕ4, σε ξενόγλωσσα- αλλά και σε πολλά μαθήματα ειδικοτήτων -σχέδιο, εικαστικά, γυμναστική κτλ. Παρότι έχει ζητηθεί και για αυτά η κάλυψη από την Διεύθυνση, δεν έχουν προχωρήσει μετά και τη β΄ φάση που ολοκληρώθηκε.
Σε όλο αυτό το πλαίσιο και έχοντας και την κινητοποίηση που κάνουν οι εκπαιδευτικοί, την Τετάρτη 21 Οκτωβρίου -και η ΔΟΕ και η ΟΛΜΕ- και με βάση κυρίως ζητήματα που ανέφερα και πριν, σας καλούμε να μας απαντήσετε και για αυτά που έθεσα στη δευτερολογία μου, σημείο προς σημείο, πρακτικά και σοβαρά, να δώσουμε λύσεις προκειμένου το πρώτιστο κοινωνικό δικαίωμα της πρόσβασης στην παιδεία να είναι ανοικτό για όλους. 
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Ψυχογιό. Ακολουθεί η  δευτερολογία από την πλευρά του Υπουργείου. 
Κύριε Υφυπουργέ, έχετε τον λόγο.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, θα ήθελα να επανέλθω σε ένα ουσιαστικό σκέλος της ερώτησής σας: Γιατί παρά τις προσλήψεις που έχουν πραγματοποιηθεί εξακολουθούν να υπάρχουν θέσεις οι οποίες δεν έχουν καλυφθεί; Και εδώ θεωρώ ότι πρέπει να διευκρινίσουμε κάτι. Η κάλυψη μιας τέτοιας θέσης προϋποθέτει να υπάρχουν και διαθέσιμοι υποψήφιοι για τη θέση αυτή τη συγκεκριμένη. 
Και έχουμε και συγκεκριμένα παραδείγματα μάλιστα και από την Κορινθία. Κατά τη δεύτερη φάση προσλήψεων, υπήρξαν θέσεις ειδικού εκπαιδευτικού προσωπικού για τις οποίες δεν βρέθηκαν υποψήφιοι. Μεταξύ αυτών περιλαμβάνονται οκτώ κενές θέσεις στην Πρωτοβάθμια και Δευτεροβάθμια εκπαίδευση της Κορινθίας. 
Και επειδή αναφέρατε μάλιστα το θέμα των σχολικών νοσηλευτών, πέραν της ένδειας που υπάρχει σε νοσηλευτές γενικότερα στον τόπο, επειδή καταλαβαίνετε το μεγαλύτερο μέρος των νοσηλευτών απορροφώνται στις Δομές Υγείας -νοσοκομεία  και Κέντρα υγείας- τώρα έχει μπει και το σχολείο, με αποτέλεσμα εκ των πραγμάτων να μην υπάρχει τόσο μεγάλος αριθμός νοσηλευτών οι οποίοι όποτε εμφανίζονται απορροφώνται άμεσα. 
Εγώ να σας πω και ένα παράδειγμα στον τόπο μου όπου πήρε νοσηλεύτρια θέση στο Λεωνίδιο Αρκαδίας και την επόμενη στιγμή παραιτήθηκε γιατί λέει «Α,  είναι μακριά από την Τρίπολη». Λογικό είναι, μπορεί δηλαδή κάποιος να μην μπορεί να κάνει αυτή την απόσταση και άφησε κενή τη θέση. 
Άρα, καταλαβαίνετε ότι υπάρχουν εγγενή προβλήματα τα οποία τα ζούμε καθημερινά. Μιλάμε για μια κατάσταση όσον αφορά την κάλυψη των θέσεων, είτε των εκπαιδευτικών είτε βοηθητικού προσωπικού, η οποία είναι δυναμική. 
Τι έκανε λοιπόν τώρα το Υπουργείο. Ήδη από τις 9 Οκτωβρίου, εκδόθηκε ειδική πρόσκληση υποψήφιων μελών Ειδικού Εκπαιδευτικού Προσωπικού βάσει του άρθρου 86 του ν.4547/2018 για την κάλυψη θέσεων που δεν κατέστη δυνατόν να καλυφθούν κατά τη δεύτερη φάση.
Θέλω να είμαι σαφής. Δεν υποστηρίζουμε ότι αυτή είναι αυστηρά η αιτία για το σύνολο των εναπομεινάντων κενών, αλλά είναι μια πραγματική δυσκολία την οποία καλούμαστε να αντιμετωπίσουμε. 
Η προσπάθεια αυτή συνεχίζεται. Για τα μέσα Νοεμβρίου έχει προγραμματιστεί η τρίτη φάση προσλήψεων αναπληρωτών, ώστε να υπάρξει περαιτέρω ενίσχυση των σχολικών μονάδων με βάση τις ανάγκες που εξακολουθούν να υφίστανται. Δεν θα ήταν βέβαια υπεύθυνο να δεσμευτούμε σήμερα για τη συγκεκριμένη ημερομηνία πλήρους κάλυψης των κενών γιατί, όπως σας είπα και εγώ, πρόκειται για μια δυναμική κατάσταση η οποία συνεχώς αλλάζει. Όμως, αυτό που μπορούμε να σας πω με σιγουριά είναι ότι η διαδικασία δεν πρόκειται να σταματήσει. 
Έχουν ήδη πραγματοποιηθεί σημαντικές προσλήψεις -σας είπα κάποιους αριθμούς προηγουμένως-  έχει ενεργοποιηθεί ειδική πρόσκληση για θέσεις που δεν καλύφθηκαν και ακολουθεί βέβαια και η φάση του Νοεμβρίου. 
Η δική μας ευθύνη είναι να συνεχίσουμε αυτή την προσπάθεια με συγκεκριμένες ενέργειες και με σταθερό προσανατολισμό για την κάλυψη των αναγκών των σχολείων της Κορίνθου. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Βλάση.
Συνεχίζουμε με την δέκατη με αριθμό 52/9-10-2026 επίκαιρη ερώτηση πρώτου κύκλου της Ανεξάρτητης Βουλευτού Κοζάνης κ. Καλλιόπης Βέττα προς την Υπουργό Παιδείας, Θρησκευμάτων και Αθλητισμού με θέμα: «Ανάγκη για μείωση του αριθμού μαθητών ανά τμήμα στη δημόσια Δευτεροβάθμια Εκπαίδευση».
Κυρία συνάδελφε, έχετε τον λόγο για την πρωτολογία σας.
ΚΑΛΛΙΟΠΗ ΒΕΤΤΑ: Ευχαριστώ, κύριε Πρόεδρε.
Κύριε Υπουργέ, η σημερινή ερώτηση αφορά ένα κομβικό ζήτημα που έχει να κάνει με την ποιότητα της δημόσιας παιδείας, αλλά που επηρεάζει άμεσα και τις συνθήκες διδασκαλίας και μάθησης στα σχολεία μας. Αναφέρομαι σαφώς στο διαρκές δίκαιο και απόλυτα ώριμο αίτημα της εκπαιδευτικής κοινότητας, αλλά και της κοινωνίας, για τη μείωση του ανώτατου αριθμού μαθητών ανά Τμήμα στη Δευτεροβάθμια Εκπαίδευση.
Σήμερα ισχύει ότι στα γυμνάσια και στις πρώτες τάξεις, δηλαδή Α΄ και Β΄, του Λυκείου ο αριθμός ορίζει τους 27 μαθητές με την προσαύξηση του 10% που σημαίνει 29 έως 30 μαθητές ανά Τμήμα και αυτό γίνεται σχεδόν κανόνας. Αυτά τα πολυπληθή Τμήματα καθιστούν αντικειμενικά αδύνατη τη διαφοροποιημένη διδασκαλία, την εξατομικευμένη στήριξη των παιδιών με μαθησιακές δυσκολίες και την ουσιαστική ανταπόκριση στις σύνθετες ανάγκες της σύγχρονης σχολικής τάξης. 
Την ίδια στιγμή, το Υπουργείο σας, στον σχεδιασμό για τα Δημόσια Ωνάσεια Σχολεία, ορίζει 20 με 22 μαθητές. Δηλαδή, με αυτό αναγνωρίζετε εσείς την ανάγκη να υπάρχει αυτό το παιδαγωγικό μοντέλο με μειωμένο αριθμό. Γιατί, λοιπόν, στερείτε αυτήν τη συνθήκη και την δίνετε μόνο στους λίγους και όχι στη συντριπτική πλειοψηφία των μαθητών της δημόσιας εκπαίδευσης;
Παράλληλα, η ΟΛΜΕ στο 22ο Συνέδριο και η ΕΛΜΕ της περιοχής μου διεκδικεί σταθερά 20 μαθητές στα μαθήματα Γενικής Παιδείας και 15 στις Κατευθύνσεις, ακριβώς γιατί γνωρίζει καλύτερα από τον καθένα μας τις παιδαγωγικές ανάγκες. 
Το παράδοξο, κύριε Υπουργέ, είναι ότι ο Γενικός Γραμματέας του Υπουργείου σας, σε δημόσια εμφάνιση στην τηλεόραση, μας είπε ότι η μείωση του αριθμού των μαθητών είναι στο τραπέζι και ότι συζητείται έντονα. Έναν χρόνο μετά, θέλουν να μας πείτε τι έγιναν αυτές οι συζητήσεις και ο σχεδιασμός. Υπάρχει τέτοιος σχεδιασμός;
Να σας πω ακόμη ότι παίρνει πολύ μεγάλες διαστάσεις το πρόβλημα στη Δυτική Μακεδονία όπου έχουμε 100 μαθητές Λυκείου λιγότερους λόγω της βίαιης και άδικης απολιγνιτοποίησης και της μεγαλύτερης δημογραφικής κατάρρευσης που έχουμε. Αντί η πολιτεία να το δει αυτό σαν ευκαιρία να κάνει Τμήματα ολιγομελή και να δώσει ευκαιρίες στα παιδιά, το βλέπει εντελώς λογιστικά και κάνει συμπτύξεις Τμημάτων. 
Και εδώ αναρωτιέμαι πού είναι η ειδική μέριμνα για τη Δυτική Μακεδονία. Υπάρχει μια ρήτρα απολιγνιτοποίησης. Πού είναι λοιπόν στην πράξη η ρήτρα απολιγνιτοποίησης; Γιατί υποβαθμίζετε και τις εκπαιδευτικές δομές και αντί να επενδύσετε στη νέα γενιά και να κρατήσουν τον πληθυσμό εκεί, κάνετε συμπτύξεις;
Εν κατακλείδι, θέλω να μου απαντήσετε αν προτίθεστε να προχωρήσετε σε μείωση του ανώτατου αριθμού μαθητών και τι απαντάτε για τη συνέχεια που δόθηκε ή δεν δόθηκε στις δημόσιες δεσμεύσεις του Γενικού Γραμματέα του Υπουργείου σας.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Βέττα.
Ο κ. Βλάσης έχει τον λόγο.
 Ορίστε, κύριε Υπουργέ.                    (MS)
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε Πρόεδρε, κυρία συνάδελφε, και οι τρεις μας νομίζω ζούμε σε περιοχές όπου υπάρχει το θέμα της απολιγνιτοποίησης, αλλά πιστεύω παρ’ όλες τις χρονοτριβές και τις καθυστερήσεις, ότι το μέλλον μπορεί να είναι ευοίωνο όταν δούμε όλο αυτόν τον σχεδιασμό που υπάρχει να παίρνει σάρκα και οστά. Καταλαβαίνουμε, όμως, και τις καθυστερήσεις, πιστέψτε με ότι το νιώθω και εγώ ο ίδιος καθώς η Μεγαλόπολη από την οποία κατάγομαι έχει αντίστοιχα προβλήματα.
Κυρία συνάδελφε, να σας πω τώρα για το ζήτημα που θέτετε, το οποίο έχει σαφώς μια παιδαγωγική διάσταση και το οποίο απασχολεί ιδιαίτερα την ηγεσία του Υπουργείου Παιδείας. Η συζήτηση για τη μείωση του αριθμού μαθητών ανά τμήμα είναι απολύτως θεμιτή και γνωρίζουμε ότι τα μικρότερα τμήματα -δεν νομίζω ότι υπάρχει κάποιος που μπορεί να το αμφισβητήσει σε αυτήν την Αίθουσα ή και εκτός αυτής- μπορούν να διευκολύνουν το εκπαιδευτικό έργο και να δημιουργήσουν καλύτερες συνθήκες εξατομικευμένης υποστήριξης των μαθητών. 
Θα ήθελα, όμως, να σταθώ αρχικά στα συγκεκριμένα δεδομένα της Περιφερειακής Ενότητας Κοζάνης, στην οποία αναφέρεστε. Σύμφωνα τώρα με τα επίσημα στοιχεία της Περιφερειακής Διεύθυνσης Εκπαίδευσης, το συνολικό μαθητικό δυναμικό της περιοχής διαμορφώνεται φέτος στους δεκαεπτά χιλιάδες είκοσι τέσσερις μαθητές έναντι δεκαεπτά χιλιάδων διακοσίων πενήντα πέντε την προηγούμενη χρονιά, γύρω στα διακόσια άτομα λιγότερα. 
Είναι σημαντικό να αναφέρουμε, όμως, την αύξηση που παρατηρείται σε σύγκριση με πέρυσι στα επαγγελματικά Λύκεια, όπου οι μαθητές αυξήθηκαν από δύο χιλιάδες τριακόσιοι σαράντα εννέα σε δύο χιλιάδες εξακόσιους έναν και αυτό παρεμπιπτόντως νομίζω ότι πρέπει να το επικροτήσουμε, γιατί δείχνει ότι η επένδυση που κάνουμε στην επαγγελματική εκπαίδευση και κατάρτιση αποτελεί μια πραγματική στρατηγική επιλογή για τη βιώσιμη ανάπτυξη της Ελλάδας. Εν προκειμένω, όμως, βλέπουμε ότι οι δημογραφικές μεταβολές δεν επηρεάζουν με τον ίδιο τρόπο όλες τις σχολικές μονάδες και αυτό πρέπει να λαμβάνεται και λαμβάνεται υπ’ όψιν στον εκπαιδευτικό σχεδιασμό. 
Θέλω, επίσης, να αναφέρω κάτι συγκεκριμένο ως προς τη λειτουργία των ολιγομελών τμημάτων. Κατά το τρέχον σχολικό έτος έχουν εγκριθεί στα μέρη σας, κατ’ εξαίρεση, τριάντα τρία ολιγομελή τμήματα στα επαγγελματικά και πρότυπα επαγγελματικά Λύκεια στην περιοχή γενικά της Κοζάνης. Άρα, η διατήρηση μικρότερων τμημάτων, όπου υπάρχουν συγκεκριμένες εκπαιδευτικές ανάγκες, αποτελεί ήδη μέρος της πρακτικής που ακολουθεί το Υπουργείο. Αυτό, βέβαια, δεν υποκαθιστά τη συζήτηση για μια συνολικότερη αλλαγή των ανώτατων ορίων, την οποία έχει θέσει και ο Γενικός Γραμματέας Πρωτοβάθμιας και Δευτεροβάθμιας Εκπαίδευσης, ο κ. Παπαδομαρκάκης, για την οποία θα μιλήσω και στην δευτερολογία. Όμως, είναι μια ένδειξη ότι η αντιμετώπιση των αναγκών των σχολείων δεν γίνεται με έναν ενιαίο και άκαμπτο τρόπο, αλλά υπάρχει ευελιξία. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Η κ. Βέττα έχει τον λόγο για να αναπτύξει τη δευτερολογία της.
ΚΑΛΛΙΟΠΗ ΒΕΤΤΑ: Ακούστε, κύριε Υπουργέ, η ερώτηση που κάνω είναι γενική, αφορά όλη την Ελλάδα. Σαφώς δεν μπορώ να μην αναφερθώ στην Περιφερειακή Ενότητα Κοζάνης και στη δυτική Μακεδονία, γιατί η ρήτρα απολιγνιτοποίησης που έχετε νομοθετήσει μένει κενό γράμμα. Η μετάβαση δεν είναι δίκαιη, είναι μόνο στα χαρτιά δίκαιη και δεν μπορώ παρά να αναφερθώ και σε αυτό. Γιατί η δίκαιη μετάβαση σημαίνει έμπρακτη στήριξη των τοπικών κοινωνιών που ερημώνουν, σημαίνει ισχυρές κοινωνικές υποδομές και σημαίνει ειδική μέριμνα ώστε η δημογραφική συρρίκνωση, τέλος πάντων, να μη γίνεται αφορμή για συμπτύξεις και να γίνει μία ευκαιρία. 
Ωστόσο, όπως σας είπα, η ερώτησή μου αφορά γενικότερα και δεν μας δώσατε πειστικές απαντήσεις γενικά. Γιατί αυτά τα υπεράριθμα τμήματα θεωρώ ότι είναι και αναχρονιστικά και δεν βοηθούν την παιδαγωγική αναβάθμιση ενός σχολείου. Μπορεί κάποια να είναι ολιγομελή, αλλά πάρα πολλά είναι με τριάντα μαθητές και είκοσι εννέα μαθητές. Γίνεται παιδαγωγικό έργο σε τέτοιες τάξεις; Γιατί ζητάτε τα μέγιστα από τους εκπαιδευτικούς, από τους μαθητές, αλλά πώς; Μπορούν να κάνουν θαύματα; Δεν μπορούν να κάνουν θαύματα. 
Και να σας υπενθυμίσω μια πραγματικότητα, ότι η Ελλάδα είναι η προτελευταία στη δημόσια χρηματοδότηση για την παιδεία με δαπάνες 3,3% του ΑΕΠ, ενώ ο μέσος όρος στην Ευρωπαϊκή Ένωση είναι 4,7%. Εδώ τίθεται πραγματικά ένα θέμα αμοιβαιότητας υποχρεώσεων, γιατί από τη μια το κράτος ζητάει πάρα πολλά -και σωστά- από τους εκπαιδευτικούς, τους μαθητές, αλλά εμφανίζεται ανακόλουθο σε αυτές τις δεσμεύσεις. Γιατί γίνεται μία -θα έλεγα, να μου επιτρέψετε- λογιστική διαχείριση των σχολείων. 
Επίσης, δεν μας είπατε τι έγινε με τις δημόσιες δεσμεύσεις του Γενικού Γραμματέα που είπε ότι μπαίνει αυτό το θέμα, είναι στο τραπέζι και θα το λύσουμε κ.λπ.. Να μας πείτε λιγάκι γι’ αυτό. Εγώ θέλω να υπογραμμίσω ότι εδώ δημιουργείται απροκάλυπτα ένα σύστημα δύο ταχυτήτων στη δημόσια εκπαίδευση. Από τη μία τα δημόσια ωνάσεια σχολεία όπου σωστά θεσμοθετείτε έναν μικρό αριθμό -έτσι πρέπει να είναι στα σχολεία- και από την άλλη αυτό το ανώτατο όριο για τα άλλα σχολεία. Τι είναι τα άλλα σχολεία και τους βάζετε να είναι είκοσι εννιά και τριάντα μαθητές; 
Θα ήθελα να πω λίγα πράγματα για τη διεθνή πραγματικότητα, όσο μου επιτρέπει ο χρόνος. Είναι άλλη. Γιατί πρέπει να κοιτάμε και τη διεθνή πραγματικότητα. Λοιπόν, η χώρα μας έχει από τα υψηλότερα νομοθετημένα ανώτατα όρια μαθητών ανά τμήμα στη δευτεροβάθμια εκπαίδευση. Είναι περίπου μέσος όρος είκοσι πέντε μαθητές, μέσος όρος σας λέω, παίρνοντας και υπ’ όψιν τα ολιγομελή που είπατε, ενώ στις άλλες χώρες ο αριθμός είναι δεκαοκτώ, δεκαεννέα. Στις σκανδιναβικές είναι δεκαοκτώ, δεκαεννέα και στις υπόλοιπες είκοσι ένα, είκοσι δύο όπως είναι οι μεσογειακές Ισπανία, Πορτογαλία κ.λπ.. 
Παράλληλα στις περισσότερες ευρωπαϊκές χώρες, για παράδειγμα στην Ιταλία, στην Πορτογαλία, στην Αυστρία, η παρουσία μαθητών με αναπηρία ή ειδικές μαθησιακές δυσκολίες συνεπάγεται αυτόματη μείωση του ανώτατου ορίου του τμήματος κατά τέσσερις έως επτά μαθητές. Όσον αφορά τις νησιωτικές, ορεινές -που έχουμε τέτοιες και εμείς περιοχές- Σουηδία, Φινλανδία, Ισπανία, εφαρμόζονται ειδικά μειωμένα όρια τμημάτων για την αποτροπή της σχολικής διαρροής και τη συγκράτηση του πληθυσμού.
Επαναλαμβάνω, κύριε Υπουργέ, ότι είναι ανάγκη να αναθεωρήσετε αυτήν τη λογιστική αντίληψη για τα σχολεία και να δείτε αυτήν την αδικία απέναντι στους μαθητές, στους εκπαιδευτικούς, που δεν δικαιολογείται. Απαιτούμε να δείτε ένα συγκεκριμένο δεσμευτικό χρονοδιάγραμμα, να μας πείτε σήμερα αν προτίθεστε και πότε να κάνετε αυτήν τη μείωση του αριθμού μαθητών ανά τμήμα και ειδική ρήτρα προστασίας των σχολείων της δυτικής Μακεδονίας. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Βέττα.
Ο κύριος Υπουργός έχει τον λόγο για τη δική του δευτερολογία.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, πρώτα απ’ όλα να επαναλάβω ότι το είπα και στην πρωτολογία μου, ότι ειδικά στην Κοζάνη έχουν εγκριθεί ήδη κατ’ εξαίρεση τριάντα τρία ολιγομελή τμήματα, που σημαίνει ότι οπουδήποτε υπάρχει ανάγκη βρισκόμαστε εδώ για να δώσουμε λύση και χωρίς να έχουμε μια άκαμπτη συμπεριφορά. Και βέβαια το γεγονός ότι αυτά τα έξι χρόνια, τα τελευταία έξι χρόνια, έχουν διοριστεί πενήντα πέντε χιλιάδες μόνιμοι εκπαιδευτικοί δείχνει πραγματικά πόσο μεγάλη βαρύτητα δίνουμε στην εκπαίδευση, και στην πρωτοβάθμια και στη δευτεροβάθμια. 
Τώρα, θα ήθελα να απαντήσω ευθέως στο ερώτημά σας σχετικά με τις δηλώσεις του Γενικού Γραμματέα του Υπουργείου, του κ. Παπαδομαρκάκη. Οι δηλώσεις, κυρία συνάδελφε, εξακολουθούν να ισχύουν. Η μείωση των αριθμών των μαθητών ανά τμήμα έχει τεθεί προς εξέταση και παραμένει βέβαια αντικείμενο επεξεργασίας. Δεν πρόκειται για μια πρόταση που εγκαταλείφθηκε, θα πρέπει όμως να διακρίνουμε την εξέταση μιας σημαντικής μεταρρύθμισης από τη δυνατότητα άμεσης εφαρμογής της. 
Ήδη όμως, όπως σας είπα προηγουμένως, υπάρχει το γεγονός του πολύ μεγάλου αριθμού εκπαιδευτικών που διορίζονται όλα αυτά τα τελευταία χρόνια. Να σας θυμίσω ότι πριν το 2019 οι προσλήψεις ήταν μηδαμινές. Ξεκινήσαμε από το 2020, διορίσαμε δέκα χιλιάδες, στο 2021 δέκα χιλιάδες, δέκα-δέκα για να φτάσουμε τον αριθμό των πενήντα τριών, πενήντα πέντε χιλιάδων -δεν ξέρω, δεν θυμάμαι ακριβώς τον αριθμό- μόνιμων εκπαιδευτικών μόνο αυτά τα έξι χρόνια. Κάτι το οποίο βοηθάει στο να μπορούμε να έχουμε και τα ολιγομελή τμήματα, όπου χρειάζεται και υπάρχει ανάγκη. Όμως, η γενικευμένη μείωση του ανώτατου αριθμού δεν μπορεί να προχωρήσει με μια απλή αλλαγή αριθμητικής πρόβλεψης στο θεσμικό πλαίσιο. 
Και, βέβαια, στο σημείο αυτό να τονίσω ότι δεν υπάρχουν αυτά τα τμήματα των τριάντα παιδιών που αναφέρατε. Είναι είκοσι πέντε ο μάξιμουμ αριθμός που μπορεί κατ’ εξαίρεση να φτάσει στα είκοσι επτά. Άρα, δεν υπάρχουν τμήματα των είκοσι εννέα και τριάντα εκπαιδευτικών. 
Στην πράξη τώρα μας ενδιαφέρει σαφώς η αναδιαμόρφωση του αριθμού των τμημάτων σε ολόκληρη τη χώρα.

Βέβαια, οι απαιτήσεις είναι διαφορετικές. Το αναφέρατε και εσείς. Άλλες είναι οι ανάγκες στη νησιωτική χώρα, άλλες στην ακριτική Ελλάδα, διαφορετικές οι αλλαγές από σχολείο σε σχολείο. Βέβαια, πρέπει και χρειάζεται να συνεκτιμηθούν και τα κτηριολογικά προγράμματα, η διαθεσιμότητα των αναγκαίων αιθουσών, οι ανάγκες σε εκπαιδευτικό προσωπικό και βεβαίως η εξασφάλιση των απαραίτητων πιστώσεων. 
Όλα αυτά, αγαπητή συνάδελφε, καταλαβαίνετε ότι δεν είναι δευτερεύοντα ζητήματα. Είναι προϋποθέσεις για να μπορέσει να γίνει μια μεγάλη μεταρρύθμιση που αφορά ακριβώς και τον αριθμό των μαθητών που μπορούν να είναι σε ένα τμήμα. 
Πρόκειται, λοιπόν, για μια σύνθετη διαδικασία. Μην περιμένετε από εμάς να πούμε αύριο τι θα κάνουμε και μετά να προσπαθούμε να λύνουμε τα προβλήματα που δημιουργούνται από μια απόφαση, γιατί έχουμε μάθει να λειτουργούμε οργανωμένα, με πρόγραμμα, συντεταγμένα, για να βοηθάμε και να δίνουμε λύσεις, όχι να δημιουργούμε καινούργια προβλήματα. 
Επομένως, για να κλείσω, οι δηλώσεις του Γενικού Γραμματέα εξακολουθούν και ισχύουν. Δεν είναι υπεύθυνο, όμως, να ανακοινώσουμε ένα συγκεκριμένο χρονοδιάγραμμα, προτού ολοκληρωθεί όλη η σχετική επεξεργασία, προτού ληφθούν οι συγκεκριμένες αποφάσεις. Όμως, να είστε σίγουροι ότι όταν ολοκληρωθεί αυτή η επεξεργασία και υπάρξουν οριστικές αποφάσεις, οι σχετικές ανακοινώσεις θα γίνουν από το Υπουργείο. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Συνεχίζουμε με την ένατη με αριθμό 72/12-10-2026 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Παρασκευής (Βιβής) Δάγκα προς την Υπουργό Παιδείας, Θρησκευμάτων και Αθλητισμού με θέμα: «Για την απαράδεκτη κατάσταση στο Εργαστήριο Ειδικής Επαγγελματικής Εκπαίδευσης Μαθητών με Προβλήματα Όρασης και Πολλαπλές Αναπηρίες στο Αιγάλεω».
Ορίστε, κυρία συνάδελφε, έχετε τον λόγο. 
ΠΑΡΑΣΚΕΥΗ (ΒΙΒΗ) ΔΑΓΚΑ: Ευχαριστώ, κύριε Πρόεδρε.
Κύριε Υπουργέ, για ακόμα μια χρονιά ερχόμαστε να μιλήσουμε για τα εκρηκτικά προβλήματα που επικρατούν στο ΕΕΕΕΚ Μαθητών με Προβλήματα Όρασης και Πολλαπλές Αναπηρίες στον Δήμο Αιγάλεω. Είναι άλλη μία χρονιά που μπορεί να χτύπησε το κουδούνι έναρξης του νέου σχολικού έτους, παρ’ όλα αυτά ακόμα υπάρχουν παιδιά που είναι αποκλεισμένα και δεν πηγαίνουν στο σχολείο τους, γιατί λόγω των τραγικών ελλείψεων ειδικά σε Ειδικό Βοηθητικό Προσωπικό, ουσιαστικά το σχολείο δεν λειτουργεί με πλήρες ωράριο. 
Γνωρίζετε πολύ καλά, Υπουργέ, ότι στο συγκεκριμένο σχολείο που αυτή τη στιγμή είναι εγγεγραμμένα ογδόντα εννέα παιδιά, ογδόντα εννέα μαθητές και μαθήτριες με πολλαπλές αναπηρίες, μεταξύ αυτών και κινητικές, ένα μεγάλο ποσοστό -πάνω από εξήντα παιδιά- είναι με αμαξίδιο και βέβαια έχουν σοβαρά συνοδά προβλήματα, όπως εγκεφαλική παράλυση, τύφλωση, αυτισμό, σύνδρομα που απαιτούν εξειδικευμένη και συνεχή παρακολούθηση καθ’ όλη τη διάρκεια του σχολικού έτους.
Απέναντι σε αυτές τις ανάγκες, τι έρχεται και λέει το Υπουργείο; Λέει «Καλύπτω τις ανάγκες σε Ειδικό Βοηθητικό Προσωπικό μόλις με επτά», δηλαδή με μία αναλογία ένα άτομο Ειδικό Βοηθητικό Προσωπικό για δεκατρείς μαθητές και μαθήτριες με αυτά τα προβλήματα, με αυτές τις αναπηρίες. 
Όπως καταλαβαίνετε, με βάση και την επιστολή διαμαρτυρίας που σας έχουν καταθέσει αλλεπάλληλες φορές ο Σύλλογος Γονέων και Κηδεμόνων του συγκεκριμένου σχολείου, είναι εκρηκτική η κατάσταση που αντιμετωπίζουν. Είναι εκρηκτική η κατάσταση, ιδιαίτερα αν σκεφτείτε το γεγονός ότι στο συγκεκριμένο σχολείο είχαμε και τον σοβαρό τραυματισμό παιδιού κατά τη διάρκεια της μετακίνησής του προς το σχολείο, όταν έφυγε ο ιμάντας που το κράταγε. Και γι’ αυτό θα μας πείτε ότι δεν είναι αρμοδιότητα του Υπουργείου ο τρόπος με τον οποίο εξασφαλίζεται η ασφαλής δωρεάν μετακίνηση των παιδιών με πολλαπλές αναπηρίες για το σχολείο τους;
 Πολύ δε περισσότερο, που όπως οι ίδιοι τονίζουν για αυτούς τους μαθητές είναι ζωτικής σημασίας η ύπαρξη μόνιμου προσωπικού. Τα παιδιά με πολλαπλές αναπηρίες έχουν απόλυτη ανάγκη να δένονται με τους ανθρώπους που τα φροντίζουν. Η συνεχής εναλλαγή προσώπων κάθε χρόνο ανακόπτει την πρόοδό τους και καθιστά αδύνατη την ουσιαστική τους εξέλιξη. Προφανώς, όπως καταλαβαίνετε, όλα αυτά έχουν αρνητικές συνέπειες στην εξέλιξη και την ανάπτυξή τους. Οι οικογένειες έχουν αναλάβει επί της ουσίας τη φροντίδα τους με τεράστιο ψυχικό και οικονομικό κόστος. 
Εδώ, λοιπόν, το ζήτημα είναι τι προτίθεται να κάνει η Κυβέρνηση για την άμεση κάλυψη όλων των οργανικών κενών σε Ειδικό Βοηθητικό Προσωπικό με μόνιμους διορισμούς, ώστε να λειτουργεί από την πρώτη μέρα έναρξης του σχολικού έτους κανονικά με πλήρες ωράριο και την πρόσληψη όλου του αναγκαίου μόνιμου προσωπικού όλων των ειδικοτήτων.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τη Βουλευτή κ. Δάγκα.
Ορίστε, κύριε Υπουργέ, έχετε τον λόγο για την πρωτολογία σας. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, θα ήθελα να ξεκινήσω αναγνωρίζοντας ότι το ζήτημα που θέτετε για το ΕΕΕΕΚ Μαθητών με Προβλήματα Όρασης και Πολλαπλές Αναπηρίες στο Αιγάλεω είναι και υπαρκτό και σοβαρό. Και σας μιλάω πέραν του θεσμικού ρόλου που έχω σαν Υφυπουργός Παιδείας, και ως γιατρός και κάποιος που είναι πραγματικά πολύ κοντά σε τέτοια προβλήματα. 
Δεν υπάρχει, λοιπόν, κανένας λόγος να το υποβαθμίσουμε. Μιλάμε για μια σχολική μονάδα με ιδιαίτερα αυξημένες ανάγκες, στην οποία φοιτούν, όπως είπατε προηγουμένως, ογδόντα εννιά μαθητές, εκ των οποίων πράγματι οι περισσότεροι από τους εξήντα χρησιμοποιούν αμαξίδιο ή αντιμετωπίζουν κινητικά προβλήματα. Είναι προφανές ότι σε ένα τέτοιο σχολείο οι ανάγκες δεν περιορίζονται στη διδασκαλία. Το είπατε και εσείς στην πρωτολογία σας. Αφορούν την καθημερινή φροντίδα, τη μετακίνηση, τη σίτιση, τη διαρκή υποστήριξη των παιδιών. 
Τώρα, σε ό,τι αφορά τη στελέχωση, σύμφωνα με τα στοιχεία που έχουμε στη διάθεσή μας, στη σχολική μονάδα υπηρετούν δεκαοχτώ εκπαιδευτικοί, εκ των οποίων οι δεκαεπτά είναι μόνιμοι. Αυτό ουσιαστικά είναι μια απάντηση σ’ αυτό που λέτε για τη συνεχή αλλαγή στους εκπαιδευτικούς. Υπάρχουν κάποιοι μόνιμοι εκπαιδευτικοί για τους οποίους θα συμφωνήσουμε ότι δεν είναι αρκετοί και δεν είναι όσοι θα θέλαμε, αλλά υπάρχει αυτή η σταθερά που είπατε και θέλουμε να υπάρχει σε μια σχολική δομή, πόσω μάλλον στη συγκεκριμένη. 
Υπηρετούν, επίσης, μέλη Ειδικού Εκπαιδευτικού και Ειδικού Βοηθητικού Προσωπικού, τέσσερις μόνιμοι και τέσσερις αναπληρωτές, τέσσερις ΕΕΠ ΠΕ25, τρεις ΕΕΠ ΠΕ30, ενώ υπηρετούν και ΠΕ21, ΠΕ23 και ΠΕ29.
Φυσικά, θα επαναλάβω για άλλη μια φορά ότι η σημερινή στελέχωση δεν επαρκεί. Τα στοιχεία δείχνουν ότι υπάρχουν ανάγκες και εξακολουθούν να απαιτούν αντιμετώπιση. Ακριβώς γι’ αυτό και η ενίσχυση του συγκεκριμένου σχολείου και για την επόμενη φάση προσλήψεων θα τεθεί σε απόλυτη προτεραιότητα στον προγραμματισμό. 
Στις αρχές, λοιπόν, του Νοεμβρίου προγραμματίζεται η τρίτη φάση προσλήψεων αναπληρωτών. Θα καταβάλουμε κάθε προσπάθεια, ώστε μέσα απ’ αυτή τη διαδικασία να ενισχυθεί η στελέχωση του σχολείου και να βελτιωθούν οι συνθήκες λειτουργίας. Μπορώ να σας διαβεβαιώσω ότι έχουμε σαφή εικόνα της σοβαρότητας του προβλήματος και θα επιδιώξουμε την αντιμετώπισή του με ιδιαίτερη προτεραιότητα. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Η Βουλευτής κ. Δάγκα έχει τον λόγο για να αναπτύξει τη δευτερολογία της.
Ορίστε, κυρία συνάδελφε, έχετε τον λόγο. 
ΠΑΡΑΣΚΕΥΗ (ΒΙΒΗ) ΔΑΓΚΑ: Δηλαδή, μας λέτε, κύριε Υπουργέ, ότι τα παιδιά θα περιμένουν τα μέσα Νοέμβρη για να μην έχουν και την πλήρη κάλυψη; Διότι εμείς αναφερόμαστε στο Ειδικό Βοηθητικό Προσωπικό -και το τονίζω, Υπουργέ- που η πλειοψηφία του είναι αναπληρωτές. Εξάλλου, το ομολογείτε και εσείς όταν λέτε για την τρίτη φάση των προσλήψεων των αναπληρωτών. Θα περιμένουν, λοιπόν, τα μέσα Νοέμβρη, για να μπορέσουν να πάνε κανονικά στο σχολείο τους με πλήρες ωράριο. Και αν πάνε! Διότι, όπως καταλαβαίνετε, για να λειτουργήσει με ασφάλεια το συγκεκριμένο σχολείο καλύπτοντας τις αυξημένες ανάγκες των παιδιών με πολλαπλές αναπηρίες, χρειάζονται είκοσι άτομα Ειδικό Βοηθητικό Προσωπικό. Είκοσι άτομα! 
Ξέρετε, είναι πάρα πολύ μεγάλη η ευθύνη, κύριε Υπουργέ, για το Ειδικό Βοηθητικό Προσωπικό, γι’ αυτόν τον εργαζόμενο και την εργαζόμενη που πάει εκεί στο σχολείο, να ξέρουν ότι θα τραφούν με ασφάλεια. Είναι πολύ μεγάλη υπόθεση, Υπουργέ, ο γονιός που στέλνει το παιδί του στο σχολείο και που βλέπει την εξέλιξή του, σε αντίθεση με τα διάφορα ιδιωτικά ΚΔΑΠ, ΑΜΕΑ, κλπ, να γνωρίζει ότι το παιδί θα πάει και θα φύγει με ασφάλεια από τον χώρο του σχολείου. Και, βέβαια, κάνουν τιτάνια προσπάθεια και το Ειδικό Εκπαιδευτικό και το Ειδικό Βοηθητικό Προσωπικό για να ανταποκριθούν στις αυξημένες ανάγκες όλοι τους. 
Όμως, ξέρετε, αυτή τη στιγμή πρέπει να πείτε τι θα κάνετε συγκεκριμένα με βάση τις συγκεκριμένες ανάγκες που υπάρχουν στη σχολική μονάδα. Εδώ καταγγέλλουν οι γονείς ότι τους κόψατε τις θεραπείες για τη λογοθεραπεία. Ξέρετε ότι η λογοθεραπεία σ’ αυτά τα παιδιά δεν έχει να κάνει μόνο με το αν θα μιλήσουν. Έχει να κάνει και με το αν θα μπορέσουν να προσλάβουν την τροφή χωρίς να κινδυνεύουν με πνιγμό και άλλα.

Θα έπρεπε να συζητάμε σήμερα, τον εικοστό πρώτο αιώνα, το 2026, με τέτοια ανάπτυξη της επιστήμης της τεχνολογίας, για το σχολείο που έχουν ανάγκη αυτά τα παιδιά, στελεχωμένο με όλο το μόνιμο, προσωπικό -ειδικό, εκπαιδευτικό και βοηθητικό-, με όλες τις αναγκαίες ειδικότητες, εξειδικευμένες για τις ανάγκες τους, με ένα σύγχρονο σχολικό κτήριο που να είναι προσαρμοσμένο στις δικές τους ανάγκες και όχι όπως στον Δήμο του Αιγάλεω που είναι σε όροφο ορισμένες αίθουσες και μάλιστα με τις πρόσφατες φθορές δεν υπάρχει ούτε ο ανελκυστήρας που φτιάχτηκε. Μιλάμε για ένα σχολείο που θα έχει αίθουσες ξεχωριστές για λογοθεραπεία, για εργοθεραπεία, για φυσικοθεραπεία, για όλα αυτά που έχουν ανάγκη τα παιδιά και προφανώς με όλα τα αναγκαία εργαλεία. 
Εδώ, Υπουργέ, πέρυσι που συζητάγαμε την αντίστοιχη εκρηκτική κατάσταση που υπάρχει στο ΕΕΕΕΚ του Δήμου Αιγάλεω, μας λέγατε για τους φορητούς απινιδωτές και αυτοί δεν έχουνε πάει στα σχολεία, πόσο μάλλον σε ένα ειδικό σχολείο όπως αυτό, που τους χρειάζεται και χρειάζεται και αντίστοιχη εκπαίδευση του προσωπικού για να τους χειριστεί. 
Άρα, το θέμα είναι ότι με βάση τις κατευθύνεις της Ευρωπαϊκής Ένωσης που ακολουθείτε -όχι μόνο η δική σας Κυβέρνηση, αλλά όλες διαχρονικά οι κυβερνήσεις- στο όνομα της λεγόμενης συμπεριληπτικότητας, έρχεστε και «στραγγίζετε» κυριολεκτικά την ειδική αγωγή. 
Και όχι μόνο αυτό, αλλά έρχεστε και βαθύνατε ακόμα περισσότερο την εμπορευματοποίηση των αναγκών των παιδιών στην ειδική αγωγή, στη θεραπεία, στην αποκατάσταση, στην κοινωνική ένταξη, αν και θα μπορούσανε με βάση τα σημερινά εργαλεία της επιστήμης και της τεχνολογίας να κάνουνε ορισμένα βήματα.
Πολύ δε περισσότερο, συνολικά η Κυβέρνηση με την πολιτική της δεν απαντάει στην κύρια αγωνία που έχουνε αυτή τη στιγμή οι γονείς. Και η αγωνία είναι όταν οι ίδιοι δεν θα βρίσκονται στη ζωή, τι θα γίνει με τα παιδιά τους. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Δάγκα. 
Τον λόγο έχει για τη δευτερολογία του ο κύριος Υπουργός. 
Ορίστε, κύριε Υπουργέ.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, θέλω να επισημάνω κάτι. Το γεγονός ότι αναγνωρίζουμε -και εγώ προσωπικά το έκανα στην πρωτολογία μου- τις ελλείψεις σε μια συγκεκριμένη σχολική μονάδα δεν νομίζω ότι πρέπει να σας κάνει να μπείτε σε γενικεύσεις και να αναιρείτε την προσπάθεια η οποία έχει γίνει όλα τα τελευταία χρόνια, ειδικά στην ενίσχυση της ειδικής αγωγής. Γιατί νομίζω ότι είμαστε η πρώτη Κυβέρνηση που πραγματικά έχει σκύψει πάνω στο συγκεκριμένο θέμα και αυτό το δείχνουν οι αριθμοί και τα αποτελέσματα. Χωρίς αυτό να σημαίνει, βέβαια, ότι είμαστε πλήρως ικανοποιημένοι. Υπάρχουν πολλά προβλήματα. Τα αναγνωρίζουμε, αλλά με τις πράξεις μας, με τις ενέργειές μας δείχνουμε ότι δεν κλείνουμε τα μάτια, δεν εθελοτυφλούμε, αλλά προσπαθούμε να δίνουμε λύσεις. Και αυτή η προσπάθεια αποτυπώνεται με συγκεκριμένα στοιχεία τα οποία θα σας πω αμέσως τώρα. 
Στη Διεύθυνση Δευτεροβάθμιας Εκπαίδευσης της Γ΄ Αθήνας, στην οποία αναφερόμαστε και όπου βρίσκεται και το Αιγάλεω, από το 2020 έως το 2026 έχουν πραγματοποιηθεί 762 μόνιμοι διορισμοί εκπαιδευτικών, εκ των οποίων οι 225 στην ειδική αγωγή, αριθμός που παλιότερα δεν μπορούσε κάποιος καν να φανταστεί. Μόνο κατά το τρέχον σχολικό έτος, στην ίδια περιοχή, έχουν πραγματοποιηθεί 450 προσλήψεις αναπληρωτών εκπαιδευτικών, με τις 154 από αυτές να είναι πάλι στην ειδική αγωγή. 
Πρόκειται, λοιπόν, για μια προσπάθεια που συνδυάζεται με την πολιτική περιορισμού των αποσπάσεων, γι’ αυτόν τον λόγο και έχουμε τρέξει τόσες χιλιάδες μόνιμες προσλήψεις από το 2020 έως το 2026, ώστε οι περισσότεροι εκπαιδευτικοί να μένουν στις σχολικές μονάδες και να στηρίζουν την καθημερινή εκπαιδευτική διαδικασία. 
Θεωρώ ότι η έμφαση που έχουμε δώσει -το ανέφερα και προηγουμένως- στην ειδική αγωγή δεν μπορεί να αμφισβητηθεί. Το μαρτυρούν άλλωστε και οι πολιτικές μας, όπως η ίδρυση 3.448 νέων τμημάτων ένταξης σε δημόσιες σχολικές δομές σε όλη την επικράτεια, αριθμός που κανείς δεν μπορούσε να φανταστεί εφτά χρόνια πριν. 
Αυτό, βέβαια, δεν σημαίνει, το είπα και το επαναλαμβάνω, ότι μπορούμε να θεωρούμε ότι πρέπει να επαναπαυόμαστε. Όμως, προτεραιότητά μας είναι κάθε παιδί με αναπηρία ή ειδικές εκπαιδευτικές ανάγκες να έχει ίση πρόσβαση στη γνώση και να απολαμβάνει εξίσου το σχολικό περιβάλλον. Γι’ αυτό και στην περίπτωση του ΕΕΕΕΚ Αιγάλεω δεν πρόκειται να αρκεστούμε μόνο στην παράθεση των προσλήψεων που ήδη έχουν πραγματοποιηθεί. Το συγκεκριμένο πρόβλημα -το είπα και στην πρωτολογία μου- μας απασχολεί και θα εντείνουμε την προσπάθειά μας για την αντιμετώπισή του με πρώτο χρονικό ορίζοντα την τρίτη φάση των προσλήψεων στις αρχές του Νοεμβρίου, λίγες μέρες μόλις από σήμερα. 
Η ενίσχυση, λοιπόν, της ειδικής αγωγής, όπως καταλαβαίνετε- και όσοι δεν το έχουν ζήσει πρέπει να το καταλάβουν-, είναι μια διαρκής προσπάθεια και αυτή η προσπάθεια οφείλει να αποτυπώνεται τελικά εκεί που υπάρχει η μεγαλύτερη ανάγκη, στην καθημερινή λειτουργία των σχολείων και στην υποστήριξη των μαθητών μας. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Ολοκληρώνουμε τον κύκλο των ερωτήσεων προς την Υπουργό Παιδείας με την τρίτη με αριθμό 69/12-10-2026 επίκαιρη ερώτηση δευτέρου κύκλου του Βουλευτή Μαγνησίας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Βασίλειου Μεταξά προς την Υπουργό Παιδείας, Θρησκευμάτων και Αθλητισμού με θέμα: «Άμεση ανάκληση της συγχώνευσης των τμημάτων της Α΄ και Γ΄ τάξης του 14ου Δημοτικού Σχολείου Βόλου».
Κύριε συνάδελφε, έχετε τον λόγο. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε. 
Το 14ο Δημοτικό Σχολείο Βόλου είναι ένα από τα πολλά σχολεία όπου η Κυβέρνηση προχωράει σ’ αυτό το αντιπαιδαγωγικό και απαράδεκτο μέτρο των συγχωνεύσεων και της δημιουργίας των τμημάτων των είκοσι πέντε μαθητών, χωρίς να παίρνει υπόψη τις ανάγκες των παιδιών και ένα σχολείο όπου πραγματικά έχουν καταρριφθεί τα κούφια επιχειρήματα της Κυβέρνησης -δημογραφικό και τα λοιπά- που προσπαθεί πίσω απ’ αυτά να κρύψει ότι ο βασικός στόχος της είναι η εξοικονόμηση, γιατί ακριβώς αντιμετωπίζει τις μαθησιακές αναπτυξιακές ανάγκες των παιδιών ως κόστος. 
Τι ωραία πονηριά κάνατε εκεί, λοιπόν, κύριε Υπουργέ; Για να τα ακούει και ο κόσμος, θα αναφερθώ μόνο στο παράδειγμα της Α΄ Δημοτικού, λόγω χρόνου, αλλά τα ίδια κάνετε και στην Γ΄ Δημοτικού. Η διεύθυνση του σχολείου έχει στείλει αίτημα από τα τέλη Μαΐου του 2026 στην Πρωτοβάθμια Εκπαίδευση ώστε στο 14ο και το συστεγαζόμενο 19ο σχολείο να υπάρξουν τρία τμήματα της Α΄ τάξης εξαιτίας των μετεγγραφών και των μαθητών οι οποίοι πρόκειται να μπουν στο σχολείο. Η απάντηση της Πρωτοβάθμιας είναι αρνητική. 
Πονηριά νούμερο δύο. Μετράτε τις εγγραφές των μαθητών ως χρόνο μάλιστα έγκρισης της λειτουργικότητας του σχολείου τη 18η Ιουνίου, και μετράτε μάλιστα σύνολο και στα δύο σχολεία είκοσι τρεις και είκοσι δύο μαθητές, ενώ μία μέρα αργότερα, όλως τυχαίως το myschool εμφανίζει άλλους πέντε μαθητές, που με δική σας υπαιτιότητα δεν εμφανίζονταν μέχρι τα τότε και εξαιτίας πάλι δικής σας υπαιτιότητας δίνετε μετεγγραφές σε επιπλέον μαθητές την 1η Σεπτέμβρη, με αποτέλεσμα στα δύο τμήματα τελικά να υπάρχουν πενήντα πέντε μαθητές. 
Ο στόχος σας φυσικά εξαρχής ήταν ποιος; Ήταν να μειώσετε και να υποβαθμίσετε το 14ο Δημοτικό σε δεκαθέσιο αντί για δωδεκαθέσιο. Γιατί; Για να εξοικονομήσετε κόστος, για να εξοικονομήσετε χρήματα. Και τι κάνατε; Τους υπόλοιπους μαθητές τους διώξατε από το σχολείο, δηλαδή τους επιβάλατε αλλαγή σχολικού περιβάλλοντος. 
Είναι αστεία τα όσα ακούγονται και τα όσα λένε η Πρωτοβάθμια Εκπαίδευση και η Περιφερειακή Διεύθυνση Εκπαίδευσης στον Βόλο, που δεν θέλουν βέβαια να τα πούνε στον Σύλλογο Γονέων. Αυτούς αρνείστε να τους συναντήσετε και αρνείστε να απαντήσετε σε υπομνήματα που σας έχουν στείλει εδώ και έναν μήνα στο Υπουργείο, γιατί ακριβώς έχουν καταρρίψει τα επιχειρήματά σας. 
Τα αστεία επιχειρήματα περί υποβάθμισης δήθεν της λειτουργικότητας και όχι της οργανικότητας του σχολείου, που όλοι ξέρουμε τι σημαίνει αυτό -θεωρείτε τους καθηγητές υπεράριθμους-, καταρρίπτονται από την ίδια την πραγματικότητα και τα κατέρριψαν και οι γονείς και μέσα από τον αγώνα τους. 
Αλήθεια, αφού υπάρχουν οι καθηγητές και υπάρχουν οι αίθουσες, γιατί δεν λειτουργούν τα τμήματα έτσι όπως πρέπει, με βάση τις παιδαγωγικές αναπτυξιακές ανάγκες των μαθητών και διώχνετε παιδιά από το σχολείο της γειτονιάς τους με αλλαγή σχολικού περιβάλλοντος; 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Βασίλειο Μεταξά. 
Ο κύριος Υπουργός έχει τον λόγο για την πρωτολογία του.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, επειδή αναφέρατε τρεις φορές, αν δεν κάνω λάθος, τη λέξη «εξοικονόμηση», δεν νομίζω ότι μπορείτε να αναφέρετε αυτή τη λέξη σε μια Κυβέρνηση που από το 2020 έως το 2026 -το ακούσατε, το είπα και στις προηγούμενες ερωτήσεις και ήσασταν εδώ μπροστά- έχουμε προχωρήσει σε πενήντα τρεις χιλιάδες προσλήψεις μόνιμου εκπαιδευτικού προσωπικού.


Αυτό είναι κάτι για το οποίο δεν υπάρχει κανένα προηγούμενο. Είμαστε η πρώτη Κυβέρνηση που δείχνουμε ότι για εμάς τα σχολεία και η εκπαίδευση αποτελούν απόλυτη προτεραιότητα. Θα προσθέσω, βέβαια, και τον χώρο της υγείας. 
Επομένως, όχι μόνο δεν υπάρχει εξοικονόμηση, αλλά το αντίθετο. Προσπαθούμε, με το παραπάνω, να βοηθούμε όσο μπορούμε και την πρωτοβάθμια και τη δευτεροβάθμια εκπαίδευση και την ειδική αγωγή και αυτό, βέβαια, το λένε οι αριθμοί. Δεν χρειάζεται να το πω εγώ ή οποιοσδήποτε άλλος. 
Κατανοώ -επειδή αναφέρετε ένα συγκεκριμένο θέμα- ότι όταν αλλάζει η οργάνωση ενός σχολείου δημιουργούνται εύλογα ερωτήματα και ανησυχίες για τους γονείς και αυτές τις ανησυχίες οφείλουμε να τις αντιμετωπίζουμε με συγκεκριμένες απαντήσεις. 
Ας δούμε, λοιπόν, τι συνέβη στο 14ο Δημοτικό Σχολείο Βόλου. Σύμφωνα με την αρμόδια Διεύθυνση Πρωτοβάθμιας Εκπαίδευσης Μαγνησίας, δεν υπήρξε απόφαση συγχώνευσης υφιστάμενων τμημάτων της Α΄ και της Γ΄ τάξης. Η λειτουργικότητα του σχολείου για το σχολικό έτος 2026-2027 καθορίστηκε ως δεκαθέσια, με βάση το μαθητικό δυναμικό και την προβλεπόμενη διαδικασία προγραμματισμού, η οποία ολοκληρώθηκε τον Ιούλιο. 
Θα σας εξηγήσω πώς προέκυψε αυτή η διαμόρφωση: Το 14ο Δημοτικό συστεγάζεται με το 19ο Δημοτικό Σχολείο Βόλου. Σύμφωνα με το ισχύον θεσμικό πλαίσιο, τα συστεγαζόμενα σχολεία αντιμετωπίζονται ενιαία κατά τη διαδικασία των εγγραφών. Στην Α΄ τάξη εγγράφηκαν, συνολικά, σαράντα τέσσερις μαθητές, οι οποίοι κατανεμήθηκαν ισομερώς στα δύο σχολεία, δηλαδή, είκοσι δύο μαθητές στο καθένα. Στη συνέχεια, εγκρίθηκαν δύο ακόμη μετεγγραφές προς το 14ο Δημοτικό, με αποτέλεσμα το τμήμα της Α΄ τάξης να διαμορφωθεί στους είκοσι τέσσερις μαθητές. Αντίστοιχα, στη Γ΄ τάξη το μαθητικό δυναμικό διαμορφώθηκε στους είκοσι πέντε μαθητές με τη λειτουργία ενός τμήματος. Και θυμίζω, ότι το ισχύον πλαίσιο προβλέπει ως ανώτατο αριθμό τους είκοσι πέντε μαθητές ανά τμήμα. 
Τώρα, ως προς τις μετακινήσεις μαθητών που αναφέρετε: Με την έναρξη της σχολικής χρονιάς η διεύθυνση του 14ου Δημοτικού Σχολείου Βόλου αποδέχτηκε εκπρόθεσμες εγγραφές και μετεγγραφές μαθητριών και μαθητών, ενώ σε άλλες σχολικές μονάδες προωθήθηκαν με απόφαση της ΔΠΕ Μαγνησίας, μαθητές και μαθήτριες των οποίων οι γονείς και οι κηδεμόνες είχαν υποβάλει αίτημα μετεγγραφής στη Διεύθυνση του 14ου Δημοτικού Σχολείου Βόλου και βρίσκονταν σε εξέλιξη. 
Αντιλαμβάνομαι ότι τέτοιες αλλαγές μπορούν να προκαλέσουν αναστάτωση στις οικογένειες. Το είπα και στην αρχή της τοποθέτησής μου. Όμως, οφείλουμε να διαχωρίζουμε αυτήν την πραγματική δυσκολία από το ζήτημα της νομιμότητας και της αιτιολόγησης των διοικητικών αποφάσεων που προέρχονται από κεντρική απόφαση του Υπουργείου. Και τα συγκεκριμένα στοιχεία δείχνουν ότι η λειτουργικότητα του σχολείου προέκυψε μέσα από την καταγραφή του μαθητικού δυναμικού και την εφαρμογή των προβλεπόμενων διαδικασιών από τα σχολεία και τη Διεύθυνση. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Ο Βουλευτής κ. Μεταξάς Βασίλειος έχει τον λόγο για να αναπτύξει τη δευτερολογία του. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Κύριε Πρόεδρε, τι να πω; Τι δευτερολογία να κάνω αφού αυτά τα είπα ήδη στην πρωτολογία; 
Κύριε Υπουργέ, σας δώσανε ένα ραβασάκι και ήρθατε και το διαβάσατε χωρίς καν να ακούσετε τι είπα. Τι μας είπατε; Τις πονηριές που κάνατε μας είπατε. Αυτά μας είπατε. Μας τα περιγράψατε, αλλά τα απάντησα πριν.
Ορίσατε ως ημερομηνία έναρξης υπολογισμού του χρόνου έγκρισης της λειτουργικότητας του σχολείου τη 18η Ιουνίου, παρότι η Διεύθυνση του σχολείου σάς είχε ενημερώσει ήδη από τις 28 Μαΐου -δύο μήνες πριν- ότι πρόκειται να γίνουν αυτές οι μετεγγραφές, αυτές οι εγγραφές που τις βγάλατε μετά υπεράριθμες και τους βγάλατε εκτός και όλα τα υπόλοιπα τα οποία είπατε, τα οποία είναι πονηριές. Διότι γνωρίζατε από τα τέλη Μαΐου ότι τα τμήματα της Α΄ τάξης στο 14ο και το 19ο σχολείο θα έχουν πενήντα πέντε μαθητές, αλλά εσείς ντε και σώνει -που λέει και ο λαός- θέλατε να κάνετε εικοσιπεντάρια τμήματα -αυτό θέλατε να κάνετε- και να υποβαθμίσετε το σχολείο από δωδεκαθέσιο σε δεκαθέσιο. Αυτή είναι η εξοικονόμηση, κύριε Υπουργέ. Και μην πείτε πάλι το ραβασάκι, απαντήστε σ’ αυτό. 
Όμως, επαναλαμβάνω, αυτά τα επιχειρήματα δεν τα λέτε, δεν μπορείτε να τα αντιμετωπίσετε και γι’ αυτό και αρνείστε να συναντηθείτε και με τους συλλόγους γονέων που έχουν κάνει κινητοποιήσεις στην πρωτοβάθμια και τους αντιμετωπίζετε ως εγκληματίες. Γιατί; Γιατί δεν έχετε επιχειρήματα. 
Τι μας είπατε; «Απόλυτη προτεραιότητα είναι η ασφάλεια και η παιδαγωγική ανάπτυξη των μαθητών». Κάπως έτσι δεν το είπατε; Αλήθεια, αφού είναι αυτή η απόλυτη προτεραιότητά σας, γιατί δεν εφαρμόζετε ακόμα και τους δικούς σας κουτσουρεμένους νόμους; Η Υπουργική Απόφαση 2360/2023 της δικής σας Κυβέρνησης λέει ότι ανώτατο όριο μαθητών ανά αίθουσα θα είναι ένα άτομο ανά 1,5 τ.μ.. Μάλιστα, η συγκεκριμένη απόφαση γράφει «Η εφαρμογή αυτών των προβλέψεων είναι υποχρεωτική καθώς απορρέει από κανονισμούς που σχετίζονται με την προστασία της ζωής και της υγείας όσων φοιτούν και εργάζονται στις σχολικές μονάδες». Εικοσιπεντάρι τμήμα και ένας καθηγητής -εκτός αν δεν είναι άτομο ο δάσκαλος- είναι 39 τ.μ. αίθουσα. Δεν υπάρχουν τέτοιες αίθουσες στο σχολείο. 
Σας ενδιαφέρει η ασφάλεια των μαθητών; Καταργείτε δικό σας νόμο και παρανομείτε με βάση δικούς σας νόμους. Αυτό είναι που μας λέτε ότι είναι απόλυτη προτεραιότητά σας οι ανάγκες των μαθητών; Μία αίθουσα υπάρχει στα όρια αυτών των τετραγωνικών, άρα από τα δύο τμήματα που έχετε κάνει εικοσιπεντάρια μόνο το ένα μπορεί να πάει εκεί. Και μάλιστα, με βάση άλλη δική σας εγκύκλιο, δεν μπορεί να πάει το συγκεκριμένο τμήμα εκεί, καθώς υπάρχουν παιδιά με ειδικές αναπτυξιακές ανάγκες και με προβλήματα υγείας, τα οποία πρέπει να είναι πλησίον -όπως λέει η δική σας εγκύκλιος- στη σχολική νοσηλεύτρια. Αυτή είναι η τήρηση της δικής σας νομιμότητας; 
Αυτά όλα έχουν καταρριφθεί προ πολλού από τον Σύλλογο Γονέων και από τους αγώνες που έχει κάνει με τη στήριξη δεκάδων φορέων του νομού. Όμως, εσείς είστε εκεί, στοχοπροσηλωμένοι στην απαράδεκτη εγκληματική πολιτική σας, γιατί δεν σας ενδιαφέρουν αυτά τα «έξτρα» παιδιά, όπως τα ονομάζετε, λες και είναι σακιά, σακιά που τα στοιβάζετε στο ένα φορτηγό και ό,τι δεν χωράει, θα πάτε να το βάλετε στο διπλανό φορτηγό. Έτσι αντιμετωπίζετε τα παιδιά μας. 
Αυτά τα παιδιά λοιπόν, αυτά τα πέντε παιδιά, τα έχετε πετάξει έξω από το σχολείο τους, έξω από τους φίλους τους, από τον κοινωνικό τους περίγυρο. Σας ενδιαφέρει η ανάπτυξή τους; Προφανώς όχι, γιατί και αυτά είναι κόστος για εσάς και έτσι τα αντιμετωπίζετε ως νούμερα, ως σακιά, τα οποία τα βάζετε απλά σε ένα διπλανό φορτηγό. 
Πάρτε μέτρα, φέρτε πίσω τα παιδιά και πάρτε πίσω και τις συγχωνεύσεις! 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μεταξά. 
Ο κύριος Υπουργός έχει τον λόγο για τη δευτερολογία του. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Πραγματικά, λυπάμαι, γιατί πρώτη φορά ακούω συνάδελφο να αναφέρεται στα παιδιά σαν «σακιά». 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Εσείς τα αντιμετωπίζετε έτσι. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Δεν έχω ξανακούσει ποτέ αυτή τη λέξη! Πραγματικά λυπάμαι. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Αφήστε τις πονηριές! 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Φαντάζομαι θα το πάρετε πίσω. Θα το πάρετε πίσω. Πραγματικά, λυπάμαι πάρα πολύ που αναφέρεστε έτσι σε παιδιά. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Πάτε να κάνετε τις ίδιες πονηριές. Ντροπή σας που τα αντιμετωπίζετε έτσι. 
ΠΡΟΕΔΡΕΥΩΝ (Πάρις Κουκουλόπουλος): Παρακαλώ, κύριε συνάδελφε, αφήστε τον Υπουργό να απαντήσει.  
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Είμαστε όλοι γονείς και έχετε αναφέρει πέντε φορές τη λέξη «σακιά» για τα παιδιά.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ντροπή σας!
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Μας ακούει ο κόσμος. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Είστε υποκριτής. Είναι υποκρισία αυτό που κάνετε και είναι πολύ βρώμικη υποκρισία.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Σας παρακαλώ να προσέχετε με τι τρόπο μιλάτε απέναντι στον ελληνικό λαό και με τι τρόπο απευθύνεστε στα παιδιά μας. Γιατί έχουμε παιδιά κι εγώ λυπάμαι πράγματι για το πώς μιλάτε και αυτοί που δείχνουν…
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Αφήστε την προπαγάνδα και απαντήστε! 
ΠΡΟΕΔΡΕΥΩΝ (Πάρις Κουκουλόπουλος): Παρακαλώ κύριε συνάδελφε, νομίζω είναι κατανοητό το τι είπατε.  
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Επειδή καταλαβαίνει το λάθος του δεν μπορεί να με αφήσει να μιλήσω. Το καταλαβαίνω εγώ αυτό, καταλαβαίνω την ευαισθησία σας. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Θα τα βάλετε στο διπλανό φορτηγό; Έτσι τα αντιμετωπίζετε!
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Εγώ είμαι σίγουρος ότι μετά θα αναιρέσετε. Εμείς δείχνουμε την ευαισθησία μας πραγματικά. Είμαστε δίπλα στους συλλόγους γονέων, μιλάμε μαζί τους, ακούμε τα προβλήματά τους, είμαστε ευέλικτοι. 
Όμως, έρχεστε εδώ να μας πείτε τι; Γιατί είμαστε νόμιμοι; Αυτό ήρθατε να μας πείτε αυτή τη στιγμή. Εσείς έχετε γράψει πέντε πράγματα στο χαρτί σας και τα επαναλαμβάνετε, προφανώς χωρίς καν να με έχετε ακούσει, προηγουμένως. 
Σας μίλησα για τα δύο τμήματα της Α΄ τάξης που έχουν από είκοσι δύο μαθητές το καθένα από αυτά. Μιλήσαμε για τις μετεγγραφές που έγιναν στην μία τάξη που έφτασε στους είκοσι τέσσερις και για τη Γ΄ τάξη που έφτασε τους είκοσι πέντε που είναι το ανώτατο όριο. 
Και λέτε τι; Ότι τα επιπλέον παιδιά θεωρούνται σακιά, που γίνανε είκοσι πέντε; Λυπάμαι, εγώ αυτή την έκφραση κάνω ότι δεν την ακούω και θεωρώ ότι την είπατε εν τη ρύμη του λόγου σας. Κατανοώ τους προβληματισμούς σας. Θα ασχοληθούμε με την αρμόδια διεύρυνση. 
Επειδή όμως είναι περιορισμένος ο χρόνος, δεν θέλω να αφήσω αναπάντητα και δύο θέματα που είπατε, για τις συνθήκες της διδασκαλίας και την ασφάλεια του σχολικού κτιρίου. Γιατί ασφαλώς δεν αρκεί ένα τμήμα να πληροί το προβλεπόμενο αριθμητικό όριο μαθητών, το οποίο τηρείται σε αυτή τη συγκεκριμένη περίπτωση. Πρέπει να εξετάζουμε και τις συνθήκες που γίνεται μάθημα. 
Ως προς το εκπαιδευτικό προσωπικό, γνωρίζουμε ότι το σχολείο διαθέτει την αναγκαία στελέχωση σε ειδικότητες για την κάλυψη των εκπαιδευτικών και υποστηρικτικών αναγκών των μαθητών. Νομίζω αυτό δεν το αμφισβητεί κανείς και δεν το είπατε ούτε εσείς. 
Θέλω όμως να αναφερθώ και πιο συγκεκριμένα και στο θέμα της πυρασφάλειας, γιατί πρόκειται για ένα θέμα το οποίο δεν επιδέχεται εφησυχασμό. Στις 5 και 6 Οκτωβρίου ο διευθυντής του σχολείου ενημέρωσε εγγράφως τις αρμόδιες υπηρεσίες του Δήμου Βόλου για τις ενέργειες συντήρησης και αναγόμωσης των πυροσβεστήρων, οι οποίες είχαν καθυστερήσει με ευθύνη της αρμόδιας εταιρείας. Οι πυροσβεστήρες συντηρήθηκαν, αναγομώθηκαν και επανατοποθετήθηκαν στους χώρους του σχολείου. 
Στις 12 Οκτωβρίου επίσης να σας πω ότι διαβιβάστηκαν στις σχολικές μονάδες οδηγίες για την εφαρμογή μέτρων πολιτικής προστασίας και πολιτικής άμυνας, με την υποχρέωση να ενημερώσουν την αρμόδια διεύθυνση για τις ενέργειές τους. Η Διεύθυνση Πρωτοβάθμιας Εκπαίδευσης Μαγνησίας έχει καταστήσει σαφές ότι όπου δεν υπάρχει η προβλεπόμενη ανταπόκριση θα υπάρχουν και τα αναγκαία μέτρα συμμόρφωσης. 
Γιατί για εμάς, κύριε συνάδελφε, η ασφάλεια των μαθητών απαιτεί διαρκή έλεγχο, συντήρηση και έγκαιρη αντιμετώπιση. Και αυτός είναι ο στόχος των ενεργειών μας, να διασφαλίζεται η ομαλή και ασφαλής λειτουργία του σχολείου, και με προσωπικό, και με τις κατάλληλες αίθουσες και πάντα να κάνουμε τις απαραίτητες παρεμβάσεις όπου χρειάζεται, τηρώντας πάντα τη νομιμότητα. 
Σας ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Υπουργέ. 
Ολοκληρώσαμε τον κύκλο των ερωτήσεων προς την Υπουργό Παιδείας. 
Κύριοι συνάδελφοι, δεν θα συζητηθούν κατόπιν συνεννόησης έξι επίκαιρες ερωτήσεις: οι τρεις απευθύνονται προς τον Υπουργό Εθνικής Οικονομίας και Οικονομικών και οι τρεις προς τον Υπουργό Υγείας. 
Συγκεκριμένα, δεν θα συζητηθούν, κατόπιν συνεννόησης: 
Η έκτη με αριθμό 63/11-10-2026 επίκαιρη ερώτηση πρώτου κύκλου του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών». 
Η ένατη με αριθμό 46/8-10-2026 επίκαιρη ερώτηση πρώτου κύκλου της Ανεξάρτητης Βουλευτού Β3΄ Νότιου Τομέα Αθηνών κ. Ραλλίας Χρηστίδου προς τον Υπουργό Εθνικής Οικονομίας και Οικονομικών με θέμα: «Κενά στη λειτουργία του Εθνικού Μητρώου Αποκλεισμένων Παικτών και ανεπάρκεια στην προστασία των πολιτών από τον προβληματικό τζόγο». 
Η έκτη με αριθμό 67/12-10-2026 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ελένης - Μαρίας (Μιλένας) Αποστολάκη προς τον Υπουργό Εθνικής Οικονομίας και Οικονομικών με θέμα: «Εκατοντάδες χιλιάδες πολίτες χωρίς ουσιαστική πρόσβαση σε καταστήματα και ΑΤΜ. Ο τραπεζικός αποκλεισμός ερημώνει την περιφέρεια και δημιουργεί πολίτες δύο ταχυτήτων».
Η πέμπτη με αριθμό 53/9-10-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χρήστου Γιαννούλη προς τον Υπουργό Υγείας με θέμα: «Μη αδειοδοτημένο Ογκολογικό Τμήμα λειτουργούσε σε ιδιωτική κλινική στη Θεσσαλονίκη».
Η πέμπτη με αριθμό 59/9-10-2026 επίκαιρη ερώτηση δεύτερου κύκλου του Βουλευτή Χανίων της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Παύλου Πολάκη προς τον Υπουργό Υγείας με θέμα: «Σοβαρά προβλήματα υποστελέχωσης στο Νοσοκομείο Χανίων».
Η τέταρτη 55/9-10-2026 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς τον Υπουργό Υγείας με θέμα: «Ανάγκη λήψης πρωτοβουλιών για την βελτίωση των συνθηκών παροχής της δημόσιας οδοντιατρικής φροντίδας προς αποκατάσταση ελλείψεων και ανεπαρκειών που αναδεικνύει ο Πανελλήνιος Σύλλογος Οδοντιάτρων Δημόσιας Υγείας». 
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 17.35΄ λύεται η συνεδρίαση για αύριο, ημέρα Τρίτη 20 Οκτωβρίου 2026 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που θα διανεμηθεί.  

